***Монгол Улсын Их Хурлын 2007 оны намрын ээлжит чуулганы Төрийн байгуулалтын  байнгын хорооны 2007 оны 11 дүгээр сарын 20-ны өдөр (Мягмар  гараг)-ийн хуралдаан 15 цаг 25 минутад Төрийн ордны "А" танхимд эхлэв.***

Төрийн байгуулалтын байнгын хорооны дарга, УИХ-ын гишүүн Д.Дондог ирц, хэлэлцэх асуудлыг танилцуулж, хуралдааныг даргалав.

***Хуралдаанд ирвэл зохих 19 гишүүнээс 13 гишүүн ирж 68.4 хувийн ирцтэй байв.***

***Чөлөөтэй:*** *С.Баярцогт, С.Ламбаа, Б.Эрдэнэбат*

***Өвчтэй:*** *А.Цанжид*

***Тасалсан:****: Д.Арвин, Р.Бадамдамдин*

            ***Монгол Улсын  2008 оны төсвийн тухай хуулийн төсөл /Хоёр дахь хэлэлцүүлэг/***

            Хэлэлцэж буй асуудалтай холбогдуулан УИХ-ын гишүүн, Засгийн газрын Хэрэг эрхлэх газрын дарга Су.Батболд, Монгол Улсын Ерөнхийлөгчийн Тамгын газрын орлогч дарга Б.Чойжилсүрэн, УИХ-ын Тамгын газрын  Ерөнхий нарийн бичгийн дарга Н.Лувсанжав,  мөн газрын Санхүү, үйлчилгээний хэлтсийн ерөнхий нягтлан бодогч Д.Жанчивдорж, Хяналт, шалгалтын хэлтсийн зохион байгуулагч А.Батсайхан, Үндсэн хуулийн цэцийн  дарга Ж.Бямбадорж, Тамгын газрын дарга Ж.Чойжанцан,  нягтлан бодогч  Я.Нацагдорж, Сонгуулийн ерөнхий хорооны ажлын албаны дарга Д.Баяндүүрэн,  Төрийн албаны зөвлөлийн гишүүн Б.Өнөбаатар,  Үндэсний аюулгүй байдлын зөвлөлийн ажлын албаны дарга Д.Жаргалсайхан, ТЗҮААГ-ын дарга Ж.Бадраа,  мөн газрын санхүүгийн хэлтсийн дарга Ц.Баярмагнай,  Улсын мэргэжлийн хяналтын газрын дарга Д.Батбаатар,  мөн газрын Санхүүгийн хэлтсийн дарга  М.Ган-Үр, ерөнхий нягтлан бодогч Н.Урантүлхүүр,  Сангийн яамны дэд сайд Ч.Ганзориг,  мөн яамны Газрын дарга Б.Батжаргал, мэргэжилтэн Х.Мөнгөнцэцэг, Авлигатай тэмцэх газрын Тамгын газрын дарга Д.Алтангэрэл нарын бүрэлдэхүүнтэй ажлын хэсэг байлцав.

            Улсын Их Хурлын гишүүн, Байнгын хорооны дарга Д.Дондог  Монгол Улсын 2008 оны төсвийн төслийг  хоёрдугаар хэлэлцүүлэгт бэлтгэсэн талаар товч танилцуулга хийв.

            Уг асуудалтай холбогдуулан Улсын Их Хурлын гишүүн Р.Раш, Ц.Нямдорж, Э.Бат-Үүл, М.Зоригт, Ч.Содномцэрэн,  Д.Одхүү,  Т.Бадамжунай нарын асуусан асуултанд Улсын Их Хурлын гишүүн Д.Дондог, Су.Батболд,   ажлын хэсгээс А.Батсайхан,  Ж.Чойжанцан, Ж.Бямбадорж,  Н.Лувсанжав, Д.Баяндүүрэн, Д.Батбаатар, Б.Батжаргал, Х.Мөнгөнцэцэг, Д.Алтангэрэл нар хариулж, тайлбар хийв.

Улсын Их Хурлын гишүүн Р.Раш, Ц.Нямдорж, Э.Бат-Үүл, Д.Одхүү, Ч.Содномцэрэн нар санал хэлэв.

**Д.Дондог**: Төсөвт заасны дагуу төрийн албан хаагчдын цалинг нэмэгдүүлэх  гэсэн саналыг дэмжиж байгаа гишүүд гараа өргөнө үү.

Зөвшөөрсөн             10

Татгалзсан               0

Бүгд                            10

1ОО хувийн саналаар дэмжигдлээ.

Төрийн байгууллагуудын бараа үйлчилгээний зардлыг 15-20 хувиар хэтрүүлэхгүй байна гэсэн зарчмын саналыг дэмжиж байгаа гишүүд гараа өргөнө үү.

Зөвшөөрсөн             8

Татгалзсан               2

Бүгд                            10

Олонхийн саналаар дэмжигдлээ.

Төсвийн байгууллагын зарлагыг  2007 оны хүлээгдэж байгаа гүйцэтгэлээс  15-20 хувиар хэтрүүлэхгүй байна гэсэн зарчмын саналыг дэмжиж байгаа гишүүд гараа өргөнө үү.

Зөвшөөрсөн             6

Татгалзсан               4

Бүгд                            10

Олонхийн саналаар дэмжигдлээ.

Төрийн байгуулалтын байнгын хорооны өнөөдрийн хуралдаанаар ажлын хэсгийн ахлагчаар Улсын Их Хурлын гишүүн Э.Бат-Үүл, гишүүдэд Улсын Их Хурлын гишүүн Р.Раш, М.Зоригт нарыг томилон Байнгын хорооны ажлын хэсгийг байгуулав.

***Хуралдаан  18 цаг 10 минутад өндөрлөв.***

Тэмдэглэлтэй танилцсан:

ТӨРИЙН БАЙГУУЛАЛТЫН

БАЙНГЫН ХОРООНЫ ДАРГА                                                    Д.ДОНДОГ

Тэмдэглэл хөтөлсөн:

ХУРАЛДААНЫ НАРИЙН

БИЧГИЙН ДАРГА                                                                          Д.ЦЭНДСҮРЭН

**УЛСЫН ИХ ХУРЛЫН ТӨРИЙН БАЙГУУЛАЛТЫН БАЙНГЫН ХОРООНЫ**

**2007 ОНЫ 11 ДҮГЭЭР САРЫН 20-НЫ ӨДРИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

            **Д.Дондог**: Монгол Улсын  2008 оны төсвийн тухай хуулийн төслийн хоёр дахь хэлэлцүүлгийг хийнэ. Ирц байгаа учраас энэ асуудлыг хэлэлцье. Өөр саналтай хүн байна уу? Хэлэлцэх асуудлыг баталъя. Санал нэгтэй баталлаа.

            Төсөв хэлэлцэхтэй холбогдуулаад Улсын Их Хурлаас ажлын хэсэг гараад ажиллаж байгаа. Намуудын төлөөлөл оролцсон. Ажлын хэсэг нэлээн олон хоног ажиллалаа. Ерөнхийдөө санал бол зөвшилцөж үр дүнд хүрч байгаа  гэсэн ийм мэдээлэлтэй байна. Бид нарт Байнгын хороотой холбогдуулаад нэлээн хэдэн санал ирсэн. Бид нар энэ саналыг урьдчилаад ажлын хэсэгт хүргүүлсэн байгаа. Энэ саналын талаар товч танилцуулга хийе, гишүүдэд ч гэсэн хүргүүлсэн байгаа.  Улсын Их Хурлын  2008 оны төсвийн төсөлтэй холбогдуулаад Улсын Их Хурлын Тамгын газрын төсөвтэй холбогдуулаад хоёр санал байна.

            Нэгдүгээрт,  ирэх жил Улсын Их Хурлын сонгууль явагдана. Сонгуультай холбогдуулаад гарах нэмэгдэл зардлууд  ирэх  оны төсвийн төсөвт суугаагүй байна.  559.8 сая төгрөгөөр суулгаж өгөөч гэсэн санал ирсэн байгаа. Мөн  Улсын Их Хурлын төсөвт сууж явдаг, улс төрийн намуудын санхүүжилттэй холбоотой  мөн бодлогын  шинжилгээний төсвийн төслийн дүрмийн дагуу төсөв хэлэлцүүлдэг дэмжлэг гээд нийтдээ  900-аад сая төгрөг байна. Үүнийг Улсын Их Хурлын Тамгын газрын төсвөөс салгаж, Сангийн яам шууд санхүүжилт өөрийнх нь байгууллагынх нь нэр дээр шууд санхүүжилт хийх нь зүйтэй юмаа. Энэ бол Улсын Их Хурлын төсвийг өндөр харагдуулахад нөлөөлж байна гэсэн ийм санал байгаа. Үүнийг шийдэж болох байх гэж бодож байна.

            Дараагийн санал бол Улсын Их Хурлын  хяналт шалгалтын ажилд бас нэмэгдэл зардал тавих шаардлагатай гэдэг саналыг  гадна дотны байгууллагууд нэалээн ирүүлдэг. Үүнтэй холбогдуулаад бид нар  91 сая төгрөг төсөвлөсөн байгаа. Бас Улсын Их Хурлын шийдвэрийг гарахаас нь өмнө  хуулийн төслийг  олон түмэнд хүргэж байх тухай  гарсны дараа хуулийн биелэлтийг шалгаж сурталчилж байх тухай асуудал бас нэлээд саналууд ирсэн энэ хугацаанд. Энэ дээр  543 сая төгрөг төсөвлөж байна.

            Дөрөв дэх санал Олон нийтийн радио телевизийн  хамт олноос  ирэх онд хөрөнгө оруулалт хийх гэсэн асуудал нийтдээ  6.7 тэрбум төгрөг нэмж тусгах шаардлагатай байна гэсэн саналыг  бас өгсөн байна.

            Хоёрдугаарт, Төрийн албаны зөвлөлийн төсөвт орон сууц барих хөрөнгө оруулалтанд  65 сая төгрөг нэмж өгөөч гэдэг ийм санал ирүүлсэн байна. Хилийн цэргийн дээд сургуульд дотуур байр барих хөрөнгө оруулалтанд  590 сая төгрөг өгөөч гэж санал ирүүлсэн байна. Эдгээр саналуудыг бас ажлын хэсэгт хүргүүлсэн. Үүнээс гадна УИХ-ын дэргэдэх байгууллагууд, Үндэсний статистикийн газар, Сонгуулийн ерөнхий хороо, санхүүгийн зохицуулах хороо, Хүний эрхийн хороо, үндэсний комиссоос санал ирүүлсэн байгаа. Мөн Улаанбаатар хотын хурлаас саналууд ирсэн. Энэ саналуудыг бид нар ажлын хэсэгт хүргүүлсэн учраас ажлын хэсэг энэ дээр ажиллаад боломжтойгий нь тусгаад, боломжгүй саналуудыг нэгэнтээ төсөвт тусгаагүй саналуудыг  2008 онд төсвийн тодотгол хийж таарна, энэ үеэр эргэж харж авч үзье гэсэн ийм байр суурьтайгаар ярилцсан. Ингээд би ажлын хэсэгт хүргүүлсэн саналуудаа та бүхэнд танилцууллаа.

            Гишүүдээс одоогоор тодорхой саналууд ирээгүй байгаа. Яагаад гэвэл ажлын хэсэгтэй ярилцаад үндсэндээ саналууд энэ жилийн хувьд бас тусчихлаа гэсэн дүгнэлт гарч байгаа юм шиг байна билээ, ингээд үүнийг та бүхэн бүлэг, зөвлөлийн шугамаараа мэдээлэл авцгаасан байх гэж бодож байна. Миний хийх танилцуулга энэ байна. Үүнтэй холбогдуулаад  асуулт санал юу байна вэ?  Раш гишүүн асуултаа асууя.

            **Р.Раш:** Саналууд ажлын хэсгүүдэд хүргэгдсэн юм байна.  Гэхдээ энэ удаад ямар байдалтай байх нь вэ?  Ер нь бид нарт бодох нэг зүйл байх шиг байгаа юм. Сая Улсын Их Хурлын хуулийн шалгалт, хяналт тэр чиглэлийн ажлууд  түүнтэй холбогдсон гарах зардлуудын талаар Байнгын хорооны дарга ярилаа. Ер нь парламентын ажлын судалгааны тухай  юм үнэхээр бидэнд үгүйлэгдэж байгаа. Бусад орны практикт ч тийм байдаг юм байна. Урьдчилж ямар хууль, яаж төрөх гэж байна вэ? шалтгаан нөхцөл, зайлшгүй шаардлага тийм юмыг урьдчилж бодож судалж байгаа юм бол өнөөдөр манай парламентын практикт байхгүй.  Их Хурлын гишүүд юм уу, Засгийн газраас асуудал орж ирээд түүнийг бид нар эндээ жаахан нухаж байгаад, чи, би гэж байгаад л гар өргөдөг. Тэгээд энэ нь  дараагаар нь  амьдрал  практик дээр гологдох юмнууд зөндөө гараад байгаа. Тэгээд л нөгөө онгорхой цоорхой гэж нэр хоч өгдөг хуульд, дараагаар нь  түүнийгээ нөхөх гэж байна гэж өөрчлөлт оруулдаг. Ийм учраас  судалгааны  юман дээр жаахан анхаарч,  цөөн тооны групп маягтай, байнгын ажиллуулж болдоггүй юм бол түр хугацаагаар ч болсон  ийм юм бол зайлшгүй байх хэрэгтэй байна. Бид чинь гадагш дотогшоо юмнууд судалдаг,  тэгээд судалгааны ажил дээр Америкийн конгресс бол тийм л юм билээ. Судалгааны ажил, тэгээд тэр  номын сан гэдэг. Манай номын сан байна, орж  суудаг нь хэр зэрэг байдаг юм байгаа. Үүнийг бид нар цаашдаа анхаармаар байна. Хичнээн хэмжээний зардал яаж гарахыг надад  тодорхой хэлэх юм бол алга байна. Шаардлагатай гэвэл энэ дээр гаргаж болно. Өнөөдөр Чулуунбаатар гэдэг нэг хүн л байгаа, энэ парламентын судалгааны ажил дээр нэг хүн. Тэр хүн бол хаана ч үгүй байх л даа, улс орны энэ нүсэр ажлыг чинь урьдчилан судалгаа хийнэ гэдэг бол, ингэж бодогдож байна, нэгд.

            Хоёрдугаарт нь, цагдаагийн нөхдүүд Байнгын хороонд асуудал нь хэр зэрэг орж ирсэн юм бэ? өнөөдрийн энэ  гэмт хэргийн нөхцөл байдал, тэгээд гарч байгаа юм чинь сүрхий байна шүү дээ.  Тэгээд цагдаа нар маань хүн хүч хүрдэггүй, машин тэрэг ч гэсэн бас тийм сайн биш, хэдэн машины сураг бол дуулдсан.  Цаана нь янз бүрийн хүйтэн сэрүүн орж байна, энэ чинь хүйтэн болж байна, хувцас хунар гээд өдий, төдий юмнуудыг ярьдаг юм билээ, тэр талынхаа асуудлуудыг Байнгын хороонд ямар  байдлаар оруулсан, түүнийг нь бид  ямар реакцитайгаар ингэж хандаж байна вэ?  гэх мэтчилэнгийн зүйл байна. Ийм хоёр асуудлыг би тавьж байна.  Шаардлагатай гэвэл саналын томъёоллоо бичиж бас санал хураалгая гэж бодож байна.

            **Д.Дондог**: Үнэхээр судалгаа, шинжилгээний асуудал чухал. Бодлогын шинжилгээний төвийн дүрэм гэж байгаа. Тэр дүрмийн дагуу улсын төсвөөс санхүүжилт авах ёстой. Энэ санхүүжилтээ өөрсдөө гаргаж өгснөөрөө бол 140.9 сая төгрөг байгаа, би танилцуулгандаа хэлсэн. Үүнийг харин Их Хурлын төсөв рүү оруулалгүйгээр шууд Сангийн яамнаас манай төвд өгч байгаач гэсэн  санал тавьсан байна билээ, үүгээр нь би санал хураалгана гэж бодож байгаа.

            Ер нь цаашдаа үүнийг өргөтгөх, төсвийг нэмэгдүүлэх тухай асуудал байж болох юм гэж хэлэх байна.

            Хоёр дахь цагдаатай холбоотой саналын хувьд бол энэ хуулиар бол хоёр дахь хэлэлцүүлэг хийхдээ өөрийн эрхлэх асуудлын хүрээнд санал хураалт явуулж, тэр саналаа Төсвийн байнгын хороонд хүргүүлэх ёстой. Тэгэхээр энэ асуудал бол Хууль зүйн байнгын хороон дээр мэдээж яригдах байх. Гишүүд санал гаргавал энд гаргаад, тэр саналыг бид протоколд тэмдэглээд Хууль зүйн байнгын хороонд юм уу? Төсвийн байнгын хороонд хүргүүлж болно, нөгөө талаас бас гишүүд өөрсдөө бас тухайн Байнгын хорооны хуралд суугаад тодорхой санал гаргаад, санал хураалгаж болох юм  гэсэн ийм зүйлийг хэлье.

            **Ц.Нямдорж**: Ерөнхий Төрийн байгуулалтын байнгын хорооны чиглэлд орж ирсэн  танилцуулгыг үзээд сууж байна. Энэ ерөнхийдөө төсвийн  хүлээгдэж байгаа гүйцэтгэлээс 15-20 орчим хувиар нэмэгдэхээр ерөнхий тооны урсгал явж байна. Гэтэл үүнээсээ хэд дахин давчихсан ийм газрууд ороод ирсэн байх юм. Ажил нь хэвээрээ байдаг, орон тоо нь хэвээрээ байдаг. Нэмэгдлээ нэмэгдлээ гэхэд бензиний зардал л  нэмэгдээ биз, өөр юу л нэмэгдэв гэж. Жишээ нь, Үндсэн хуулийн цэц гэдэг байгууллагын зардал  763 сая төгрөг болоод  2007 оны гүйцэтгэлээс 213 саяар буюу  нэг яамны зардалдаа  213 сая гэдэг миний байх үеийн яамны зардал  210-аад сая төгрөг л гардаг байсан. 283 хувиар нэмэгдсэн байх юм.

            Дараа нь Үндэсний аюулгүй байдлын зөвлөлийн төсвийн төлөвлөсөн зардал нь  73.9 хувиар нэмэгдсэн байх юм. Үндэсний аудитын газрын  зардал нь  67 хувиар  нэмэгдсэн байх юм. Энэ төрийн захиргааны албаны зөвлөлийн зардал нь 64 хувиар нэмэгдсэн байх юм. Шадар сайдын төсөв нь  41 хувиар нэмэгдсэн байх юм.  Энэ дээр Байнгын хороо ямар дүгнэлт хийж байна вэ?  9 хүнтэй,  10-аадхан ажилтантай байгууллагын зардлыг ганцхан жилийн дотор  263 хувиар нэмнэ гэж юу байдаг юм бэ?  Үүнийг нэмж хасахад баримжаа гэж юм байна даа.  Энэ дээр Байнгын хороо ямар дүгнэлт хийж байна вэ? нэг нь болохоор 1О-аад хувь нэмэгддэг, нөгөөдүүл нь болохоор   200 гаруй хувиар нэмэгдээд явчихсан. Хэтэрхий тэгш бус, ажиглаад байхад шордож их гүйж, эл далдуур гүйдэг хэсгүүд нь төсвөө баахан нэмүүлээд авчихсан, ном журмынхаа дагуу байгаа орон тоондоо ажил хийе гээд тэвчээд сууж байгаа нь бензиний зардлыг нэмүүлсэн байртай л байгаа юм байна шүү дээ.  Үүнийг тэгш хандаж, нэмэгдэх зардлынх нь хэмжээг байгууллага тус бүр дээр  15-20 хувь дээр байна гэдэг зарчим дээрээ тогтоод тэгээд энэ төсөв дотор тоогий нь янзалбал яасан юм бэ  гэсэн ийм юм бодогдож байна.

            Авлигатай тэмцэх газрын зардал 44 хувиар өссөн байх юм.  2.7 тэрбум төгрөгөөр тооцсон нь 2007 оны хүлээгдэж байгаа гүйцэтгэлээс  44 хувь буюу  840 сая төгрөгөөр нэмье гэсэн байх юм.  840 сая төгрөг гэдэг чинь  70-80 хүнтэй хоёр яамны жилийн дундаж зардал шүү дээ.  Ингээд байгууллагынх нь тоо хэвээр байж байдаг, доторх зардлыг жилийн дотор ингэж хоёр дахиан өсгөөд байх юм бол энэ төсөв, нөгөө бүтцийн өөрчлөлт, цомхон чадварлаг аппаратаар төрийн ажил үйлчилгээг явуулна гэдэг энэ ерөнхий зарчим чинь алдагдах юм биш үү гэсэн ийм юм санаанд ороод байх юм.  Энэ дээр Дондог даргад тайлбар хэлэхэд хэцүү байх л даа.

            Үндэсний олон нийтийн радио телевизийн газар гээд  6 тэрбум төгрөг шаардаад ороод ирж байна. Хангалттай л мөнгө өгч байгаа. Өгсөн мөнгийг нь ёс бусаар зарж байна, хэрэггүй юманд зарж байна, хаалт туршилт  бий болгож байна гээд өчнөөн л юм ярьдаг л юм байна билээ, тэр хамт олных нь зөвлөл ч тэр.  Тэгээд энэ дээр зарчмын юм гэхээр юм  юу байна вэ гэхээр Засгийн газраас өргөн мэдүүлсэн төсөл дээр  хувийн шинжтэй ийм саналууд орж ирээд энэ хэлэлцүүлэгт орох гээд байна. Жишээ нь, Хилийн цэргийн дээд сургуулийн тэр байшингийн өргөтгөлийн асуудал, дотуур байрны асуудал Засгийн газраас орж ирээгүй. Хилийн цэргээс санал тавиагүй. Над дээр Хилийн цэргийн дээд сургуулийн захирал бичиг ирүүлсэн. Ийм юмыг бид нар цаашдаа хэлэлцэх асуудлын предмет болгож ярих юм уу үгүй юу гэдэг зарчмаа тогтох хэрэгтэй. Хэрвээ Хилийн цэргийн дээд сургуулийн дотуур байрны  асуудлыг ярьж эхлэх юм бол  хотын түргэн тусламжийн төвийн зардлыг бас ярьж эхлэх шаардлагатай. Дээрээс нь нэмээд Батлан хамгаалахын төсөв ороод ирсэн байж байхад, Батлан хамгаалахын сайд нь энэ ардчилсан намын зарим гишүүд Батлан хамгаалах яаман дээр очоод баахан мөнгө шийдээд өгье гээд амлачихсан.  15 тэрбум төгрөг нэмж өг гээд санал ороод ирж байна билээ, Засгийн газрын оруулж ирсэн төсөв дээр нэмээд. Ингээд сайд нар нь Засгийн газрынхаа оруулж ирсэн төсвийг задалдаг ийм механизмыг хүлээж авах юм уу? үгүй юу гэдэг зарчмын хэдэн асуудал дээр  Байнгын хороо яриад хайрцаглаад авчихмаар байгаа юм.

            Тэгээд ялангуяа  яам, тамгын газруудын түвшинд Их Хурлын дэргэдэх байгууллагуудын түвшинд төсвийн нэмэгдэл энэ жилийн тухайд  15-20 байна.  Түүнээс цаашаа  нэмэхгүй ээ гэдэг энэ зарчим дээрээ тогтоё.  Ийм л хэдэн зарчмын юмнууд байна, Дондог даргаа.

            **Д.Дондог**: Та бүхэнд бас  Төрийн байгуулалтын байнгын хорооны зүгээс харьяалдаг эрхэлдэг байгууллагуудын өөрөөр хэлбэл харьяа байгууллагуудын төсөвтэй холбогдуулаад товч танилцуулга, судалгаа хүргүүлсэн байгаа. Нямдорж дарга  бол тэнд дээр ярьж байна. Энэ дээр төсөв хэдий хэмжээгээр өссөн байна, буурав гэдгийг  тусгасан байгаа.  Байнгын хороо бол үүнийг ямар зорилгоор тараасан бэ гэхээр та бүгдийг энэ дээр үүнийг харж байгаад санал хэлээд  нэгдсэн журмаар   санал дүгнэлтэнд хүрэх болов уу гэж ингэж бодож тусгасан юм.

            Яг тодорхой тэдэн хувиар энэ үнэхээр шаардлагатай юм уу, үгүй юм уу гэдгийг тодруулна гэвэл манай Их Хурлын Тамгын газрын ажилтнууд байгаа, үүнээс  нарийвчлан тодруулж байгаад, шаардлага багатай бол хасах юмыг нь хасаад, зарим газрын төсөв бол буурсан ч байгаа. 100 саяар  буурсан юмнууд бий. Зарим нь хууль гарсантай холбогдуулаад, орон тоо нэмэгдсэнтэй холбогдуулаад  жишээ нь Авлитай тэмцэх газар ч юм уу ингэж гарч ирж байгаа гэсэн тайлбар, танилцуулга өгсөн байна билээ. Үүнийг бол та бүхнийг бас хэлэлцүүлэгт хэрэг болох болов уу? анхаарал хандуулах болов уу гэж тараасан, үүнийг одоо ярилцъя. Бид нар одоо үүнийг шууд тэдийг хасъя гээд Байнгын хорооноос бэлдсэн санал одоогоор байхгүй. Ер нь ийм байна шүү гэдгийг харьяа төсөв нь яригддаг бүх газраар нь гаргаад ингээд танилцуулга болгож тараасан юм, нэгдүгээрт.

            Хилийн цэргийн сургуулийн асуудал бол  бид нарын нэр дээр орж ирсэн. Засгийн газраар ороод дэмжлэг авсангүй ээ, дотуур байрны асуудал гэдгээр нь л орж ирсэн. Тэгээд нэгэнтээ ирсэн санал гээд бусад саналуудтай цуг л танилцуулаад явсан, тэгээд тэр ажлын хэсэг дээр аяндаа яригдах асуудал байхаа гэж ингэж бодож байна. Яг эрхлэх асуудлын хувьд бол яг манай Байнгын хорооны асуудал ч бас биш. Нэгэнтээ ирсэн санал болохоор нь би хоцроолгүйгээр бусад саналтай нь цуг тараасан байгаа.

            Олон нийтийн радио телевизийн хувьд бол тусдаа бичиг ирүүлсэн байгаа. Энэ дээр хөрөнгө оруулалт, их засвар л гэж ирүүлсэн байна. Одоогийн байгаа тоног төхөөрөмж дараа жилийн ажил явуулахад хүндрэл учруулна, хүрэлцэхгүй ээ, бэрхшээл гарнаа гэдэг утгаар төсөв тооцоогоо хавсаргаад явуулсан материал байсан. Одоо хэлэлцэж байгаад л дэмжих үү? үгүй юу гэдэг дээр санал хураавал хураагаад, эсхүл Ажлын хэсэг үүнийг авч үзэх ёстой, судалж үзэх ёстой, Засгийн газраас өргөн барьсан төсвөөс тодорхой илүү хувиар нэмэгдэж байна гэж үзвэл ажлын хэсэг дээр судлуулахаар шилжүүлэх маягаар би бас хувьдаа тийм санал гарах болов уу гэж бодоод ажлын хэсэгт өгсөн гэж танилцуулаад байгаа нь тэр.

            Өнөөдөр бол боломжтой гэсэн ганц нэгэн зүйл дээр санал хураавал хураагаад бусдыг нь ажлын хэсгээр судалгаа хийлгүүлээд тэнд үндэслээд Төсвийн байнгын хороон дээр аяндаа яригдах байх гэж бодож байна.

            **Ц.Нямдорж**: Ажлын хэсэг гэдэг чинь юу гэсэн үг вэ?

            **Д.Дондог:** Их Хурлын ажлын хэсэгт Байнгын хороодыг саналаа өг гэсэн шүү дээ.

            **Ц.Нямдорж**: Ардчилсан намын зөвлөл, МАХН-ын бүлэг хоёрын байгуулагдсан ажлын хэсгийг яриад байна уу?

            **Д.Дондог**: Тийм. Пүрэвдорж гишүүний ахалсан ажлын хэсэг.

            **Ц.Нямдорж**: Тэр талаар ч болохгүй байх. Одоо бол Төрийн байгуулалтын байнгын хороонд хандаад тавьсан асуудлуудаар бол энэ дээр санал хураагаад Байнгын хороо байр сууриа илэрхийлээд тэгээд Төсвийн хороонд өгөх ёстой шүү дээ. Жишээ нь, Хилийн цэргийн дээд сургуулийн дотуур байр барих уу? үгүй юу гэдэг дээр бол санал хураалтанд оруулах уу? үгүй юу гэдгийг шийдэх хэрэгтэй. Оруулъя гэж шийдэх юм  бол дэмжинэ, дэмжихгүй гэдгээр хурааж таарна. Энэ хачин жигтэйхэн юм яваад байгаа юм. Би бүр гайхаад байгаа юм. Авлигатай тэмцэх газрын  2008 оны төсвийн төслийн нийт зардлыг 2 тэрбум 747 сая төгрөгөөр тооцсон нь,  2007 оны хүлээгдэж байгаа гүйцэтгэлээс 44.1 хувь буюу  840 сая төгрөгөөр,  2008 оны төсвийн хүрээний мэдэгдлээс 75 хувь буюу тэрбум 180 мянган төгрөгөөр нэмэгдсэн байна шүү дээ.

            Үндсэн хуулийн зардал дээр 760 сая төгрөгөөр төлөвлөсөн нь, 213 хувь буюу 517 сая төгрөгөөр буюу хагас тэрбум төгрөгөөр ганцхан жилийн дотор зардал нэмэгдэж байна. Энэ чинь  гэнэт тэнгэрээс алтан бороо буугаад ирсэн биш, ажил буугаад ирсэн биш, арабт очиж амьдарч байгаа биш ийм юм байж болохгүй биз дээ. Арваадхан хүнтэй ганцхан байгууллага ганцхан жилийн дотор төсвийг хагас тэрбум төгрөгөөр нэмж өгнөө гээд оруулаад ирж байгаа явдлыг чинь эрүүл үзэгдэл гэж үзэх үү? Авлигатай тэмцэх газар үйл ажиллагаа явуулаад ямар үр дүн гарч байгааг би сайн мэдэхгүй байна, мэдээлэл хомсхон байна. Ямар ч байсан  хагас жил ажиллуулж үзлээ, тэгээд түүний дараа ямар ч тооцоо судалгаагүйгээр нэг тэрбум хоёр зуу орчим сая төгрөгөөр дахиад л орон тоогий нь, зардлыг нь нэмэхээр оруулаад ирж байна.  Ийм ийм юман дээрээ нөхдүүд минь их сайн хайрцаглаж, учиртай хандахгүй бол энэ хэтэрхий их цамаан загнасан байна шүү.

            **Д.Дондог**: Ийм хоёр ялгаатай ойлголт байгаа шүү. Нэгдүгээрт, саяны тэр ярьж байгаа судалгаа бол өмнө нь  Засгийн газрын өргөн баригдсан төсөвтэй холбоотой гаргаж ирсэн судалгаа, танилцуулга байгаа. Миний нэг эхэнд нь танилцуулдаг бол ирсэн байгууллага, хүмүүсийн танилцуулга байгаа.

            Ер нь гаргасан  санал болгоноор санал хураалт явна гэвэл өнгөрсөн жилийнх шиг тэгээд дүн нь багтахгүй ийм юм болчих вий гэж болгоомжил байгааг нуух юм байхгүй. Тийм учраас бид нар нөгөө Их Хурлын ажлын хэсэг дээр саналуудаа өгөөд тэнд нэлээн судлуулж үзье гэсэн зарчмыг барьж байгаа гэж тайлбарлаж байгаа  нь тэр. Тэгэхдээ саяны тэр Үндсэн хуулийн цэц, Авлигайт тэмцэх газрын төсөв яагаад тийм их олон хувиар, олон сая төгрөгөөр нэмэгдэх болов гэдгийг манай Их Хурлын Тамгын газрын хяналт шалгалтын хэлтсийн Батсайхан тайлбар хийе, ямар шалтгаанаар ингэж өссөн байна вэ? тэгээд гишүүд аяндаа түүнийг харж байгаад  саналыг сонсож байгаад өөрсдийнхөө байр суурийг илэрхийлнэ биз гэж бодож байна.

            **Ц.Нямдорж**: Хууль зүйн яамны төсөв хэдэн төгрөг байна вэ? хараатах.

            **Ж.Батсайхан**: Үндсэн хуулийн цэцийн 2008 оны төсөв хөрөнгө оруулалтын зардал нь  470 тэрбум төгрөгөөр нэмэгдэж байгаа. Энэ дээр Үндсэн хуулийн цэцийн ордон барина гэснээр.

            **Ц.Нямдорж**: Бишээ, тэр чинь тусдаа тэрбум төгрөг явж байгаа. Дээрээс нь нэмээд  560-ыг оруулж ирж байна.  Юмаа мэдэж байж та нар танилцуулга хийж бай. Төсөв дотор чинь цэцийн ордон барина гээд  тэрбум төгрөг тусдаа явж байгаа.

            2О орон тоонд  560 сая төгрөг гарна гэж юу байдаг юм бэ?

            **Д.Дондог**: Өнөөдрийн манай хуралдаанд  улсууд оролцож байгаа. Жишээлбэл Монгол Улсын Ерөнхийлөгчийн Тамгын газрын орлогч дарга Чойжилсүрэн гуай оролцож байна, Их Хурлын Тамгын газрын Ерөнхий нарийн бичгийн дарга Лувсанжав, ерөнхий нягтлан бодогч Жанчивдорж оролцож байна. Үндсэн хуулийн цэцийн Тамгын газрын дарга Чойжанцан дарга орж байна. Үндсэн хуулийн цэцийн нягтлан бодогч Нацагдорж гэдэг хүн байна. Сонгуулийн ерөнхий хорооны ажлын албаны дарга Баяндүүрэн байна,  Төрийн албаны зөвлөлийн гишүүн Өнөбаатар байна. Үндэсний аюулгүй байдлын зөвлөлийн ажлын албаны дарга Жаргалсайхан байна.  Мэргэжлийн хяналтын газрын санхүүгийн хэлтсийн дарга Ган-Үр байна, мөн ерөнхий нягтлан бодогч Урантүлхүүр  байна, Их Хурлын Тамгын газрын хяналт шалгалтын хэлтсийн ажилтан Батсайхан, Сангийн яамны Төсвийн бодлого зохицуулалтын газрын дарга Батжаргал, мөн яамны Зарлагын хэлтсийн ахлах мэргэжилтэн Мөнгөнцэцэг нар оролцож байна. Энэ хүмүүсээс бас нэмэлт тайлбар өгөх байх. Эхлээд Батсайхан тайлбар хэлье.

            Өөрсдөөр нь эхлээд тайлбар өгүүлье. Чойжанцан. Нямдорж даргын асуултанд хариулт өгүүлэх гэж байна.

            **Ж.Чойжанцан**:  Манай Үндсэн хуулийн цэцийн  урсгал төсөв  ерөөсөө  260 саяар яваа.  260 сая бол ноднингийнхоосоо  43 хувийн өсөлттэй, энэ бол цалингийн фондын өсөлт л явсан, бусад урсгал засварууд дээр нэг их өсөлт байхгүй. Ингээд  260 саят урсгал яваа. Энэ саяны яригдаад байгаа энэ зүйл бол хөрөнгө оруулалтын чиглэлийн орсон уг нь миллиард  60 сая төгрөгийн хөрөнгө оруулалт төсөвлөж өгсөн юм, цэцийн ордон гээд. Түүнийг таллаад  50 хувийг нь хасаад  470 сая төгрөгийг тэр ордны мөнгө болгоод, 30 сая төгрөгийг нь тоног төхөөрөмж болгоод ингээд 500 сая төгрөг энэ дээр нэмэгдчихээд ингээд  760 сая төгрөг харагдаад байгаа юм.  Түүнээс урсгал дээрээ нэмэгдээгүй, ерөөсөө Сангийн яамтайгаа тохирсноороо цалингийнхаа фондыг нэмээд  260 саяар яваа. Түүний цаана  500 сая төгрөгийн ЗО сая нь тоног төхөөрөмж,  470 сая нь ордон гэсэн. Миллиард 60 саяас л ийм юм үлдчихээд явж байгаа ийм л тоо.

            **Ц.Нямдорж**: Уучлаарай нэг юм тодруулъя. Цэцийн ордон барина гэж юм яриад байх юм. Энэ юу яриад байгаа юм бэ? орох оронгүй болсон юм уу? оочих аягагүй болчихсон юм уу? боломжийн  Монголын хамгийн сүүлийн барилгын компани барьсан, хамгийн өндөр байшинд л тансаглаж л байгаа шүү дээ.  Монголд Дээд шүүхийн ордон барих тухай асуудал яригдаж эхлээгүй байхад З орон тооны 6 орон тооны бус хүнтэй, 10-аад ажилтантай байгууллагад ордон барина гэж юу яриад байгаа юм бэ? Түүнд орвол Нямдоржид ордон барьж өгнө гээд оруулчихаач яршиг.

            **Ж.Чойжанцан**: Энэ цэцийн бие даасан контортой болно гэж  нэлээн хэдэн жил яригдсан юм билээ. Дотооддоо үүнийг хэд хэдэн жил яригдаад, энэ жилийн  2008 оны төсөвт бол үндсэндээ суулгаж болох юмаа гэсэн мөн Сангийн яамтай, бусад холбогдох газруудтай яриад  хавар төсвийн хүрээний мэдэгдэл ярьж байх үед яриад оруулж байсан л даа.  Одоогийн контор савны хувьд  бол ЗО гаруй байгууллагатай нэг том контор дотор л байж байгаа, үүнийг хүн болгон мэдэж байгаа. Ийм учиртай л яригдаж байгаад л явагдаж байгаа ийм зүйл гэж ойлгогдож байгаа.

            **Э.Бат-Үүл**: Би хэлэлцэж байгаа асуудалтай холбогдуулаад асууя. Хуулиар ийм байгаа шүү дээ. Нэгдсэн төсвийн хуулиар байна уу? Удирдлага санхүүжилтийн хуулиар байна уу? Улсын Их Хурал нэгэнт өргөн баригдсан төсөв дээр нэмэгдэж байгаа төсвийг ярьдаггүй, хэмнэгдэж байгаа төсвийг ярьдаг гэсэн Лүндээ даргаа тийм юм байгаа биз дээ?

            **Д.Лүндээжанцан**: Ер нь бол нэмэх юмаа нэмээд, хасах юмаа хасаад. Хамгийн гол нь бүх хөрөнгө мөнгө хэмжээтэй учраас л яах вэ гэдэг л асуудал байна.

            **М.Зоригт**: Хоёр юм байна. Нэг нь Их Хурлын Тамгын газрын  Лувсанжав даргаас асууя. Нөгөө нь Сонгуулийн ерөнхий хорооноос асуудаг юм гэсэн юм. Түрүүн Раш гишүүний ярьсантай холбогдуулаад, ер нь Монгол Улсын Их Хурал хууль төрөх энэ ажлыг чанаржуулах зайлшгүй шаардлага байгаа юм. Юу вэ гэхээр АНУ-ын Конгресс бол таван жилийн өмнө гэхэд л Монгол Улсын Их Хурлын Тамгын газрын  адилхан бүтэцтэй л явсан, адилхан л сонингоо хайчлаад л явж л байсан. Өнөөдөр АНУ-ын конгрессын гишүүний хууль санаачлах, хуулиа гаргаж ирэх бүх асуудал маш том институцитай ажиллаж байгаа. Тэгж байж л тэр хууль чанартай, илүү амжилт өгсөн, хэрэгтэй л юм гарч байх шиг байна. Тэгээд энэ Их Хурлын Тамгын газрын төсвийг хараад байхад шинэ хөрөнгө оруулалтын асуудал ерөөсөө байхгүй, зөвхөн урсгал зардал гэсэн юм байгаа юм. Тэгэхээр Тамгын газраас  ер нь тамгын газрынхаа үйл ажиллагаа, номын сан, Их Хурлын гишүүд рүү хандсан энэ хууль бүтээх тал руу хандсан сэдэж бодсон юм байдаггүй юм уу? Бодсон юм байдаг бол  төсөвт тусгачихаар бэлэн юм байхгүй юм уу гэдгийг асууя.

            Сонгуулийн ерөнхий хорооноос, Сонгуулийн ерөнхий хороо анх байгуулагдаад шинээр дарга нь сонгогдоод, нэр нь дэвшээд явж байхдаа нэг л юм  яриад байсан л даа. Сонгуулийг хамгийн шударга, хийгүй, сайхан явуулдаг болгоно, бүх юм хийнэ л гээд байсан. Өнгөрсөн жилүүдэд үнэхээр юм хийгдээгүй шүү дээ. Хэд хэдэн удаа нөхөн сонгууль л боллоо, нөгөө л нэг луйвар явдгаараа явж байна, нөгөө л нэг  тухайн  орон нутгийн хүн ам бол сонгууль дөхөөд ирэнгүүт л хэд дахин өсөөд явчихдаг, нөгөө юм чинь хэвээрээ л байгаа шүү дээ. Тэгээд энэ сонгуулийн технологио сайжруулаад сонгуулийг шударга болгох  тал руу ер нь юу хийгдсэн юм бэ? тэр хөрөнгө оруулалтын шинжтэй, тэр арга барилд нь өөрчлөлт хийх ёстой тийм төсөв ерөөсөө харагдахгүй байгаа юм. Зүгээр л нэг сурталчилгаа, томилолтын мөнгө л байгаад байдаг. Өнөөдөр Монгол Улс хэдэн жилд малаа тоолдог билээ, Монгол Улс хүн амаа тоолоогүй хичнээн жил болов оо? Ер нь хүн амын тооллого явуулахгүйгээр бид нар сонгуулийг шударга явуулах тухай яриа байж болохгүй. Ер нь хүн амын тооллогын талаар бодсон санасан юм байна уу? байхгүй бол энэ жил хийж болохгүй юу?  хүн амын тооллого явуулмаар байна. Хүн амын бүртгэлийг сайжруулмаар байна. Бид нар өнөөдөр хаана хэдэн хүн амьдраад байгааг хүртэл мэдэхгүй л байж байна шүү дээ.

            Тийм учраас Сонгуулийн ерөнхий хорооноос  төсвийг нь харахад үнэхээр юу ч хийгээгүй, юу ч хийхийг хүсэхгүй л харагдаж байна. Эсхүл хүсэл нь байгаад тэр төсөв нь орж ирээгүй юм уу? та нар бодитой тоймтой юм хийе гэсэн санал оноо байна уу гэдгийг хоёр даргаас асууя.

            **Н.Лувсанжав**:  Их Хуралд ялангуяа бодлогын дүн шинжилгээ хийх чадавхи ямар байна вэ гэдэг асуудал байгаа юм.  Өмнөх жилүүдэд бол Их Хуралд Тамгын газрын аппарат дотор биеэ даасан судалгааны нэгж байсан юм. Тэр нь  9О-ээд оны сүүлээр 2000 оны эхээр татан буугдсан юм.  Тэгээд энэ асуудал бол нэлээн өргөн хүрээтэй бодож байж, хамгийн гол нь энэ бодлогын дүн шинжилгээг хийх чадавхи нь, хүмүүсийн чадавхи нь эрдэмтэн, мэргэжилтний чадавхи нь бүрдсэн нөхцөлд үүнийг шийдэхээс өөр аргагүй ийм  зүйл юм билээ. Бид бол 2003 онд Их Хурлыг түшиглүүлсэн Бодлогын дүн шинжилгээний төв гэдэг ийм зүйл байх нь зүйтэй юмаа, харьцангуй институциудаас биеэ даасан байдалтай, өөрөө өөрийгөө санхүүжүүлэх, тэгэхдээ төсвийн дэмжлэгтэй ийм  төвийг байгуулж, эрдэмтдийг гэрээний үндсэн дээр хүчийг нь дайчилж ажиллах замаар бодлогын асуудлууд дээр дүгнэлт гаргуулах ийм ажлыг хийе гэсэн ийм байдлаар Их Хурлын тогтоол гарч энэ бодлогын шинжилгээний төв байгуулагдсан юм.

            Яг энэ дүрэмд заасан хэмжээндээ бол энэ бодлогын төв бас ажиллаж чадахгүй байдалд орсон. Яагаад гэвэл энд төрийн институциуд байгууллагууд захиалга өгч, эрдэм шинжилгээ, судалгааныхаа ажлыг хийлгэх тийм хөрөнгийн эх үүсвэрүүд тус тусын төсөвтөө тэр болгон суулгахгүй байгаагаас болоод захиалгат ийм ажилгүй болчихдог ийм тал байдаг.

            Тийм учраас өнгөрсөн оны төсөв дээр ярьж байж энэ  бодлогын шинжилгээний төвд төсвөөс зайлшгүй дэмжлэг хэрэгтэй юм гэж байж  78 сая төгрөгийг шийдэж,  78 сая төгрөгийн дэмжлэг авсан. Энэ дагуу Байнгын хороодоос захиалгат судалгаануудыг авч хийж байгаа. Бусад байгууллагуудаас ч гэсэн авч хийж байгаа юм. Тэгэхээр энэ байгууллагыг аажмаар үүнийг тэтгэж, бэхжүүлэх замаар энэ чадавхийг бий болгох хэрэгтэй юм. Түүнээс биш Тамгын газарт юм уу? судалгааны нэгж байлгаад үүнийг Америкийн тэр түвшинд аваачиж тавина гэвэл барахгүй ажил юм билээ.  Яагаад гэвэл яг энэ  бодлогын дүн шинжилгээн дээр ажиллах мэргэжилтний чадавхи өнөөдөр байхгүй байгаа юм. Тийм учраас тухай тухайн цаг үеийнхээ нөхцөл байдалд нийцүүлж энэ төвийг дэмжих замаар, аажмаар энэ потенциалыг бий болгосны үндсэн дээр цаашдаа тусдаа институци байх уу? үгүй юу? байвал ямар хэмжээнд ажиллах вэ гэдгийг шийдэж явах ийм л бодлого барьж байгаа л даа.

            **Д.Баяндүүрэн**:  Ирэх онд  2008 оны Улсын Их Хурлын сонгууль зохион байгуулж явуулахын тулд  Сонгуулийн ерөнхий хорооны зүгээс  2008 оны Их Хурлын сонгуулийн зардлын төсөв, орон нутгийн  сонгуулийн зардлын төсвийг төсөвлөж гаргасан байгаа. Мөн өнгөрсөн  2007 онд  Сонгуулийн ерөнхий хороо хууль тогтоомжид  заасан бүрэн эрхээ хэрэгжүүлэх хүрээнд ажиллалаа. Энэ ажлын хүрээнд бол  НҮБ-ын хөгжлийн хөтөлбөрийн сонгуулийн үйл ажиллагааг дэмжих  тийм төслийг хэрэгжүүлээд  энэ үйл ажиллагааны дүнд  200 мянган ам долларын хэмжээний төслийг хэрэгжүүлж байгаа. Энэ  ажлын явцад Сонгуулийн хууль тогтоомж болон бусад төрлийн судалгаа хийх, мөн сонгогчдын боловсролыг дээшлүүлэх сургалтын хөтөлбөр боловсруулах гэх мэтчилэн ийм төрлийн ажлуудыг зохион байгуулж байна.

            Мөн энэ хууль тогтоомжид зааснаар бол Сонгуулийн ерөнхий хорооны бүрэн эрхэд сонгогчдын боловсролыг дээшлүүлэх асуудал  орсон байж байгаа. Энэ асуудлын хүрээнд сонгогчдын боловсролыг дээшлүүлэх хөтөлбөрөөс гадна сургалт, сурталчилгааны төв гэсэн ийм байгууллагыг  Сонгуулийн ерөнхий  хорооны ажлын алба дотроо байгуулахаар ажиллаж байгаа. Энэ бол бас тодорхой хэмжээний төслөөр санхүүжилт орж байгаа, мөн улсын төсвөөс  40 сая төгрөгийн санхүүжилтийн үр дүнд ийм  сургалт судалгааны төв байгуулах ажил явагдаж байгаа.

            Мөн Сонгуулийн ерөнхий хорооны анхаарлыг хандуулж байгаа нэг асуудал бол энэ хүн амын тооны асуудал байгаа, мөн сонгогчдын тооны асуудал байгаа. Өнгөрсөн  Хөвсгөлд болсон 46 дугаар тойргийн нөхөн сонгуулийн үеэр бол  сонгогчдын сонгуулийн насны хүмүүсийн тоог  гурван байгууллагаас авч үзэхэд гурван өөр янзын тоо гарч байгаа. Энэ асуудлаар бол Сонгуулийн ерөнхий хороо авч хэлэлцээд, засгийн газарт асуудал тавьсан. Энэ асуудлыг бол Сонгуулийн насны хүний тоог  нэгдсэн тооллого явуулж өгөөч, иргэний бүртгэлийн улсын үзлэг зохион явуулж өгөөч ээ.  2008 оны сонгуулийн өмнө бид нар нэг тоотой байя гэсэн энэ саналыг тавиад энэ асуудал бол Засгийн газрын хэмжээнд  хэрэгжээд, Засгийн газрын тогтоол шийдвэр гараад  Иргэний бүртгэлийн улсын үзлэг явагдсан ийм дүн мэдээтэй байж байгаа. Хүн амын тооллого явуулах ажил маань энэ өөрсдийнх нь бүрэн эрхийн хэмжээнд байдаг ийм төрийн байгууллагуудын эрхлэх ажил учраас  бид нар энэ тооллогыг худалдаж авах бололцоо муутай байгаа юм. Товчхондоо Зоригт гишүүний асуултанд хариулахад ийм байна.

            **М.Зоригт**: Хүн амын тооллогыг бид нар эндээс Байнгын хорооноос санаачлаад үүрэг  даалгавар өгөөд хийлгэчихэж болдоггүй юм уу?  Хүн амын тооллого хийлгэхгүйгээр бид нар хичнээн жил явав? Бараг 1О жил болсон уу. Малаа бол жил болгон тоолоод байдаг, хүн амаа бид нар тоолдоггүй, Монгол Улс чинь юу болоод байна мэдэхгүй л байна. Үүнийг шийдэж болох уу?

            **Д.Дондог**: Саналаа гаргаад тавьж болно биз дээ, санал гаргах үедээ гаргая. Их Хурлын Тамгын газрын төсөв дээр 559.8 сая төгрөгийн нэмэгдэл төсөв  нэмж өгөөч гэж. Үүний  359.8 нь УИХ-ын сонгууль явагдахтай холбоотой, Их Хурлын сонгуульд  урьд нь энгэрийн тэмдэг, цүнх ойр зуурын юмнууд өгдөг. Дээр нь  орон сууцны асуудал бий, нүүж ирэх зардал гээд. Дээр нь бас чөлөөлөгдөж байгаа гишүүний хувьд бол  12 сарын цалинтай тэнцэх хэмжээний мөнгөн тэтгэмж олгоно гээд хуультай болсон, шинээр орсон. Энэ нь огт тусгагдаагүй, ийм ийм юм байгаа шүү.  200 сая төгрөг нь  гишүүд, Байнгын хороодоос гаргасан саналын дагуу техник хэрэгсэл, тоног төхөөрөмжинд тавьж өгөөч гэсэн санал байгаа.

            **Ч.Содномцэрэн**: Төсвийн байгууллагын удирдлага, санхүүжилтийн тухай хууль гэж байдаг. Энэ хуулин дээр юу гэж заасан бэ гэхээр зэрэг УИХ төсөв батлахдаа  зөвшөөрсөн төсвийн хүрээний мэдэгдлийг өөрчлөхгүй байх зарчмыг баримтална гээд заасан байдаг. Томоохон хэмжээний л зайлшгүй нөхцөл байдлын улмаар гарсан том хэмжээний өөрчлөлтөөс бусад тохиолдолд гэж байгаа юм.  Ерөөсөө л нэгэнт зөвшөөрсөн төсвийн хүрээний мэдэгдлийг өөрчлөхгүй байх зарчмыг баримтал гээд заасан байдаг.

            Үндэсний аудитын газраас гаргасан саналыг аваад үзэхээр энэ  2008 оны төсвийн хүрээний мэдэгдлийн  7 үзүүлэлтийн 4 нь зөрчсөн байж байгаа.  Төсвийн хүрээний мэдэгдлээ зөрчсөн. Манай Төрийн байгуулалтын байнгын хорооноос бид нарт ирүүлсэн судалгаа, танилцуулгаас аваад үзэхэд бас энэ Төсвийн хүрээний мэдэгдлийг зөрчсөн юм харагдаад байгаа юм. Жишээлбэл Ерөнхий сайдын  төслийн багцад  2008 оны төсвийн хүрээний мэдэгдлээс  4.4 тэрбум төгрөгөөр нэмэгдсэн. Шадар сайдынх болохоор хөрөнгө оруулалтын зардал нь төсвийн хүрээний мэдэгдлээс  6 дахин их нэмэгдсэн байгаа. 1  дахин биш, 2 дахин биш, 6 дахин.

            Засгийн газрын Хэрэг эрхлэх газрын даргын  төсвийн төслийн зардлын багц нь Төсвийн хүрээний мэдэгдлээсээ  74.2 хувиар нэмэгдсэн. Тэгэхээр юу гэж асуух гэж байна вэ гэхээр бид хуулиа барих уу? эсхүл мэдэн будилаад ингээд явах уу гэсэн нэг ийм асуулт байна. Нэг ийм хууль байдаг, ийм заалт байдаг. Төсвийн хүрээний мэдэгдлээ  өөрчлөхгүй байх зарчмыг баримтал гээд заасан байдаг. Тэгэхээр хуулиараа явах уу? эсхүл мэдэн будилаад ингээд  батлаад явчих уу гэдэг нэг ийм асуулт байна.

            Хоёрдугаарт, Сонгуулийн ерөнхий хороо сая манай даргын танилцуулга мэдээлэлд гарлаа. 500 хэдэн сая төгрөгийн асуудал байна. Үүнийгээ Сонгуулийн ерөнхий хороо Сангийн яамандаа өгдөггүй юм уу? яагаад үүнийг үлдээчихсэн юм бэ? хоцроосон юм бэ? ирэх  2008 онд сонгууль болно гэдгийг Сонгуулийн ерөнхий хороо мартсан юм уу?  яагаад энэ мөнгөнүүдийг үлдээсэн юм бэ? шинээр гишүүд орж ирнэ, тэгээд зардал гарна, сонгууль болно, зардал гарна гэдгийг манай Сонгуулийн ерөнхий хороо бид нараас илүү сайн мэдэж баймаар юм.  Яагаад тэгээд үлдээсэн юм бэ?

            Тэгэхээр Сонгуулийн ерөнхий хороо өөрөө энэ зардлаа төлөвлөх ёстой биз дээ.

            **Д.Дондог**: Үгүй, Их Хурлын Тамгын газар өөрөө төлөвлөсөн юм.  Энэ дээр нь  359 сая төгрөг.

            **Ч.Содномцэрэн**: Тэгвэл Их Хурал мартсан байгаа юм уу?  Яагаад  2008 онд ирэх жил сонгуультай гэдгийг бид нар бүгдээрээ л мэдэж байгаа. Сонгуулийн ерөнхий хороо ч мэдэж байх ёстой, Их Хурал ч мэдэж байх ёстой. Тэгээд өөрөө төсөв баталдаг газар нь ийм хэмжээний мөнгийг үлдээсэн байж байдаг. Хэний хариуцлагагүйгээс болоод үлдсэн юм бэ? ийм хоёр асуултанд хариулт авмаар байна.

            **Д.Дондог**: Нэгдүгээр зүйл  дээр бол ер нь хууль барих уу? юу барих вэ гэх юм байхгүй шүү дээ, мэдээж хуулиа л барьж таарна. Хоёрдугаарт, одоо энэ хэлэлцүүлгийн явцад гишүүд бас тодорхой саналыг гаргаж, зарим зүйлийг хасч, зарим зүйлийг нэмэгдүүлэх саналууд гаргаж болно. Хоёрдугаар хэлэлцүүлэг дээр Байнгын хороон дээр гаргана гээд хуультай, үүний дагуу л явж байгаа.

            Их Хурлын сонгуультай холбогдуулаад Их Хурлын Тамгын газрын зардалтай холбогдуулаад тайлбарыг Лувсанжав дарга өгнө.

            **Ч.Содномцэрэн**: Нэгдүгээр асуултын хариулт хангалтгүй байна. Хуулийг барина гэх юм бол тэгээд энэ илүү гарсан зардлуудаа яах юм бэ? хасах юм уу? танах юм уу? түүнийгээ ярих хэрэгтэй болж байгаа юм. Хуульд чинь бол нэгэнт зөвшөөрсөн төсвийн хүрээний мэдэгдлийг өөрчлөхгүй байх зарчмыг баримтална гээд заасан.

            **Д.Дондог**: Зарчим гэсэн болохоос яг өөрчлөхгүй гэсэн үг байхгүй байгаа.

            **Ч.Содномцэрэн**: Өөрчлөхгүй гэдэг үг байгаа шүү дээ, хуульд.

            **Д.Дондог**: Зарчим л гэж байгаа биз дээ.

            **Ч.Содномцэрэн**: Бүр өөрчлөхгүй гэсэн үг байгаа.

**Д.Дондог**: Бүр өөрчлөхгүй гэж байгаа бол Байнгын хороодоор төсөв хэлэлцэх ямар ч шаардлагагүй болно шүү дээ. Бүр өөрчлөхгүй гэж байгаа бол Байнгын хороодоор төсөв хэлэлцэхийг нь хаасан байнаа гэсэн үг.  Тэгэхээр тэр хаагдаагүй учраас бид нар Байнгын хороодоор хэлэлцэж байгаа. Хэлэлцэж байгаа учраас зайлшгүй шаардлагатай юман дээрээ өөрчлөлт оруулъя, бусад тохиолдолд нь өөрчлөхгүй гэсэн зарчим барина гэсэн үг шүү дээ.

            **Ч.Содномцэрэн**: Тэгэхээр бүх юман дээрээ нэмэгдчихээд байна гэж би асуугаад байна. Ерөнхий сайдын зардал нэмэгдсэн, Шадар сайдынх нэмэгдсэн, Засгийн газрын Хэрэг эрхлэх газрынх нэмэгдсэн. Зарим нь 6 дахин нэмэгдсэн байна. Үндэсний аудитын газрын дүгнэлт гарсан, тэнд бас л энэ нь 7 үзүүлэлтийн 4 зөрчсөн байна гээд л гарчихсан байж байгаа, үүнийгээ яах юм бэ? энэ чигээр нь явуулах юм  уу?  эсхүл эргэж харж үзээд өөрчлөх юм уу? Төсвийнхөө хүрээний мэдэгдэлд нийцүүлэх юм уу гэдэг юм л асуугаад байна.

            **Д.Дондог**: Өнөөдөр бид нарын эрх мэдэл байна шүү дээ. Өнөөдөр яах вэ гэхээр бид нар өөрсдөө л ярина шүү дээ. Та санал гаргаад ийм ийм төсвүүдээс ингэж ингэж  хасъя гэвэл бид нар санал хураалгаад хэлэлцүүлээд, тэгээд олонхи нь дэмжиж байна уу? үгүй юу гэдгээр манай Байнгын хорооны санал дүгнэлт гарна шүү дээ. Лувсанжав дарга хариулъя.

            **Ч.Содномцэрэн**: Энэ чинь  хариулт хангалтгүй л байна.

            **Д.Дондог**: Би жишээ нь юу гэдэг юм бэ? Байнгын хорооны санал гэж би ганцаараа санал гаргаж тийм байна гэж хэлж болохгүй шүү дээ.

            **Ч.Содномцэрэн**: Тийм учраас Засгийн газраас хүн байх ёсгүй юм уу? Шадар сайд  яагаад  74 хувиар зардал нэмэгдсэн юм бэ? яагаад  6 дахин нэмэгдсэн юм бэ? шадар сайдын зардал 6 дахин нэмэгдсэн байна. Одоогийнхоо энэ байгаа өнгөрсөн оныхоо жишгээр явж болдоггүй юм уу? шадар сайд яагаад байж болдоггүй юм бэ? Сангийн сайд яагаад байж болдоггүй юм бэ? Засгийн газрын Хэрэг эрхлэх газрын даргын зардал  74 хувиар нэмэгдсэн байна вэ? яагаад нэмэгдэж байна вэ? өнгөрсөн жилийнхээ жишгээс  74 биш гэхэд  7 хувиар нэмэгдээд явж болдоггүй юм уу гэсэн ийм асуулт гарч байна.

            **Д.Дондог**: Ерөнхий сайд бол нэгдүгээр хэлэлцүүлэг хийх үедээ өөрөө танилцуулга хийж, мэдээлэл хийдэг. Тэр үед маш нарийн тодруулгуудаа асуух ёстой. Хоёрдугаар хэлэлцүүлэг болоод түүнээс хойших хэлэлцүүлэг бол Улсын Их Хурал дээр өөр дээр нь явагдаж, бид нар байр сууриа илэрхийлж, санал дүгнэлтээ гаргах ёстой. Тэгэхдээ өнөөдөр зайлшгүй дахиад тодруулъя гэвэл би Засгийн газрын Хэрэг эрхлэх газраас, Шадар сайдыг дуудъя, энд оруулъя.  Манай ажлын хэсгийнхэн зохион байгуулаад энэ улсуудыг дуудчих. Би сая Авлигатай тэмцэх газраас хүн байхгүй болохоор нь дуудуулж байна. Яагаад гэвэл манай эрхлэх асуудлын хүрээний  асуудал биш учраас тэр хүн өнөөдөр энэ хуралд ирэх зар сонсоогүй байсан. Тэгэхдээ асуудал гарсан учраас бид нар дуудчихсан байж байгаа, одоо орж ирнэ.  Одоо  Засгийн газрын Хэрэг эрхлэх газрын даргыг дуудъя. Лувсанжав дарга.

            **Н.Лувсанжав**: Энэ сонгуультай холбоотой зардал гэдэг маань сонгуулийн үр дүнгээр Их Хурал дээр зайлшгүй гарах ёстой зардлыг хэлж байгаа юм. Түүнээс биш яг сонгуулийн зардал бол сонгуулийн ерөнхий хороо түүгээрээ тооцож оруулж байгаа юм.  Тэгэхээр шинэ гишүүд ирдэг, хуучин нь явдаг. Үүнтэй холбоотой зайлшгүй гарах зардлууд байдаг л даа, хуулиар заачихсан.  Явж байгаа хүмүүст гишүүдэд гэхэд л  12 сарын цалинтай тэнцэх тэтгэмж өгөх ёстой, туслах, бие төлөөлөгчид нь 1 сарын тэтгэмж өгөх ёстой гэх мэтээр хуульд заасан ийм зардлууд байгаа. Тэгэхээр энэ зардлуудыг Тамгын газар  2008 оны  төсвийн хүрээний мэдэгдэлд оруулж  145.3 сая төгрөгөөр урьдчилсан тооцсон зардал оруулсан юм. Төсвийн хүрээний мэдэгдэлд туссан юм. Харамсалтай нь Засгийн газраас Их Хуралд өргөн баригдсан төсөв дотор энэ талаар нэг ч төгрөг тусгагдаагүй орж ирсэн. Үүнийг дахин тооцоо хийсэн. Энэ хооронд төрийн албан хаагчдын цалин нэмэгдсэн, энэ нэмэгдлийг тооцож, энэ нөлөөллийг тооцохоор зэрэг зайлшгүй  359.8 сая төгрөг шаардлагатай, үүнийг төсөвт тусгаж шийдэх шаардлагатай гэдэг ийм л юм гарч ирээд энэ асуудлыг тавьсан байгаа юм.

            **Ч.Содномцэрэн**: Наадах чинь ерөөсөө ойлгомжгүй байна. Их Хурлын Тамгын газраас  Сангийн яаманд төсвийнхөө төслийг өгдөг.

            **Н.Лувсанжав**: Сангийн яам тухайн үед нь шийднэ гэсэн маягаар хандсан юм болов уу даа гэж бодож байна.

            **Ч.Содномцэрэн**: Тухайн үед нь шийднэ гэж байхгүй, ирэх жил сонгуультай гэдгийг хэн бүхэн, хүн бүхэн мэдэж байгаа шүү дээ. Тийм тооцоо байдаг юм уу?  2000 оныхоороо төсөвлөсөн юм байна л даа.  2000 онд бүгдээрээ нэг хүчин гарч ирсэн, одоо эргээд тэр нь гарч ирэх . . . тэгж тооцож болохгүй шүү дээ, ер нь бол. Тийм тооцоо хийж болохгүй шүү дээ, та нар.

            **Д.Дондог**: Сангийн яамны Батжаргал дарга байна уу?

**Ч.Содномцэрэн:** Хоёрдугаарт, Их Хурлын Тамгын газар өөрийнхөө төсвийг Сангийн яамаар зөвшөөрүүлж чадахгүй, түүнийгээ хамгаалуулж чадахгүй Их Хуралд оруулж ирж байна гэдэг чинь наадах чинь бас л хариуцлагын л асуудал байна шүү дээ. 1ОО хэдхэн сая төгрөгийг Сангийн яамаар оруулаад түүнийгээ гаргаад аваад ирж чадахгүй, нэмэлт саналаар ажлын хэсэг байгуулж байж гаргаж ирж байдаг ийм.

            **Д.Дондог**: Сангийн яам түүнийг нь хасаад оруулаад ирвэл энэ дарга чинь яах вэ дээ, яах ч үгүй шүү дээ. Одоо л бид нар яриад шийдээд л өгье.

            **Ч.Содномцэрэн**: Тэр хасч байгаа улсуудад арга хэмжээ авах хэрэгтэй шүү дээ, яагаад хасч байгаа юм бэ?  Ирэх жил сонгуультай гэдгийг хүн болгон мэдэж байгаа, Сангийн яам  ч гэсэн мэдэж байгаа шүү дээ.  хэдэн хүн орж ирнэ, 76 тэмдэг шинээр хийлгэнэ,  76 цүнх шинээр гаргана, тэгээд ийм юмнууд чинь бүгдээрээ тодорхой байгаа шүү дээ. Тэгээд үүнийгээ оруулж ирж чадахгүй, тэгээд нэмэлт санал болгоод ингээд оруулна гэдэг чинь манай Их Хурлын Тамгын газрын ажлын ямар байна вэ гэдгийг л харуулж байна шүү дээ.

            **Д.Одхүү:**  Баярлалаа.  Би  хоёр юм асууя. Уг нь Засгийн газрын Хэрэг эрхлэх газрын  даргын багцыг ямар хүн хариулах байна вэ?  Би эндээс асууя. Зардлын тухай асуудал дээр бусад гишүүдийн асууж байгаа шүүмжлэлтэй юмыг ойлгож байна. Би нэг бодит амьдралын жишээ хэлэх гэсэн юм л даа. Төр чинь бас өөрөө өмчтэй байгаа шүү дээ. Засгийн газрын Хэрэг эрхлэх газар бол хоёр гуравхан цөөн тооны өмчтэй. Тэд нар нь бүр сүүлийн олон жил нэлээн хөрөнгө оруулалт хийлгүй байсаар байгаад одоо үндсэндээ  нурж унах нь дөхсөн ийм байж байгаа. Би тэр Горхи амралтын тухай асууж байна. Төр засгийн үйлчилгээ аж ахуйн эрхлэх газрын харьяа амралтын газарт сүүлийн З жил дараалаад багахан хэмжээний хөрөнгө оруулалт  өссөн байдаг юм байна. Тэнд нь нэг давуу тал байдаг юм билээ. Энэ намар би нэг амрахдаа мэдсэн. Тэнд чинь төрийн албан хаагчдыг хөнгөлөлттэй үнээр амруулдаг юм байна, хоол унд нь ч бас жаахан найдвартай байдаг юм байна гээд ороход тэнд үнэхээр хөрөнгө оруулалт шаардлагатай нь харагдаж байна.  110 сая төгрөгийн төсөв, хөрөнгө оруулалт хараад бараг З жил ороод Сангийн яамаар хасуулсан гэсэн. Тэгэхээр энэ дээр  110 сая төгрөг гэсэн хүсэлт байгаа юм байна. Үүнийг нь оруулах бололцоо байгаа юу? үгүй юу? үүнийг өөрсдөө яагаад тавиагүй юм бэ гэдгийг би асуумаар байна. Сангийн яам тийм хахир болоод тийм тавьж чадахгүй болтлоо ордог юм уу? эсхүл яагаад юм бэ гэдгийг Хэрэг эрхлэх газрын төсвийн талаар асуумаар байх юм.

            Хоёрдугаарт нь, Сонгуулийн ерөнхий хороотой холбоотой нэг асуудал байх юм. Сонгуулийн ерөнхий хороо  мэдээж өөрийн одоо нэг онцлог нөхцөл байгаа шүү дээ, 2008 онд сонгууль явагдана. Хамгийн гол нь УИХ-ын Тамгын газраас Улсын Их Хурал өөрөө сонгуулийн зардлыг гаргах байхаа. Наана нь хийх ёстой ажлууд их байгаа шүү дээ. Шинэ сонгуулийн хуулиар сонгуулийн тойргийн хороодыг байгуулах, хэсгийн хороодыг байгуулах. Тэнд тодорхой хэмжээний байр заслууд нь шаардлагын дагуу шинэ хуулийн дагуу хийх ёстой хөрөнгө оруулалт гээд асар олон юм байгаа. Энэ З тэрбум орчим,  3.2 тэрбум төсөвлөсөн байна. Энэ нь Монгол Улсын нутаг дэвсгэр дээр үндсэндээ цоо шинээр байгуулагдах энэ тойргийн хороодыг болон түүний бүрэлдэхүүнийг байгуулахад энэ чинь  орон нутаг төсвөөсөө гаргаад явдаг байсан бол одоо энэ чинь босоо бүтэцтэй шууд  Сонгуулийн ерөнхий хорооны харьяаллын  бүтцээр босч ирнэ шүү дээ. Тэгэхээр энд хангалттай хөрөнгө байна уу? үгүй юу?

Гурав дахь асуулт нь, Улсын мэргэжлийн хяналт эрхэлсэн сайдын багцтай холбоотой нэг асуулт байна. Монгол хүний аюулгүй байдал, эрүүл мэндийн аюулгүй байдал гэдэг асуудал бол сүүлийн жилүүдэд үнэхээр аймшигтай болж байгаа юм. Монгол Улсын иргэд бол өнөөдөр ямар юм идэж байгаагаа ч мэдэхгүй, ямар юм ууж байгаагаа ч мэдэхгүй байна. Одоо сүүлийн үед ямар эм хэрэглэж байгаагаа мэдэхээ байсан.  Тэгэхээр эмнэлгээр, элдэв янзын өвчин зовлонтой хөгшин улсууд  болон хүмүүс, үнэхээр энэ Мэргэжлийн хяналтын сайдын багцад тодорхой хэмжээгээр тоног төхөөрөмжийн шинэчлэл, хяналтыг чангаруулах ийм асуудал гарцаагүй байгаа гэдэг нь харагдаад байгаа юм. Дөнгөж өнөөдөр бид  сонин дээрээс харлаа. Нэлээн том  нийлүүлэгч байсан эм нийлүүлдэг байсан компани бол хуурамч болон өөрөөр хэлбэл стандартын шаардлага хангаагүй ийм эмүүд оруулж ирлээ гэж байсан. Энэ бол өнөөдөр л сонин дээр нийтэлсэн болохоос биш түгээмэл байгаа зүйл шүү дээ. Тэгэхээр одоо сүүлийн үед ярьж байгаа шүү дээ. Эрхүү- Улаан-Үдэд  Монголчуудын хэрэглэдэг европын Болгараас эхлээд байж байгаа оросын бүх эмүүдийг  ядуу Монголчуудад зориулж хямд үнээр зардаг, стандарт битгий хэл шаардлага хангахгүй эмнүүдийг хуурамчаар хийж монголд авчирч оруулж зардаг ийм бүхэл бүтэн бизнесийн сүлжээ үүсчихсэн байгаа гэдгийг оросын цагдаа, хууль хяналтын байгууллагынхан илрүүлээд байгаа шүү дээ. Тэгээд үүнийг харчихаад  манай энэ мэргэжлийн хяналтын байгууллагууд энэ талаар ямар алхам хийх гэж байна вэ? энэ дээр хөрөнгө оруулалтын болон үүнийг чангатгах, сайжруулах тухай асуудал дээр санаа  байна уу? тийм санал оруулдаг юм уу? тэнд нь хөрөнгө мөнгө хэрэггүй байгаа юм уу? өнөөдөр хэдэн байцаагч нар, хэдэн салбарынхаа ажилтнуудын шуудан холбоо, цалингийн хэдэн төгрөгнөөс цааш юм байхгүй юм шиг л харагдаад байна л даа.  Өдөр өнгөрөөдөг энэ философиосоо салах тийм бодлого байхгүй байгаа юм уу л гэж асуух гээд байгаа юм, энэ Мэргэжлийн хяналтаас гэсэн ийм З асуулт байна.

**Д.Дондог**: Зарим улсууд нь эзгүй байна. Би байгаагаас нь хариулуулъя, нэгдүгээрт.

Хоёрдугаарт, энэ ирсэн улсууд, энд ирсэн гэж надад бүртгэл өгөөд, тэгээд асуултанд хариулах гэхээр байхгүй алга болчихоод байх юм, яагаад ийм том толгой гаргаад байна вэ? Төсөв хэлэлцэж байхад энд байх ёстой гээд хэлээд ирүүлчихсэн байж байхад, буцаад буцаад гараад явсан байна. Тэр улсуудаа дуудаарай. Манай ажлын улсууд  дуудаадах. Эсхүл ирээгүй юмыг ирсэн гэж та нар мэдээлэл өгөөд байгаа юм уу?

**Д.Одхүү:** Даргаа ирээгүй бол шууд асуудлыг нь хойшлуулъя, тэгээд өөрсдөө ирдэг болъё.

**Д.Дондог**: Би өөрийн чинь асуултанд дараа нь хариулъя. Сангийн яамнаас хүн байгаа л юм байна. Яагаад дуудаад байхад дуугарахгүй байгаа юм бэ.? Мөнгөнцэцэг гэж Сангийн яамны зарлагын  хэлтсийн  ахлах мэргэжилтэн байна. Содномцэрэн гишүүн түрүүн асуулт асуугаад байсан, яагаад Их Хурлын Тамгын газрын тэр төсвөөс хассан гэсэн. Түүнд хариулт өгье.

Хэрэг эрхлэх газартай холбоотой, Үйлчилгээ, аж ахуйн газартай холбоотой дарга нарыг нь дуудаадах гэсэн яасан удаан орж ирж байна вэ? аль түрүүн л хэлүүлсэн шүү дээ.

**Х.Мөнгөнцэцэг**:  Содномцэрэн гишүүний асуудалтай холбогдуулж хэлэхэд энэ сонгууль болохтой холбогдоод өөрчлөгдөх, сонгуулиар чөлөөлөгдөх тэр хүмүүстэй холбоотой зардал Их Хурлын Тамгын газраас ч орж ирсэн, аймаг, орон нутгаас ч орж ирсэн. Тэгээд тэр үед нь бид нар ерөөсөө энэ зардлыг урьдчилж тооцох боломж муутай юм. Үүнийг тухайн үед нь шийдвэрлэх боломжтой. Яагаад гэвэл Засгийн газрын нөөц хөрөнгөнөөс юм уу? үгүй бол тодотгол хийгдэх үед  яг гүйцэтгэлээр нь тооцох боломжтой гэж үзээд энэ төсвийн төсөлд оруулаагүй юм.

**Д.Баяндүүрэн**:  2008 оны Улсын Их Хурлын сонгуулийн зардал бол энэ төсвийн тодотголд  2.8 тэрбум төгрөгөөр төсөвлөгдсөн байж байгаа. Сонгуулийн ерөнхий хорооноос зардлын төсөв хийж өгөхдөө бол  3.3 тэрбум төгрөгөөр төсөвлөж өгсөн. Орон нутгийн сонгуулийн зардлын хувьд бол  урьд өмнө төсөвлөж байсан зардлыг хасагдаж байгаа. Яагаад гэвэл орон нутгийн сонгуулийн хуулиар бол сонгуулийн зардал маань хоёр хуваагдаад нэг хэсэг нь бол орон нутгийн төсвөөс гарах, нэг хэсэг нь улсын төсвөөс гарахаар ингээд төлөвлөгдсөн байж байгаа.

Орон нутгийн сонгуулийн төсвийн хувьд бол 584 сая төгрөг төсөвлөж өгсөн байж байгаа. Сангийн яамнаас бол 0.4 тэрбум буюу 400 сая төгрөгний төсөвтэй явж байгаа. Сонгуулийн  зардлуудыг УИХ-аас сонгуулийн өмнө баталдаг. Энэ зардлаар бол төсөвт суух юм байна гэж ойлгож байгаа. Хэрвээ цаг хугацааны явцад төсөв зардал нэмэгдэх юм бол Улсын Их Хурлаас  батлах үед нь нэмж тооцох ийм боломжтой юм  болов уу гэсэн ийм бодол байгаа.

**Д.Одхүү:** Миний аз болоход миний хажууд манай Их Хурлын Тамгын газрын дарга сууж байна. Би их өөр юм асуусан. Орон нутгийн сонгууль яриагүй. Монгол Улсын Их Хурлын сонгуулийн хуулиар Монгол Улсын одоо мөрдөгдөж байгаа  76 тойрог чинь өөрчлөгдөөд, өөр томсгосон тойргоор гээд бүх юм явж байгаа шүү дээ, хуулиа мэдэж байгаа юу? үгүй юу. Тэгээд шинээр тойрог байгуулна. Тэгээд би түрүүн хэлсэн шүү дээ. Хуучны хуулиар бол  тойргийн сонгуулийн хороодыг чинь аймгийн иргэдийн Хурал батлаад санхүүжилт тодорхой хэмжээгээрээ тэндээ байр сууцтайгаа явдаг байсан. Одоо шинэ хуулиар босоо бүтэцтэй хуультай болсон шүү дээ, мэдэж байгаа юу? Тэгэхээр эндээс надад хэлж байна шүү дээ, тойргийн хороодыг шинээр бий болгох, түүнтэй холбогдож гарч байгаа бүх зардлыг бол Их Хурлаас баталж байгаа Сонгуулийн зардалд орохгүй гэж байна. Танай сонгуулийн хорооны зардал байх ёстой гэж, үүнийгээ мэдэж байгаа юу? эс мэдэж байгаа юу?

**Д.Баяндүүрэн**: Сонгуулийн хуулийг бол мэдэж байна. Өнгөрсөн УИХ-ын сонгууль бол 76 тойргоор явагдаж байсан. Одоо бол томсгосон  тойргоор зохион байгуулагдаж явагдана. Энэ зардал бол тойрог өөрчлөгдөхөд сонгуулийн зардал бол өөрчлөгдөхгүй ээ. УИХ-ын сонгуулийн хуульд заагдсан зардлуудыг статьяагаар төлөвлөх ийм боломжтой гэж бодож байна.

**Д.Одхүү**: өөрөөр хэлбэл  шинээр тойргууд бий болоход томсгосон  20 хэдэн тойрог болоход танайх бол өөрсдийнхөө одоо энэ тусгасан 3.2 тэрбум төгрөг дотор бүх энэ ажлаа хийгээд сонгуулийн өөрийн зардлаас бусад зардлаар танайх чөлөөтэй ажлаа хийж чадна гэж би ойлголоо шүү.  Ойлгосон уу.

**Д.Баяндүүрэн**: Ойлгосон, ойлгосон.

**Д.Одхүү:** Дондог дарга нэг горимын асуудал байна. Энд байж байгаа улсууд чинь дандаа нэг мэргэжилтэн, даже хэлтсийн дарга ч алга байна шүү дээ. Тэгээд энэ улсууд ийм зоригтой энэ байгууллагыг төлөөлж болно гэж хэлж болох юм уу? одоо энэ протоколд орно шүү дээ. Дараа нь би Баттулгыг дуудаж ирээд нөхөр  минь чи нөгөө тойргийн хийх юм чинь хаана байна вэ гэхээр танай тэр дэд дарга чинь болноо гэж хэлсэн гэж хэлж болох юм уу? энэ хариуцлага тооцох үндэс болох уу? би энд  их санаа зовж байгаа нь юу вэ гэхээр шинэ УИХ-ын сонгуулийн хуулиар чинь тойрог шинээр байгуулахаас эхлээд маш их зардалтай ажлууд байгаа шүү дээ. Бичиг цааснаас эхлээд, зохион байгуулалт, цалингийн тэр битгий хэл байр түрээслэх хүртэл асуудлууд байгаа. Үүнийг мэдэж байгаа юу? үгүй юу гэдэг нь энэ хүн мэдэж байгаа ч гэсэн хариултаас нь лав итгэл төрөхгүй байна. Дарга нар нь хаана байна вэ?

**Д.Дондог**: Баттулга дарга яасан юм бэ? Баяндүүрэн

**Д.Баяндүүрэн**: Баттулга дарга гадны хүнтэй уулзалттай байгаа.

**Д.Дондог**: Дууд дууд. Батбаатар дарга хариулт өгье.  Улсын Мэргэжлийн хяналтын газрын дарга.

**Ц.Нямдорж**: Уучлаарай, ер нь бол Одхүү гишүүний ярьж байгаа асуудал бол зарчмын асуудал шүү. Төсвийн ерөнхийлөн  захирагч нар ирж энд төсвөө хамгаалах ёстой.  Тамгын газрын дарга нараа юм уу, ерөнхий менежер, төлөөнийхөө хүмүүсийг явуулчихаад тэгээд энд асар их зардлыг ил далдуур нэмүүлж бичүүлчихээд, бултаж, зугатаад байх хэрэггүй шүү дээ. Төсвийн хүрээний мэдэгдлээс давсан асар их зардлууд энд орж ирсэн байна. Төсвийн хүрээний мэдэгдэлд заасан юмнаас хэтрүүлэхгүй гээд заасан гэдэг хуулийг түрүүн Содномцэрэн гишүүн уншчихлаа. Сая Үндсэн хуулийн цэц надад жишээ нь  буруу тайлбар өгч байнаа.  Ямар тайлбар өгч байна вэ гэхээр энэ номон дээр бичсэн тоон дотор байшин явж байна гэж хэлж байгаа юм. Тийм биш, энэ номын зэрэгцээгээр улсын төсвийн хөрөнгө оруулалтаар  баригдах барилга, байгууламжийн жагсаалт гээд  УИХ-ын тогтоолын хавсралтаар батлагдах тэр арга хэмжээний зардалд цэцийн ордон гээд тэнд тэрбум төгрөг байгаа шүү. Тэгээд тэр тэрбум төгрөг дээр одоо энэ яригдаад байгаа  760 нэмэгдэнэ. Үүнийг намайг жишээ нь мэдэхгүй байна гэж андуурч тайлбар хийж байгаа бол би үүнийг чинь мэдэхийн дээдээр мэднэ.  15 жил би үүнийг чинь хэлэлцэж байна. Ингэж Их Хуралд буруу тайлбар өгч болохгүй ээ. Ингэж төрийн ажлыг  аргалж, чаргалж, танил талын журмаар явуулж болохгүй ээ.

Сангийн яамны дэд сайд нар нь хаачсан юм бэ? Төрийн нарийн бичгийн дарга нь хаана байна вэ? сайд нь хаана байна вэ? Газрын дарга нар зөндөө хүн байгаа шүү. Ер нь бол энэ дээр эргээд үзэж байхад, нарийвчлаад үзэж байхад арай хэтэрч байна шүү дээ. Монгол Улс хөрөнгөтэй болж болно, юм нэмж болно. Гэхдээ энд хэмжээ хязгаар байх хэрэгтэй.  Сангийн яаман дээр Төрийн захиргааны байгууллагууд дээр танилын журмаар ярьж төсвөө битүү хатуугаар асар их хэмжээгээр нэмэгдүүлдэг муу арга гарч ирсэн байна. Шулуун хэлбэл. Одоо жишээ нь Төсвийн хүрээний мэдэгдэлд сая  Сонгуулийн ерөнхий хороо ийм юм хийсэн байна. Төсвийн хүрээний мэдэгдэлд  2 тэрбум  832 саяар зөвшөөрсөн юм байна, Их Хурал  5 сард. Гэтэл ийм хууль байсаар байтал Сонгуулийн ерөнхий хороо  4 тэрбум  114 сая төгрөг оруулсан байна. Тэгэхээр нь Засгийн газар яаж оруулж ирсэн байна вэ гэхээр  З тэрбум 529 сая төгрөг болгож оруулж ирсэн саналаас нь  693.7-оор хассан юм байна, Сонгуулийн ерөнхий хорооныхыг. Тэгэхээр Сонгуулийн Ерөнхий хороо өөрөө  төсвийн хүрээний мэдэгдэлд захирагдаж саналаа Засгийн газар, Сангийн яаманд өгөх ёстой шүү дээ. Сангийн яам энэ төсвийн хүрээний мэдэгдэлд захирагдаж та нар төсвөө боох ёстой.  Үүнийг үгүй л болгосон байна.

Үндсэн хуулийн цэц дээр жишээ нь би дахиад хэлье. Энэ анхаарал маш их татаж байгаа учраас. Төсвийн хүрээний мэдэгдэлд Үндсэн хуулийн цэц дээр юу байна вэ гэхээр  ийм байна.  2006 оны гүйцэтгэл  121 сая төгрөг,  2007 оны хүлээгдэж буй гүйцэтгэл  196 сая төгрөг,   2008 оны төсвийн хүрээний мэдэгдэл  242.9 сая төгрөг гэж зөвшөөрсөн байна Их Хурал. Тэгсэн чинь Цэц өөрөө санал оруулахдаа тэрбум 234 саяыг оруулаад  763-ыг батлуулаад, дэмжүүлээд ингээд нийт хэмжээ нь  517-оор нэмэгдсэн байна. Ийм л юм хийгээд явж байна. Бид нар энэ татвар төлөгчдийн мөнгийг ингэж зарцуулж болохгүй биз дээ.

Авлигатай тэмцэх газрыг дахиад аваад үзэхээр юу болж байна вэ гэхээр төсвийн хүрээний мэдэгдэлд  нэг тэрбум 500 саяар зөвшөөрсөн юм байна. Санал нь 4 тэрбум 876-аар явсан юм байна. Тэгээд оруулж ирж байгаа нь  274.7 болоод тэрбум 180 мянган төгрөгөөр энэ  байгууллагын төсөв нэмэгдэж байна. Ганцхан жилийн дотор. Ноднин жилийн хүлээгдэж байгаа гүйцэтгэл нь  тэрбум 900 төгрөг. Тэгээд их сонин юм болж байгаа юм. Анх энэ Авлигатай тэмцэх байгууллагыг байгуулахад  цагдаа, прокурорын байгууллагаас тодорхой хэмжээний орон тоог энэ байгууллагад шилжүүлнэ гэж Их Хурал шийдвэр гаргасан. Энэ байгууллагыг та нар хэдэн хүнтэй байгуулах гэж байна вэ гэсэн чинь  75 хүнтэй байгуулна гэж хэлсэн. Одоо  75 хүнтэй байгууллага гэж ойлголоо гэхэд энэ 2.7 тэрбум төгрөгийн зардалтай байгууллага болж хувирч байна.

Гэтэл миний удирдаж байсан хуулийн яам 900 орчим  сая төгрөгийн зардал гаргана гээд төсвийн хүрээний мэдэгдлээсээ дахиад 200-аад сая төгрөгөөр илүү зардал энд оруулж ирсэн байна. Би хуулийн яамыг  5-6 жил удирдсан хүн нь. Тэгэхдээ би нэг ч орон тоо нэмээгүй. Миний үед УИХ-д хамгийн олон хууль орж батлагдсан. Намайг явснаас хойш тэндээс хууль орж ирэхээ больсон. Юунд нэмэх гэж байгаа юм бэ? энэ их мөнгийг. Би  300 сая төгрөг дотор багтаж ажилладаг байсан. Одоо 900 сая төгрөг болж байна, энэ яамны зардал. Ингэж энэ  татвар төлөгчдийн мөнгөөр тоглож болохгүй шүү.  З хүнтэй газар ордон барина гэж ярина. Явж байгаа Ерөнхийлөгч болгонд ордон барьж өгнө. Гэргүй хүн Монгол Улсын Ерөнхийлөгч болж байгаа юм уу?  Ингэж болох уу цаашдаа гэдэг асуудлыг одоо ярьдаг газар нь ярьж, шийдвэр гаргадаг үед нь гаргах цаг болсон. Энэ арай хэтэрч байна.

Нэг байгууллага гарч ирээд  75 хүнтэй байгууллага ганцхан жилийн дотор төсвөө хоёр тэрбум төгрөгөөр нэмэх санал оруулж ирж байна, яах гэж ийм юм хийж байна вэ?

**Д.Дондог:** Одоо тэр сууж байгаа улсууд өөрийнхөө төсвийн ерөнхийлөн захирагч нарыг дуудаа.  Би нягтлангуудыг даргадаа  төсөв тооцоо юмыг харуулж үзүүлэх л гэж ирж байгаа гэж ойлгож байгаа шүү дээ. Түүнээс Байнгын хороон дээр тайлбар өгөөд байдаг эрхийн хүмүүс биш шүү дээ. Тийм учраас  дарга нараа хурдан дууд.  Дуудахгүй байгаа тохиолдолд тухайн байгууллагын төсөв хангалттай байгаа учраас  асуудалд хайнга хандаж байгаа юм байна гэж үзээд гишүүдийн гаргасан саналын дагуу төсөв хасаж, танах санал хураалтууд явуулна гэдгийг давхар ойлгоорой. Ингээд Батбаатар дарга асуултанд хариулъя.

**Д.Батбаатар**:  Одхүү гишүүний асуултанд хариулъя.  Тэр ОХУ-д хил залгаа муж улсуудад  хуурамч бараа бүтээгдэхүүн үйлдвэрлэгдээд байна. Энэ наашаа орж ирэхгүй гэсэн баталгаа байна уу? энэ дээр ямар янзын хяналт байна вэ гэж байна. Тэгэхээр Улсын мэргэжлийн хяналтын газар байгуулагдаад  5 дахь жилдээ орж байна. Энэ хугацаанд орон тоон дээр, төсөв дээр  бид нар ярьж байгаагүй. Гэлээ гэхдээ энэ  2004 оны УИХ-ын сонгуулиар гарсан Засгийн газрын мөрийн хөтөлбөрт хяналтыг төрийн үйлчилгээний нэг хэлбэр болгоно гэж заасан. Мөн түүнчлэн өнөөдөр улсын хил  байж байгаа 23 боомт дээр Улсын мэргэжлийн хяналтын байцаагч нар ажиллаж байгаа.  Монгол Улсын нэгдэн орсон олон улсын конвенци, мөн Хүнсний тухай хууль, Засгийн газрын  2007 оны  69 дүгээр тогтоол, Засгийн газрын  2006 оны  296 дугаар тогтоол, Монгол Улсын Засгийн газрын 2002 оны  212 дугаар тогтоол,  2003 оны  51 дүгээр тогтоол гээд, өөрөөр хэлбэл Байнгын ажиллагаатай болгох, олон улсын чанартай болгох энэ боомтуудын тухай энд заасан байдаг.

Олон улсын конвенциор  Хүнсний тухай хуулиар хүлээсэн үүргийн тухай тодорхой байцаагч нарыг зайлшгүй ажиллуулах ёстой гэсэн ийм тогтоол шийдвэртэй юм.

Яг өнөөдөр энэ тогтоол шийдвэр дээр заасан шаардлагатай байгаа бүтэц, орон тоогоо нэмээд үзэх юм бол бидэнд өнөөдрийн байдлаар, бид нар Төсвийн хүрээний мэдэгдэлд үүнийг яг л шаардлагатай зүйлийг нь гаргаж тавьсан. Миллиард 748 сая төгрөг үнэхээр бодитойгоор бид нар шаардагдаж байгаа. Харамсалтай нь Сангийн яам бол энэ дээр дэмжиж оруулаагүй, үүнийг харин би Байнгын хороон дээр хэлье гэж бодож байгаа. Нэгдсэн чуулган дээр Сангийн сайд хэлэхдээ нэн ялангуяа гааль дээр ажиллаж байгаа гаалийн байцаагчдын орон тоог зайлшгүй нэмэх шаардлагатай байна гэж хэлж байна билээ. Тэнд ганц гааль ажилладаггүй, хилийн цэрэг ажилладаг, мөн эрүүл ахуйн саяны тогтоол, конвенци, хуульд заасан мэргэжлийн хяналтын   хорио цээрийн байцаагч нар ажилладаг учиртай. Яг одоо өнөөдрийн байдлаар бид нарт  энэ тогтоол, шийдвэрийн дагуу жагсаагаад үзэхэд үнэхээрийн  их өндөр орон тоо шаардлагатай байгаа юм, 285 орон тоо, энд цалингийн сан, нийгмийн даатгалын шимтгэл, бусад зардлуудыг нэмэх юм бол миллиард 748.2 сая төгрөг шаардлагатай байгаа. Тийм учраас энэ дээр Их Хурлын гишүүд бас нухацтай хандаж шийдэх байх гэж бодож байгаа. Сангийн яам үүнийг хасаад ороод ирсэн байгаа. Сангийн яам манай төсөв дээр үүнийг хассанаас гадна томилолтын зардал, шатахууны зардлыг бол бас огт нэмээгүйгээр хуучнаар  нь баталсан байгаа гэдгийг би энд зориуд хэлье гэж бодож байна.

**Д.Одхүү:** Дарга бол ерөнхий тайлбараа хэллээ. Тэгэхээр миний асуусан асуулт өөр юм. Танай  зарлагын бүтэц надад сонин биш байна. Тэр хүнээ нэмсэн үү? Бензинээ нэмсэн үү гэдгээ та бүхэн Сангийн яамтай учраа олно биз. Би гол нь хараад байхад танай дотор төсвийн хөрөнгийн санхүүжилтийн хөрөнгө оруулалт гэдгийг л би асуугаад байгаа юм. Хүний тоо ихэссэнээр ажил сайжирна гэж юм байдаггүй юм. Гол асуудал нь та бүхний тэр хэрэглэж байгаа багаж тоног төхөөрөмж,  монгол хүмүүс хэрэглэж байгаа хоол хүнс болон хэрэглэж байгаа эмийг та нарын шалгадаг, тогтоодог мэргэжлийн хяналтын байгууллагын хөрөнгө оруулалтын юм чинь танай өнгөрсөн жилийн  2007 оны хүлээгдэж байгаа гүйцэтгэлээр  485 сая байхад,  2008 онд  473 байна гэдэг чинь өөрөөр хэлбэл ерөөсөө та нар хөрөнгө оруулалт нэмээгүй, түрүүн Лүндээ дарга хэлж байна. Би гол нь бүтцийн тухай яриад байгаа юм. Цалингаа юм уу, зардлаа нэмэх бишээ. Хөрөнгө оруулалтаа. Та нар 1О хүн нэмлээ гээд хэрэггүй, нэг сайн багаж авчихаад энэ юм бол стандартанд таарахгүй учраас Монгол Улсад оруулахгүй гэдэг юмаар хийдэг тэр юмаа бодолцсон уу? түүнийгээ нэмсэн үү л гэж би асуусан юм.

**Б.Батбаатар**: Би тодорхой хариулт өгье. Яг хөрөнгө оруулалтын тал дээр Сангийн яам үүнийг дэмжээд оруулаад ирсэн байгаа. Бид нар хөрөнгө оруулалтан дээр айхтар мөнгө тавиагүй. Учир юунд байна вэ гэхээр   2004 оноос эхлэн ирсэн Хятадын засгийн газрын буцалтгүй тусламжийн хүрээнд таны асуугаад байгаа энэ лабораторийг шинэчлэх тухай асуудал яригдаж байгаа. Ингээд саяхан, өчигдөрхөн бид нар Хятадын Засгийн газартай  65.1 сая юаны буцалтгүй тусламжаар 5-6 төрлийн лабораторийг  иж бүрэн шинэчлэхээр гарын үсэг зурсан. Энэ бүхнийг тооцож бид нар хөрөнгө оруулалт юмнуудаа тавьсан юм. Тэгэхгүй бол давхар давхар зэрэг нэг асуудал дээр баахан хөрөнгө оруулалт нэхсэн юм шиг ийм байдал ажиглагдаад байгаа.

Ер нь бол  2007 онд Хүнсний аюулгүй байдлын жил болгоё гэж Улсын мэргэжлийн хяналтын газраас анх өөрсдөө бид санаачилж, холбогдох байгууллагад, Улсын Их Хурал, Засгийн газар, Ерөнхийлөгчид энэ асуудлыг анхааралд нь хандуулсан. Ингээд намрын чуулган дээр  Ерөнхийлөгч  бас хэлэн үгэндээ манай энэ асуудлыг оруулж төр засгийн анхааралд энэ асуудал ингэж  байнга байгаад талархаж байгаагаа илэрхийлье.

**Д.Дондог**: Тодорхой юмнууд яримаар байна шүү.  Манай улсууд  ажиллаж байна уу? үгүй юу? Их Хурлын гишүүд, Байнгын хорооны гишүүдийг бас оруулж ирье, түрүүн орж ирсэн гишүүдийг, гараад явчихлаа. Дээр нь дуудуулсан улсууд ирэхгүй бол энэ Байнгын хорооны хурал цаашаа хуралдах боломжгүй болох гэж байна шүү, хариулах хүн байхгүй.

**Ц.Нямдорж**: Ерөөсөө зарчмаараа санал хураагаад дуусгая.

**Д.Идэвхтэн**:  энэ төрийн захиргааны төв байгууллагууд л манай Байнгын хорооны хүрээнд хамаарагдаж байгаа л даа. Энэ дурьдсан  7-8 газар байгаа юм.  Жишээлбэл Мэргэжлийн хяналтын газар гээд дарга нь энд сууж байна.  Урьд оны гүйцэтгэлээсээ  2008 оны төсвийн зардал талаа  70 хувиар нэмэгдүүлсэн байгаа юм. Хөрөнгө оруулалт нь гүйцэтгэлээсээ  10 саяар буурчихсан.  Тэгэхээр юунд нэмэгдэж вэ гэхээр зүгээр л  байшин сав, бензин шатахуун, бичиг хэрэг, цалин.  2008 онд  бол цалинг 2О хувь өсгөнө гээд Сангийн яамнаас нийтлэг дундаж тоо гарсан. Тэр хэмжээгээр өсөхийг зөвшөөрч болмоор байгаа юм. Түүнээс бусад зардлыг нь нэг түвшинд барих утгаар бүгдийг нь  2007 оны хүлээгдэж байгаа гүйцэтгэл, дээрээс нь 2008 оны төсвийн хүрээний мэдэгдэлд заасан тэр тооны дундажид бариулж бууруулбал яасан юм бэ? ийм зарчим дээр Байнгын хороо тогтож болдоггүй юм уу? цалинг бол хязгаарлаж болохгүй ээ. Төрийн албан хаагчдын цалинг тэр Засгийн газрын тогтоосон хэмжээгээр нэмэгдүүлэхээс өөр арга байхгүй, түүнээс бусад зардлуудыг хэмнэж, гамнаж болмоор байна. Тэндээс хэмнэж байгаа мөнгийг харин хөрөнгө оруулалтанд явуулж болмоор байна. Хөрөнгө оруулалтанд дандаа бүтээмж дээшлүүлсэн, амьд хөдөлмөрийн зардлыг хямдруулсан, багасгасан ийм хөрөнгө оруулалтанд зарцуулмаар байна.

Эмнэлгийн тоног төхөөрөмжийг нэмэгдүүлмээр байна.  Тэр мэргэжлийн байгууллагуудын анализ, дүн шинжилгээ хийдэг тэр тоног төхөөрөмжүүдийг сайжруулах лабораториудтай болмоор байна. Тэгэхгүйгээр хүн өсгөөд байдаг, лабораторигүй хүний тоо нэмэгдээд, зүгээр л цалин, тэгээд цалингий нь нэмээд,  хүнийг нь өсгөөд байхаар энэ хувийн бизнест ажиллах хүн олдохоо байх нь. Бүгдээрээ төрийн албан хаагчид болох гэсэн ийм зам руу явах гэж байна. Тийм учраас цалингийн зардлыг өсгөхийг зөвшөөрье, бусад бүх зардлыг хүлээгдэж байгаа гүйцэтгэл, төсвийн хүрээний мэдэгдлийн хүрээнд буцааж бууруулж тавья. Тэгэхгүй бол арай хэтэрч байна.

**Т.Бадамжунай**: Хоёр, гурван асуулт байна. Нэгдүгээрт нь, Улсын Их Хурал өөрөө хуулиа хэзээ хэрэгжүүлдэг болох юм бэ гэдгийг би З дахь жилдээ асууж байна. УИХ-ын хууль  төсвийн тухай хуулиндаа УИХ өөрөө  бие даасан төсөвтэй, хэн нэгний хараат биш байна гээд заасан байгаа. Энэ хуулиа хэрэгжүүлэхгүй Сангийн яамны нэг түшмэлээс  яагаад хассан юм бэ? би нэмүүлмээр байна гээд жил болгон ярьдагт би харамсаж байгаа юм. Яагаад энэ хэрэгжихгүй байна вэ гэдгийг гурав дахь жилээ дахиад асууя.

Сангийн яам ч яагаад ингээд хуулиа зөрчиж УИХ-ын  төсвийн тухай асуудал дээр  гар хүрч, нэмж хасдаг ийм эрх эдэлдэг юм бэ гэсэн нэг ийм асуулт байна.

Хоёр дахь нь, ер нь төрийн захиргааны төв байгууллага, ялангуяа  Ерөнхийлөгчийн Тамгын газар, Засгийн газрыг эс тооцвол үндсэндээ  Улсын Их Хурлын дэргэдэх байгууллагууд  байгаа юм. Улсын Их Хурлын томилгооны байгууллагууд байгаа. Энэ байгууллагуудыг  би харин өмөөрөх талдаа баймаар байгаа юм. Энэ хэд бол жил болгон орж ирээд загнуулаад гардаг.  Үүний төлөө нэгдсэн бодлого барьж байгаа бодлого байхгүй. Байгууллага байгаа юм болохоор, хөрөнгө байгаа юм болохоор  элэгддэг, хорогддог. Хөрөнгө оруулалт байгуулагддаг, тэр зайгаар нь нөхөн олголтыг хийхгүй ингээд л яваад байгаа. Энэ чанараараа дэргэдэх байгууллага маань улам чадамж нь  алдагдаад байгаа юм. Тэгээд энэ талаар Улсын Их Хурал ямар юм бодож байна вэ? ингээд жил болгон нэг ийм байдалтай  яриад байх нь зөв гэж бодож байна уу? цаашдаа үүнийг өөрчлөх ёстой гэж бодож байна уу?

Миний ойлголтоор бол үүнийг дорвитой өөрчлөх ёстой.

Гурав дахь асуулт нь,  Төрийн байгуулалтын байнгын хороо өнгөрсөн хоёр жилдээ энэ чиглэлээр ажлын хэсэг байгуулаад бас нэг байгууллагуудынхаа сана бодлыг эхэлж сонсоод, газар дээр нь юмыг нь үзээд болох юм хэмжээний юмнуудыг бас шийдэж өгөх талд нь  зохион байгуулдаг байсан, энэ  жил яагаад тийм юм хийсэнгүй вэ? Миний ойлгож байгаагаар ингэж байгуулснаар  2006 онд Улсын Их Хурал тэрбум гаруй төгрөгийн хөрөнгө оруулалт тавьж, өөрийнхөө материаллаг баазыг нэлээн сайжруулсан.  Дараа жилд нь 400 тэрбум төгрөг тавиулж  бас боломжийн болсон. Гэтэл энэ жил өөрөө бүр доошлуулаад 200-хан болгосон байгаа юм. Үгүй бол ингээд бүрэн бүх юм нь хангагдсан гэж үзэж байгаа юм уу?  Эс тэгж байгаа юм бол энэ багцааныхаа мөнгийг энэ дэргэдэх байгууллагууд руугаа шилжүүлж чадамжийг нь сайжруулж болохгүй байгаа юм уу? өөрөөр хэлбэл энэ юмнуудаас юу гэж  асуух гэж байна вэ гэвэл энэ дэргэдэх байгууллагуудын талаар санаа зовж бодлого  нэгтгэсэн төсвийн ерөнхийлөн захирагчид гэж хэлэх юм уу? юу гэж хэлэх юм бэ?  ийм бодлого барьж байгаа орон тоо, боловсон хүчин гэж байна уу? байхгүй юу? үүнийг Байнгын хорооны даргаас асуудаг байх даа, ийм З асуулт байна.

**Д.Дондог**: Асуултанд хариулуулна. Сангийн яамнаас ямар хүн байна вэ? нэмж ирсэн хүн байна уу?

**Б.Батжаргал**: Би сая энэ Аюулгүй байдал, гадаад бодлогын байнгын хороонд дуудагдаад ирлээ.

**Д.Дондог**: Сайд, дэд сайд, Төрийн нарийн бичгийн даргаас ирүүлье гээд байгаа шүү дээ, яагаад ирэхгүй байна вэ? Тунгалаг аа.  Төрийн нарийн бичгийн дарга нь байна уу? дууд л даа. Мөнгөнцэцэг дуудаач.  Танай дарга нар хаана байна вэ? Батжаргал аа.

**Б.Батжаргал**: Төрийн нарийн бичгийн дарга бараг ирж чадахгүй байхаа, яагаад гэхээр эхнэр нь төрсөн байгаа.

**Д.Дондог**: бусад нь  Батжаргал дарга эхлээд хариулъя.

**Б.Батжаргал**: Одхүү гишүүний асуултанд Мэргэжлийн хяналтын газрынхан дутуу хариулав уу гэж би бодож байна. Юу вэ гэхээр хөрөнгө оруулалт бол нэмэгдсэн байгаа. Одхүү гишүүний асуусан тэр чиглэлээр хөрөнгө оруулалт нэмэгдсэн байгаа. З тэрбум төгрөг тусгагдсан байгаа, үүнээс 2 тэрбум  362 нь бол лабораторийн шинжилгээний багаж тоног төхөөрөмж, байцаагчдын хэмжих багаж хэрэгсэл гэж ингэж туссан байгаа юм.

Мэргэжлийн хяналтын асуудал эрхэлсэн сайд бол өөрийн гэсэн төсвийн ерөнхийлөн захирагч. Нийт төсвөөр бол үнэхээр нэмэгдэж орж ирж байгаа юм. Үүн дотроо зарим төрлийн зардал нэмэгдээгүй гэсэн ийм асуудал ярьдаг юм. Ингээд та бүхэн төсвийн номын  задаргаа хүснэгтээс аваад үзэх юм бол ер нь төсвийн ерөнхийлөн захирагч нар маш их өндөр хэмжээний санал оруулж ирдгийг бас ажиглаж болно. Үүнээс  зайлшгүй шаардлагатай гэсэн тэр урсгал зардлуудыг нэмэгдүүлээд бусдыг нь нэмэгдүүлэхгүй гэсэн ийм чиглэл баримталж  2008 оны төсвийг боловсруулсан.

Төсвийн хүрээний мэдэгдлийг зөрчсөн гэсэн ийм асуудал бас ярьж байна. Энэ дээр анализ хийгээд үзэх юм бол нэгэнт Монгол Улсын төсвийн орлого бол  тодорхой хувиар нэмэгдэж байгаа. Энэ орлогын нэмэлтийг Сангийн яамнаас урсгал зардал биш, хөрөнгө оруулалтыг нэмэгдүүлэх чиглэлд түлхүү тавьж оруулж ирж байгаа юм.

Урсгал зардлыг бид бараа үйлчилгээний зардал гэж. Бараа үйлчилгээний зардал дээр бид тусад нь бүр салгаж ямар ямар  зүйлийн  зардал ямар ямар шалтгаанаас төсөв гэсэн танилцуулгыг бол намын бүлэг, ардчилсан намын зөвлөл, мөн Байнгын хороодууд, ажлын хэсгүүдэд гаргаж өгсөн байгаа. Үүнээс ерөнхийд нь аваад үзэх юм бол энэ бол шинээр байгуулагдсан байгууллага. Улсын Их Хурлаас баталсан хууль тогтоомжийн хэрэгжилтийг хангах,  мөн Засгийн газрын тогтоолоор шийдвэрлэсэн асуудлуудыг санхүүжүүлэхэд голчлон зарцуулагдаад  бусад зардлын   өсөлт бол тогтмол  зардлын өсөлтийг хангах зорилгоор бид бол танилцуулгандаа бичсэн байгаа. Гэрэл цахилгаан, түлш халаалт, тээвэр шатахуун, цэвэр, бохир ус гэсэн эдгээр тогтмол зардлуудыг бид  5 хувиар өсгөж тавьсан ийм зардлууд байгаа юм.

Эдгээр зардлуудыг нэгтгээд аваад үзэхэд төсвийн хүрээнээс зөрж байгаа. Цаашид  бол бид ер нь 2009 оноос бол төсвийн  хүрээний мэдэгдлээ бас үндэслэл сайтай боловсруулаад төсвийн хүрээний мэдэгдлийнхээ тоог барьж ажиллах болно.

**Ц.Нямдорж**: наад Төсвийн байгууллагын удирдлага санхүүжилтийн хууль чинь  2003 онд батлагдаж мөрдөгдсөн хууль. Түүнээс хойш  4 жил өнгөрлөө. Тэр хуулин дотор чинь төсвийн хүрээний мэдэгдлээс зардлыг нь нэмж болохгүй гээд бичсэнийг түрүүн Содномцэрэн уншсан. Тэгэхэд энэ хуулийг ирэх жилээс хэрэгжүүлж эхэлнэ гээд ярьж байгаагий чинь юу гэж ойлгох юм бэ?  Юу яриад байгаа юм бэ? та нар.  Одоо жишээ нь та нарын оруулаад ирж байгаа төсөв дотор чинь Авлитай тэмцэх газрын жилийн зардал, Үндэсний статистикийн газрын жилийн зардлаас давсан байна шүү дээ. Үндэсний статистикийн газар гэдэг чинь   11 аймаг, Улаанбаатарт салбартай  70 жил явчихсан, өч төчнөөн 2-З мянган хүнтэй ийм байгууллага биз дээ, бодвол. Хэд байдаг юм бэ? Үндэсний статистикийн газрын орон тоо, нийт дүнгээрээ, хэд вэ? хүн байна уу?  Тэгэхэд энэ байгууллагын зардлаас З00 саяар илүү байна шүү дээ, энэ Авлигатай тэмцэх газрын зардал. Юунд үндэслэж ингэж нэмж байна вэ?  Тэгчихээд, төсвийн хүрээний мэдэгдлээс илэрхий давуу юм оруулж ирчихээд ирэх оноос хуулиа мөрдөнө гэсэн юм яриад энд сууж байдаг.

**Д.Дондог**: Би нэг юм анхааруулъя. Энэ Авлигатай тэмцэх газраас яагаад хүн ирэхгүй байна вэ? Хэрэг эрхлэх газраас яагаад хүн ирэхгүй байна вэ? Статистикаас хүн байхгүй байна. Би холбогдох газрын улсуудыг дуудуулаад байна.

Хоёрдугаарт, хариулт өгөхдөө яагаад дутуу хариулаад, тодорхой бус хариулаад байна вэ? Нэгэнт Мэргэжлийн хяналтын газар  тэр хөрөнгө оруулалтын төлөвлөгөөнд суугаад тийм мөнгө байгаа юм бол Батбаатар дарга Одхүү гишүүнд хариулаад л өгчих хэрэгтэй байхгүй юу? энэ чинь хариуцлагатай юм явагдаж байна шүү дээ. Сая Батжаргал дарга тэр сүүлийн юман дээр ирэх оноос хэрэгжинэ гэж байна. Түүнийгээ тайлбарлаад нэг мөр утга ойлгогдохоор сайн хариул л даа. Дахин дахин цаг алдаад ингээд байх шаардлага байхгүй шүү дээ. Батжаргал дарга гүйцээгээд хариул.

**Б.Батжаргал**:  Ер нь бол хууль гаргах, Засгийн газрын тогтоол гаргахад  санхүүгийн эх үүсвэртэй нь уялдуулсан байдлаар өөрөөр хэлбэл юу гэдэг юм бэ? Сангийн яамнаас тодорхой  хэмжээний их үүсвэрт багтаж байна уу? үгүй юу гэсэн энэ тодорхой анализийг хийхгүйгээр хууль гарсантай холбогдуулж, гарсан хуулийг бид хэрэгжүүлэх үүрэгтэй, санхүүжүүлэх үүрэгтэй, орлого нь нэмэгдчихдэг. Тийм учраас бол ер нь зарчмын асуудал та бүхэнд танилцуулахад  хууль гаргахдаа санхүүгийн тооцоо тайлбар, үндэслэлийг нь хамтад нь оруулж ирж хуультайгаа дагалдуулж  анализтай хамт оруулж ирдэг ийм зарчимд шилжье гэсэн чиглэлээр бид бас судалгаа хийж байгаа.

**Д.Батбаатар**:Түрүүн би Одхүү гишүүний асуултанд ойлгомжгүй хариулсан юм болов уу даа. Би хэлэхдээ бол хөрөнгө оруулалт дээр манайд  Сангийн яам тавьсан шүү дээ. Манайх  62.4 сая төгрөгөөр нэмэгдсэн байгаа. Гэхдээ энэ нь бол ганцхан түрүүчийн тэр гишүүдийн яриад байгаа унаа машин, мал гэсэн юм биш. Үнэхээрийн лабораторийн тоног төхөөрөмж 21 аймагт байгаа лабораториуд, хилийн боомтод байгаа лабораториуд ийм юмнууд дээр нэмэгдсэн гэдгийг хэлж байгаа.

Ер нь бол энэ лабораторийн тоног төхөөрөмж нэмэгдсэнтэй холбогдуулаад бид нар хэдийгээр тоног төхөөрөмж, байшин саваа нэмээд байгаа ч гэсэн тэнд ажиллах хүн хүч маань, ажилчдын маань орон тоо нэмэгдэхгүй, түүнийг Сангийн яаман дээр хасчихсан юмаа гэдэг санаагаар л хэлсэн юм.  Ер нь лаборатори, тоног төхөөрөмж юмнууд тавигдсан гэдгийг ойлгож байгаа байх.

**Д.Дондог**: Хэрэг эрхлэх газраас хүн ирсэн үү.

Хэрэг эрхлэх газрыг төлөөлөөд Санхүү эдийн засгийн хэлтсийн  дарга **Баярмагнай би ирсэн байна.**

**Д.Дондог**: Асуултаа ойлгосон уу, ойлгоогүй байгаа юу? түрүүн тавьсан асуудлуудыг, би ч бараг заримыг нь мартчихаж. Аль түрүүний, хамгийн түрүүнд тавиад өнгөрсөн асуудлууд байна. Төр засгийн үйлчилгээ аж ахуйн газрын тэр Горхи дахь амралтын төсөвтэй холбоотой зардал яагаад юм нэмж болохгүй байна вэ гэсэн асуулт тавьсан.

Дээр нь  төсвийн хүрээний мэдэгдлээс Ерөнхий сайдын, Шадар сайдын, Хэрэг эрхлэх газрын даргын төсвүүд  төчнөөн хувиар илүү гараад ирсэн байна? ямар учиртай юм бэ  гээд асуугаад байна. Тэр тэрийг хариул даа.

**Баярмагнай**: Энэ асуултанд хариулъя.  Ерөнхий сайдын болон Шадар сайдын өөрийнх нь төсвүүд, Хэрэг эрхлэх газрын төсөв

**Д.Дондог**: Баярмагнай хариулж байна уу?

**Баярмагнай**: Тийм,  Баярмагнай хариулж байна.

**Д.Дондог**: Танайхаас дарга нар чинь ямар хүн байна вэ? би нягтлангаар хариулт өгүүлэхгүй.

**Баярмагнай**: Батболд сайд, Сүхбаатар дарга хоёр сая энд байж байгаад урд барилга дээр ажлын комисс ирчихээд тэнд байна. Одоо хүрээд ирнэ.

**Д.Дондог**: Тэгвэл дараа нь ирэхээр нь хариул.  Алтангэрэл дарга. Авлигатай тэмцэх газрын төсөв 44 хувиар нэмэгдсэн байна, ямар учиртай юм бэ гэсэн тайлбар гарсан. Түүнтэй холбогдуулаад тайлбараа хэлье.

**Д.Алтангэрэл**: Өнгөрсөн  2007 оны манай төсвөөр бол  1 тэрбум  501 сая төгрөг Авлитай тэмцэх газрын урсгал зардалд зарцуулсан. Энэ жилийн хувьд бол шинээр байгуулагдсан учраас гүйцэтгэх ажлын зардал нь  1.5 тэрбум төгрөгөөр нэмэгдээд  түүнийг Тусгай хяналтын дэд хорооны хурлаар зөвшөөрөөд явсан. Түүнээс болоод манайх энэ жилийн зардал бол 2 тэрбум  65 сая төгрөг болоод явчихаж байгаа юм.

**Д.Дондог**: Алтангэрэл даргын хариултыг сонсох гээд Нямдорж гишүүн байхгүй байгаад байдаг. Орж ирээд дахиад ярих асуудал гарах нь байна. Түр хүлээж байх уу?  Батболд сайд хариулж байх уу?  Ерөнхий сайд, Шадар сайд, Хэрэг эрхлэх газрын төсвүүд нэмэгдсэн байна. Төсвийн хүрээний мэдэгдлээс хэтэрч нэмэгдсэн байна, ямар учиртай юм бэ гэсэн. Төр засгийн үйлчилгээ  аж ахуйн газрын Горхи дахь амралтанд хөрөнгө оруулалтан дээр нь мөнгө тавих боломжтой юу үгүй юу гэж Одхүү гишүүн асуусан. Содномцэрэн, Бат-Үүл гишүүд асуулт асуусан. Энэ асуултуудад хариулах уу?

**Су.Батболд**:  Гишүүдийн асуусан асуултанд хариулъя. Тэгэхээр  Ерөнхий сайдын төсөв, Шадар сайдын төсөв, Засгийн газрын Хэрэг эрхлэх газрын төсөв бол би тийм бусад байгууллага, төсвийн ерөнхийлөн захирагч нарын төсвөөс хэтрүүлээд тийм их хэмжээгээр нэмэгдсэн зүйл гэж байхгүй байгаа. Өмнөх  2006, 2007 онд Хэрэг эрхлэх газрын даргын багц дээр  бүтээн байгуулалтын ажлууд, Их  Монгол Улсын 800 жилийн ойг тэмдэглэхтэй холбоотой ажлууд, ордны өргөтгөл шинэчлэлтэй холбоотой ажлуудыг бид манай төсөв бол нэлээд их хэмжээгээр нэмэгдэж байсан. Одоо энэ жилийн  төсвийн төсөлд тавигдсан зардал бол ерөөсөө байдаг л урсгал зардал нэмэгдсэн байгаа.

Засгийн газрын мөрийн  хөтөлбөрийг хэрэгжүүлэхтэй холбоотой зардал гээд Ерөнхий сайдын төсөв дээр  50 сая төгрөг байна уу? зарим шаардлагатай арга хэмжээ авах байх гэсэн зардал байгаа байх. Хэрэг эрхлэх газрын даргынх дээр  ЗО сая төгрөг гэсэн тиймэрхүү л жижиг сажиг зүйлүүд нэмэгдсэн. Түүнээс өөрөөр учир зүггүй шатахууны зардал, урсгал зардал нэмэгдсэн юм бол байхгүй байгаа гэж бодож байна. Бид нар тийм төслийг ч гэсэн Сангийн яаманд өгөөгүй гэж бодож байна.

Хоёрдугаарт,  бололцоо байвал тэр Горхид байдаг  амралтын газрыг өөд нь татчихмаар байгаа юм. Манай Улсын Их Хурлын гишүүд энэ зун очиж үзсэн юм шиг байгаа юм. Ер нь улсын нэртэй, төрийн нэртэй ганцхан тийм юм байдаг. Тэр Горхи Тэрэлжийн аялал жуулчлалын бүсэд байгаа бусад хувийн хэвшлийн жуулчны бааз гээд юмыг бодох юм бол тэр нь ичмээр юм байгаа л даа. Тэгээд хэрэв хөрөнгө мөнгөний бололцоо байвал тэнд нь таван төгрөг тавиад өгчихвөл миний хувьд  татгалзаад байх зүйлгүй. Тэр бол зайлшгүй шинэчлэх шаардлагатай болсон тийм газар байгаа.

**Д.Одхүү:** Батболд сайд аа, та томъёолдог  юм уу, тэгээд хоёулаа санал оруулъя. Тэгээд би дэмжлэг авна байх гэж бодож байна.  Миний тойрог биш л дээ, тэгэхдээ би төрөө бодоод гэдэг шиг, ёстой ичиж үхмээр юм байгаа юм чинь, Батболд сайд аа тэгэх үү, хоёулаа зарчмын зөрүүтэй саналын томъёолол бичээд оруулъя.

**Ч.Содномцэрэн**: Батболд сайд аа. Төрийн байгуулалтын байнгын хорооноос бид нарт энэ төслийн талаар товч судалгаа, танилцуулга тараасан юм. Энэ дээр Засгийн газрын Хэрэг эрхлэх газрын даргын төсвийн төслийн  багц хөрөнгө оруулалтын зардал нь  төсвийн хүрээний мэдэгдлээс  74 хувиар нэмэгдсэн байна гэсэн ийм юм байгаа юм.  74 хувиар.

Хоёрдугаарт нь, Шадар сайдынх мөн хөрөнгө оруулалтын зардал нь  6 дахин нэмэгдсэн байна гэсэн ийм танилцуулга байгаа юм. Ерөнхий сайдынх 4.4 тэрбум төгрөгөөр нэмэгдсэн гэсэн ийм танилцуулгыг бид нарт сая тараасан юм.

**Д.Дондог**: Их Хурлын Тамгын газрын Хяналтын хэлтсээс дамжуулж тараасан төсөл.

**Ч.Содномцэрэн**: Хяналтын хэлтсээс. Тэгээд энэ ямар учиртай юм бэ? ялангуяа тэр шадар сайдынх яагаад  6 дахин нэмэгдэж байна вэ? танай газрынх яагаад  74 хувиар нэмэгдэж байна вэ гэсэн ийм асуулт байна.

**Ц.Нямдорж**: Уучлаарай, Содномцэрэн гишүүн таны асуултан дээр нэмж болох уу?  Төсвийн байгууллагын удирдлага санхүүжилтийн хуулинд төсвийн хүрээний мэдэгдэлд багтаж төсөв зохионо гээд бичсэн байна. Гэтэл төсвийн хүрээний мэдэгдэл чинь бүх чиглэлээрээ зөржээ, хэтрүүлсэн байнаа.  Энэ яагаад ийм төсөв хийгээд байна вэ?  Төсвийн хүрээний мэдэгдлээс бүх юм чинь давсан байна. Хуульд төсвийн хүрээний мэдэгдэлд багтаж төсөв зохионо гээд бичсэн байна.  Цалингийн нэмэлтийг  төрийн албан хаагчдынхыг нэмэх бол байж болох асуудал. Үүнээс өөрөөр төсвийн хүрээний мэдэгдлээс юм давах ёсгүй. Энэ бол хуулийн хатуу хязгаарлалт. Ийм хязгаарлалт хийхийн тулд  л Төсвийн хүрээний мэдэгдэл гэдгийг бид нар хэлэлцдэг. 232 хувиар төсвийн зардлаа нэмээд, төсвийн хүрээний мэдэгдлээс давсан зардал оруулаад ирж байна, зарим газар.  Хаанахын мөнгөөр хэн тоглоод байна вэ гэдгийг асуух цаг ирлээ дээ.  Авлигатай тэмцэх газрын зардал, Статистикийн газрын зардлаас  300 сая төгрөгөөр илүү байна. 75 хүнтэй байгууллага байгуулна гэж энэ байгууллагыг байгуулсан. Тэгэхдээ энэ  75 хүнээс 2О орчим хүнийг Улсын ерөнхий прокурорын газрын дэргэдэх мөрдөн байцаах албанаас, цагдаагийн байгууллагын авлигатай тэмцдэг хэсгээс шилжүүлэн орон тоо төсөвтэй нь шилжүүл гэдэг тогтоол Улсын Их Хурлаас гарсан. Гэтэл энэ байгууллагын зардал ганцхан жилийн дотор статистиктай даваад ороод ирж байна. Статистик хэдэн хүнтэй гэлээ, тоо хэлсэн үү?

**Д.Дондог**: Хүн байхгүй байна, тоо хэлээгүй байна.

**Ц.Нямдорж**: Лав л мянга орчим хүн байгаа даа.  Ийм л төсөв оруулж ирж байна шүү дээ.

**Су.Батболд**: Би гишүүдийн асуултанд хариулъя.  Ерөнхий сайдын төсвийн багц дээр  энэ жаахан нэмэгдэж гарсан нь, шинээр байгууллага байгуулсантай холбоотойгоор Төрийн тусгай хамгаалалтын газрын  зардал нэмэгдсэнтэй холбоотой төсвүүд нэмэгдсэн. Авлигатай тэмцэх газар ч гэдэг юм уу? бусад  миний мэдэхээр өнгөрсөн онд З-4 газрыг шинээр төрийн тусгай хамгаалалтанд авах шаардлагатай гэсний дагуу Засгийн газрын тогтоол гараад онцгой хамгаалалтанд авсан. Тэр хамгаалалттай холбоотой нэмэгдэл зардлууд нэмэгдэж байгаа гэдгийг хэлмээр байна.

Хоёрт нь, Шадар сайдын төсвийн хувьд  бол шадар сайд өөрөө төсвийн захирагч нь. Манай Засгийн газрын Хэрэг эрхлэх газрын Үйлчилгээ аж ахуйн газар дээр бол бид нар зөвхөн ажлын албаныхаа зардлыг хариуцаж байдаг. Тэр хүүхдийн холбоотой, стандарт хэмжил зүйтэй холбоотой, шударга бус өрсөлдөөнтэй холбоотой зардлыг нь  бид нар хариуцдаггүй, шадар сайдаас өөрөөс нь асуугаач гэж хэлмээр байна.

Засгийн газрын Хэрэг эрхлэх газрын даргын төсвийн хувьд бол би Нямдорж даргатай үнэхээр санал нэг байна. Төсвийн хүрээний мэдэгдэлдээ барьж ажиллах ёстой гэдэг дээр би үнэхээр санал нэг байна. Гэхдээ энэ дээр манай урсгал зардал ч юм уу, ямар нэгэн зардал нэмэгдээгүй.  3 тэрбум төгрөгөөр бид нар, одоо хөдөө орон нутагт та нарыг ажиллахад анзаарагдаж байгаа байх. Бид нар сумын сургуулийг зассан, цэцэрлэгийг зассан, соёлын төвийг зассан. Одоо суман дээр гар хүрээгүй ганцхан барилга бол  сумдын Засаг даргын Тамгын газар байгаа.  Би сумдын Засаг даргын тамгын газрыг засах маш олон хүсэлт ирсэн. Бид нар өнгөрсөн  4-5 сар дамжуулаад аймгуудаас судалгаа авахад нийтдээ  7 тэрбум төгрөгийг энэ оны төсөвт тусгаж өгөөч ээ.  Тэгээд засвар хиймээр байна гэсэн. Сумын Засаг даргын Тамгын газаргүй маш олон сумдууд байна. Өөр газраас хуучин нэгдэл, сангийн аж ахуй байсан компаниудаасаа Тамгын газар худалдаж авья гэсэн саналууд их ирж байгаа. Тамгын газар хүний байшинд түрээсээр суудаг Тамгын газрууд байна. Үүнийг шийдэхэд З тэрбум төгрөг тавьж өгөөч гэсэн хүсэлтийг бид нар  төсвийн хүрээний мэдэгдлээс хойш 8 сард Сангийн яам руу явуулаад, Сангийн яамнаас З тэрбумыг чадахгүй ээ 1.5 тэрбум төгрөг суулгая гэсэн. Тэгээд манай төсөв бол Содномцэрэн гишүүн ээ  74 хувиар нэмэгдсэн нь бол  сумдын Засаг даргын Тамгын газрын 1.5 тэрбум төгрөг тавигдсан байж байгаа.

Улсын Их Хурлын гишүүдээс над дээр 100 гаруй Тамгын газрыг засч өгөөч гэсэн хүсэлт ирсэн байгаа, энэ мөнгө л байгаа.

**Ч.Содномцэрэн**: Тодруулъя. Үүнийгээ та нар төсвийн хүрээний мэдэгдлийг батлуулж байхдаа, энэ яриад байгаа юмн уудаа хийгээд ороод ирж болдоггүй юм уу? заавал дараад нь нэмэлт болгоод, асуудал болгоод гаргаж ирдэг. Ер нь  Төсвийн хүрээний мэдэгдэл гэдэг юм чинь  хэрвээ энэ янзаараа бол бараг байх хэрэггүй болж байна. Бүх үзүүлэлт нь зөрчөөд байдаг, хуультай байдаг. Нэгэнт зөвшөөрсөн төсвийн хүрээний мэдэгдлийг өөрчлөхгүй байх зарчмыг баримтална гээд заасан байдаг. Гэтэл одоо энэ яриад байгаа юм нь тэр Сангийн яамны нэг залуу түрүүн ярьж байна. Та нар хуулиа гаргахдаа мөнгө төгрөгөө сайн тооцож байх хэрэгтэй гээд зөвлөгөө өгөөд байна, би үүнийг зөв гэж бодож байна.

Засгийн газар хуулийн төсөл юм оруулж ирэхдээ үүнийгээ тооцож байх хэрэгтэй шүү дээ. Та нарын оруулж ирснийг чинь хавар бид нар батлаад өгч байгаа шүү дээ. Баталсан юмаараа  хэмжээнд нь бариад  төсвөө хийж чадахгүй баахан мэдэгдлээ зөрчиж оруулж ирээд одоо явж явж Их Хурал хууль зөрчих гээд байна шүү дээ.  Төсвийн байгууллагын удирдлага, санхүүжилтийн хуулин дээр Улсын Их Хурал төсөв батлахдаа нэгэнт хүлээн зөвшөөрсөн төсвийн хүрээний мэдэгдлийг өөрчлөхгүй байх зарчмыг баримтална гээд. Одоо яах вэ гэхээр Засгийн газрын өөрийнх нь энэ  алдаатай оруулж ирсэн төсвийн хүрээний мэдэгдлээс болоод Улсын Их Хурал өөрөө төсвийн тухай, энэ  Удирдлага санхүүжилтийн тухай хуулийг зөрчих гээд байна. Үүнийг цаашдаа анхаарахгүй бол болохгүй юм байнаа.  Одоо үүнийг яах юм бэ? би Байнгын хорооны даргаас асуусан. Үүнийг хууль зөрчсөн гээд энэ юмаараа мэдэн будилаад явах уу? эсхүл үүнийг засуулаад хийх үү гэдэг ийм л юм яриад байгаа юм.

**Су.Батболд:** Баярцогт гишүүн бас чуулганы хуралдаан дээр яриад байсан санаж байна. Төсвийн хүрээний мэдэгдлийг  5 сард баталдаг, энэ байдал. Одоо тэгээд дараа нь 10 сард Үндсэн чиглэл хэлэлцдэг, төсөв хэлэлцдэг, энэ чинь болохгүй байнаа гээд яриад байсантай би бол санал нэг байгаа юм. Үнэхээр   5 сар гэхэд  Монгол Улсын хэмжээнд хөрөнгө оруулалтын ажил бараг эхлээгүй байдаг.  Дөнгөж он дуусаад яг хавар газар гэсээд хичнээн төгрөг яаж зарахаа мэдээгүй тэр үед нь төсвийн хүрээний мэдэгдэл хийгдэж байгаа. Үндсэн чиглэл гараагүй байдаг. Тэр үед аль ч төсвийн захирагч, аймаг, сумын Засаг дарга ч бай,  сайд нар ч бай ялгаагүй, одоо батлагдсан төсвөө яаж зарцуулах вэ? яаж хөрөнгө оруулалтаа хуваарилах юм бэ гэдгээ мэдээгүй байхад дараа оны төсвийн асуудлыг ярина. Тэгээд З жилийнхийг урьдчилж харна гэж байгаа юм. Тэгээд энэ нь өөрөө амьдрал дээр нийцэхгүй байна. Бүх байгууллагууд бол яг  8 сард төсвөө зохиож байгаа. Тэгэхээр яг үүнийг Төсвийн хүрээний мэдэгдэлтэй  үүнтэй ингэж уялдуулна барина гэвэл их л утгагүй зүйл болно. Урьд нь тэртэй тэргүй Улсын Их Хурал дээр зөндөө санал гараад, тэр саналын дагуу тэр битгий хэл төсөвгүй, зураггүй асуудал дээр санал хураагаад л явдаг байсан шүү дээ. Харин бид нар эндээ бүх юмаа тооцоод, сайн муу ч гэсэн 8 сарын төсвийн мэдэгдлүүдээ бид нар аймаг, орон нутгаас  цуглуулахдаа түүнийгээ тооцоод төсөв дээрээ суулгаад, Засгийн газраас Улсын Их Хуралд өргөн барьсан энэ нэг тоон дээр нэмнэ, хасна гэдэг бол утгагүй зүйл гэж бодож байгаа юм.

Одоо харин яг зураг төсөвгүй гишүүний  саналаар орж байгаа асуудал дээрээ нэлээн анхаарлаа хандуулаач гэж хүсмээр байна.

**Ц.Нямдорж**: Одоо жишээ нь Содномцэрэн гишүүн ийм л юм явж байгаа шүү дээ. Тэр шадар сайдын багц  6 дахин нэмэгдсэн гэдэг чинь, бүсийн захирагчийн ажлын албуудыг бүсүүдэд байгуулна гэсэн санал. Түүнийг дагасан орон тоо явж байсан. Түүнийг байгуулаад юу хийх гэж байгаа юм бэ? яах гэж байгаа юм бэ? орон нутгийн дарга нартайгаа яаж харьцах юм  бэ? би олон жил ярьж байгаа. Энэ олон бүсийн төвүүдээ болиоч ээ, ядахнаа  4 болгооч ээ. З аймгийн дунд хоёр бүсийн төв байнаа. Энэ чинь бүтэхгүй ээ. З аймаг хоёр хөлтэй байдаг юм уу гээд яриад байгаа. Тэгээд энэ асуудлаа цэгцлэхийн оронд бүр орон тоогий нь нэмээд одоо орон нутагт, Ховдод жишээ нь бүсийн захирагчийн алба, Завханд бүсийн захирагчийн алба, Хэнтийд бүсийн захирагчийн алба, Дорнодод бүсийн захирагчийн алба байгуулах санал орж ирж байна шүү дээ. Ингээд л орон тоо. Нэг гараараа ярихдаа бүтцийн өөрчлөлт хийнэ, цомхон чадварлаг болно гэж яриад байдаг. Нөгөө гараараа төсөв зохиохоороо орон тоог асар ихээр нэмэгдүүлэх юм орж ирээд ингээд бөөн будлиан хийгээд хаячихаж байна шүү дээ.

Тэгэхээр одоо ер нь энэ янз бүрийн яриагаа цэгцлээд гишүүд минь надад горимын маягийн санал байна. Ийм санал байна. Төсвийн хүрээний мэдэгдэлдээ багтаагаад дэмжье.  Тэгээд тэнд нь цалингийнх нь нэмэгдлийг хийж өгье. Тэгээд ерөнхий зардлыг нь бол  15-20 орчим хувь гэсэн ийм тоо энэ дотор яваад байна. Тэр нь бодвол тэр бензин, шатахууных нь зардал байдаг юм байгаа биз. Түүнийг нь хийж өгөөд, өнгөрсөн жилийнхээ орон тоо, бүтэц, юманд нь захируулаад  төсвөө дэмжье. Энэ бусад муу замаар орж ирсэн бүх юманд нь тас цохих хэрэгтэй. Ингэж энэ татвар төлөгчдийн мөнгийг жаахан гамнаж, гамнасан мөнгийг хөрөнгө оруулалтын чиглэлээр, хөгжлийн чиглэлээр, хүний амьдралын чиглэлээр төсөв барихгүй бол  тансаглаж байшин барихад төсөв мөнгө зараад байх шаардлага алга байна шүү дээ. Тэнд  юу дутаав? Паар нь дутаа юу? байшин дутаа юу? өрөө дутаа юу? хангалттай л өрөө байсан  шүү дээ. Аймшигтай юм болж байна.  7О жил хөгжсөн статистикийн газрын төсөвтэй, ганцхан жилийн өмнө байгуулсан, одоо хүртэл юу хийсэн нь тодорхойгүй байгууллагын төсөв улсын хэмжээнд даваад явчихаж байна шүү дээ, хэтэрч байгаа биз дээ?

**Э.Бат-Үүл**: Горимын санал байна. Сая Байнгын хороон дээр ярьж байхад Нямдорж гишүүн бас Байнгын хороон дээр ярьж байсан бусад гишүүд ч хэлээд байна. Төсвийн хүрээний мэдэгдэл орж ирсэн төслөөс давж гарсан зөндөө зарлагууд гараад ирлээ. Одоо бид нар үүнийг энд хэлэлцээд тухайн холбогдох байгууллагын хүмүүсийн үгийг сонсоод суугаад байх юм бол бид нар энд их утга учиргүй яриа болох гээд байна. Яагаад гэвэл Шадар сайдын багц, Ерөнхийлөгчийн багц, Ерөнхий сайдын багц гээд бүх багц чинь өөрөө нэмэгдэж орж ирчихээд байна.  Тэгэхээд бид нар одоо бол Төрийн байгуулалтын байнгын хороо буцаагаад оруулж ирэхгүй бол яг энэ дээр бид нар одоо яаж санал хураах юм бэ? Одоо бид нар санал хураах гэхээр бүгд нэг тодорхой учир шалтгаан хэлээд байгаа юм. Тэгээд тэр учир шалтгаан нь үнэн ч юм шиг, худлаа ч юм шиг сонсогдоод байдаг. Бид яаж шийдвэр гаргахаа мэдэхгүй байгаад байна.

Тийм учраас нэгдсэн төсвийн хууль, Төсвийн удирдлага, санхүүжилтийн хуулийн аль нэгэн дээр нь байсан, нэгэнт орж ирсэн төсвийн төслөөс илүү нэмэгдэл байдлаар орж ирсэн төсвийг хэлэлцэхгүй байхаар Их Хуралд эрх өгсөн байсан. Би яг зүйл заалтыг нь мэдэхгүй байна. Яг ийм утга санаатай юм явж байсан.  Уг нь их ухаантай бодоод хийсэн. Өөрөөр хэлбэл төсвийн хэмнэлтийн тухайд бол хэмнэх үү? үгүй юу гэдгээ ярья. Нэмэлт  зарлагыг ярихгүй байя гэдэг зарчим зориуд  парламент тогтоосон байсан. Би нэгдсэн төсөв дээр билүү,  нэг юман дээр байсан юм. Би сайн санаж байна.

Одоо бид нар Дондог даргаа яриад байвал  тэгээд яах юм  бэ? нэмэгдлүүдийг яана гэхээр чинь Батболд сайд бас ийм ийм учир байнаа, ингээд байна гээд байна. Өөрөөр хэлбэл Засгийн газар хариуцлагагүй оруулж ирсэн төсвөө одоо бид нар энэ дээр ярьж, гишүүдээр лоббидуулсан юмаа хийх гэж байгаа юм уу аль эсхүл, яах гээд байгаа юм бэ? тийм байдалд бид орчихоод байна.

**Ч.Содномцэрэн**: Энэ Төсвийн байгууллагын удирдлага,  санхүүжилтийн тухай хуульд ЗЗ.З гэдэг дээр байгаа юм. Бат-Үүл хэлээд байна.  ЗЗ-ын З дээр зайлшгүй  нөхцөл байдлын улмаас үүссэн асуудлыг  шийдэж болно. Бусад тохиолдолд ерөөсөө л хуулиа барина гэсэн ийм заалт байгаа юм, төсвийн хүрээний мэдэгдлээр. Одооноос бид нар нэгэнт баталсан хууль байна. Төсвийн хүрээний мэдэгдэл байна. Үүнийгээ одооноос мөрдөж эхлэхгүй бол ингээд жилийн жилд хугацаа давчидлаа, цаг болохоо байлаа гээд ингээд батлаад яваад байх юм бол энэ чинь хэвшил болчихноо. Тийм учраас зориг зүрх гаргаад энэ удаагийн энэ төслийг Төсвийн хүрээний мэдэгдэлд нь багтаагаад оруулж ирэхийг бол Засгийн газарт үүрэг болговол яасан юм бэ? хугацаа өгөөд, богино хугацаанд.  Том том зардлууд бол хэд дахин нэмэгдсэн байна. Шадар сайдын зардал гэхэд түрүүн Нямдорж гишүүн тайлбарлаж байна, тэр бүсийн төвүүдийг байгуулна гээд, захирагчийн алба юм уу? тэндээ бол бичээгүй байна. Зүгээр л 6 дахин нэмэгдүүлчихсэн, тэгээд том тоо тавьчихсан. үүнийг ингэмээргүй байна. Их Хурал нэгэнт хууль гаргасан юм чинь хуулиа хэрэгжүүлээд өөрснөө хуулиа зөрчмөөргүй байна. Хэрвээ бид нар төсвийн хүрээний мэдэгдлийг зөрчсөн ийм төсвийг батлах юм бол бид нар өөрснөө зөрчиж байгаа юм.

Улсын Их Хурал төсөв батлахдаа гэдэг үг байгаа шүү. Төсөв батлахдаа нэгэнт зөвшөөрсөн төсвийн хүрээний мэдэгдлийг өөрчлөхгүй байх зарчмыг баримтална гээд ингээд хууль баталсан. Үүнийг би нэлээн бодож байж энэ заалтыг хийсэн болов уу гэж бодож байна. Тийм учраас энэ Засгийн газарт, Сангийн яаманд дараа дараагийн юман дээр хуулиа барихгүй юм бол болдоггүй юм байна, үүнийг зөрчиж болдоггүй юм байна гэсэн ийм санамж авах үүднээс бид нар энэ төсвийг  тэр хуулийнх нь хүрээнд оруулж ирээ гэдэг ийм шаардлага тавибал яасан юм бэ гэсэн ийм саналтай байна.

**Д.Дондог**: Гишүүд   нэг ижилдүү санал гаргалаа. Хуулиар чинь хэлэлцэхгүй бол буцаана шүү дээ, аль ч шатанд нь. Эсхүл өөрсдөө засч залруулаад хэлэлцээд явна, хоёр л юм байгаа. Түүнээс одоо Засгийн газар руу юм засаад ирээ, бид нар дараагийн хуралдаанаар хэлэлцье гэсэн ойлголт байхгүй, нэгдүгээрт.

Хоёрдугаарт,  төсөв хэлэлцэх хугацаагаа бодох ёстой, одоо ямар хугацаа үлдэж байгаа билээ. Энэ хоёрыг бодож хэлж байгаа байх гэж бодож байна.

Гуравдугаарт, саяны харьяа байгууллагын эрхэлсэн дарга нар ирсэн байна. Түрүүнд асуудлаа хэлэлцээд хэлэлцээд явчих ёстой байсан.  Хэд дэх орлогч нь ч ирж байгаа юм бэ? ийм улсууд ирээд хариулт байхгүй явсаар байгаад эцсийн эцэст ийм юманд хүрч байна шүү. Гадаадын хүнтэй уулзаж байна гэдэг тайлбарыг хурал болгон дээр хэлдэг болчихож. Тийм олон гадаадын хүн өдөр тутам манайд байгаад байгаа юм уу? энэ муухай буруу зуршлаасаа салах хэрэгтэй байна.  Төсөв хэлэлцэнэ гэдэг бол ямар ч  гадаадын хүнд хязгаарлагдахгүйгээр ярих ёстой ийм асуудал шүү дээ. Энэ чинь улс орны амин чухал асуудлыг хэлэлцэж байна.  Ингээд Сангийн дэд сайд ерөнхий тайлбар өгье. Ганзориг сайд ирсэн байна.  Саяны гишүүдийн яриад байгаа  саналууд дээр ямар байр суурьтай байна вэ? Төсвийн хүрээний мэдэгдлээсээ хэдэн хувиар, хичнээн сая төгрөгөөр нэмэгдсэн  төсөв ороод иржээ. Тэгээд одоо шууд санал хураагаад, Нямдорж дарга бол буцаана гэхгүйгээр ийм ийм хязгаарлалт хийгээд дэмжье гэсэн ийм санал хэлж байна. Түүгээр бол санал хураахад болж байна. Бат-Үүл, Содномцэрэн гишүүдийн саналаар бол буцаах тухай ойлголт яригдаад байна, эсхүл засуулж авах тухай. Ганзориг сайд тайлбар хэлье дээ.

**Ч.Ганзориг:**  Гишүүдийн амрыг эрье. Ерөнхийдөө энэ оны төсвийн нэмэгдсэн байдлуудыг  бид нар хэдхэн зүйлээр хэлж болно гэж бодож байна. Нэгдүгээрт цалингийн өсөлт явж байгаа.  Цалингийн өсөлт бол ихээхэн хэмжээтэй, өмнөх онтой харьцуулбал бараг  200 гаруй тэрбум төгрөгөөр  нэмэгдэж байгаа ийм юм харагдаж байгаа.

Хоёр дахь нь бол Улсын Их Хурлаас гарсан хууль тогтоомжууд дээр тусгагдсан, түүнд нэмэхээр заасан энэ заалтуудыг бид нар тусгасан байж байгаа. Энэ бол Сангийн яам яг л хуулийнхаа дагуу баримталж явуулсан байж байгаа.

Засгийн газрын тогтоолоор заасан зарим зүйлүүд байж байгаа. Мөн инфляцитай холбоотой өсөлтийг бид нар тухайн хувиар нэмж оруулсан байгаа. Урсгал зардал дээр ерөнхийдөө ийм л зүйл байгаа. Шинээр байгуулагдсан хэд хэдэн сургууль, цэцэрлэг, байгууллагууд байж байгаа. Авлигатай тэмцэх газар гэх мэт шинэ байгууллагуудын хөрөнгө оруулалт, орон тоотой холбоотой зүйл байгаа. Саяны ярьдаг захирагчийн албаны орон тоо байгаа. Ийм зүйлүүдээс болж ерөнхийдөө бол энэ зардал өссөн гэдгийг би ерөнхий тайлбарыг хэлмээр байна. Тэгээд тодорхой зүйлүүд дээр ороод ярих юм бол тодорхой байгууллага, ерөнхийлөн захирагчийн хувьд нь л ярих хэрэгтэй болох байх гэж бодож байна.

**Д.Лүндээжанцан**: Сая ажлын хэсгүүд ажиллаад  3600 орон тоог  1483 болгож оруулж ирсэн, тэгж ерөнхий нэг шийдэлд хүрсэн. Тэгэхээр тэр орон тоонуудын асуудлаар хасагдаж байгаа хэсгийг, түүнд ногдох цалин, бусад зардлуудыг энэ ямар ямар байгууллагууд дээр тэр нь байгаа вэ гэдгийг буулгаж яриад тэгээд хасах ёстой. Нэгэнтээ байж байгаа орон тоо, хүмүүсийг нь авчихсан, хуультай ийм юмнууд нь цалингийн нэмэгдэл, Төсвийн хүрээний мэдэгдлийг бол  эхний улиралд өргөн барих ёстой гээд  барьсан. Хэлэлцсээр явтал  6-7 сар болгож хэлэлцсэн байх. Төсвийн тодотголоо дараа нь хэлэлцээд баахан цалин нэмэх шийдлүүдээ гаргасан. Ингээд ийм нөхцөл байдлууд гарсан.

Өргөн барих үедээ Засгийн газар төсвийн хүрээний мэдэгдлээс зайлшгүй тохиолдолд өөрчлөлт гарсан тайлбараа бичих ёстой юм. Тэр тайлбараа дутуу хийсэн. Тэгээд нэгдүгээр хэлэлцүүлэг явагдсан. Хоёрдугаар хэлэлцүүлэг дээр холбогдох холбогдох Байнгын хороод яг газар газрынхаа  асуудлаар яаж тэр төсвийн хүрээний мэдэгдэлтэй нь уялдуулж оруулах вэ? гарцаагүй зайлшгүй өөрчлөлт нь юу юм бэ? ажлын хэсгүүд дээр яриад, зардал хэмнэх ямар боломжууд байна вэ гэдэг орон тоотой холбоотой асуудлууд яригдаад түүнийг нь буулгахгүй бол өнөөдөр  тэднийх тэдээр нэмэгдсэн учраас тэгээд тэгээд шууд хасаа ингээд өнөөдөр санал хураалгахад их хүнд байдалд улсуудыг оруулчихаад байна гэж. Ингээд манайхан орж гараад төсвийн ерөнхийлөн захирагч нар нь ирдэггүй. Энэ хооронд нь гишүүд баахан  сэтгэлийн хөдөлгөөнтэй ч гэдэг юм уу? зарим байдлаар юу гэдэг юм бэ? үндэслэлтэй, энэ тарааж өгсөн материал дээр үндэслээд баахан шүүмжлэл хэлчихсэн. Нөгөөдэхийг нь нөгөөдүүл  сонсоогүй.  Тэгээд  нэг нь хариулдаг, манай гишүүд ч гэсэн яг тэр үедээ асуусан гишүүн  нь бас заримдаа байдаггүй. Ингээд нэг юмаа хоёр, гурав болгоод байгаа тохиолдлууд байнаа.

Тийм учраас хөрөнгө оруулалт нь яг юун дээрээ суусан юм бэ? урсгал зардал нь юу байгаа юм бэ? нийлбэр дүн нь, төсвийн ерөнхийлөн захирагчдын нийлбэр нь эцсийн дүнгээрээ  ямар  байгаа юм бэ? өнгөрсөн онтойгоо харьцуулахад ямар байгаа юм бэ? энэ болгоныг нарийн тооцож байгаад  ингээд энэ асуудлаа жаахан авч үзэхгүй бол болохгүй нь ээ. Хэрвээ Засаг захиргааны орон тоо, зардал үүнийг нийтэд нь бууруулах асуудал ярих юм бол бусад Байнгын хороод дээр байгаа яам, агентлагиуд, бусад төрийн захиргааныхан цөмөөрөө нэг ижил зарчмаар яригдах ёстой.

Ийм учраас үүнийг манай Сангийн яамныхан, удирдлагууд нь, яг оруулж байгаа улсууд нь цөмөөрөө байж байгаад, болж өгвөл манай ажлын хэсэг, энэ дээр чинь гэдэс дотор руу нь орсон ажлын хэсгийнхэн нийлж байгаад  тэгээд гол нь Төсвийн байнгын хороон дээр очиж яг мэргэжлийн Байнгын хороон дээр очиж эцсийн саналын томъёоллууд гараад, гарахдаа гол гол энэ төсвийнхөө хүрээний мэдэгдлийг зөрчүүлэхгүйгээр засаад явах бүх юм нь тэнд засагдаж, саналын томъёоллууд Их Хурал дээр орж ирж засагдах ёстой. Тэгэхээр үүнийг л хангасан байдлаар манай Байнгын хороо санал дүгнэлтээ оруулах томъёоллуудаа бодох ёстой юм гэж ингэж бодоод байна.

**Д.Дондог**: Асуулт дууссан. Асуулттай холбоотойгоор хариултууд үндсэндээ яваад, би сүүлд нь гишүүд байгууллагуудын саналыг дахин сонсохоо болъё гээд горимын санал гаргасан учраас ерөнхий багцалж барьдаг улсуудаас нь би ерөнхий хариултуудыг өгүүлж байна. Ингээд үүнийг дуусангуут дараагаар нь саналаа хэлээд, горимын саналуудаар нь эхэлж хураалгаад, тэгсэн мөртлөө энэ саналуудыг дуулгаад, тэр горимын саналд багтаж байгаагий нь үүнийг дэмжихгүйгээр, гар өргүүлээд явчихна, та нар горимын саналд  багтсаныг нь дэмжихгүй суучихна, багтаагүй дэмжье гэснээ дэмжээд тэгээд Төсвийн байнгын хороонд өгөх энэ зарчмаар явна шүү гэдгийг хэлье. Батболд сайд.

**Су.Батболд**: Ер нь манай гишүүдэд би нэг зүйлийг хэлэхэд Монгол орны эдийн засаг өөрөө их өргөжиж, тэлж бараг тэсрэлтийнхээ үед явж байна гэж хэлж болохоор байгаа юм. Бид нар бүтэн  жилийн өмнө төсөв баталчихаад, тэр баталсан төсвөөр юм уу, энэ бодлогоор бүтэн жил явж болохоо байсан байна. Бараг сар тутам бүх юм өөрчлөгдөж байна.  Эдийн засгийн өсөлт, орж ирж байгаа мөнгө, гарч байгаа мөнгө, инфляци гээд бараг бүх юм сар  тутам өөрчлөгдөөд болдог бол Улсын Их Хурал дээр бараг улирал тутам төсвийн тодотгол хийж явмаар болсон байгаа юм. Ерөнхий нэг ийм юмаа  эхлээд нэг том хүрээндээ харчих хэрэгтэй юм уу гэж бодож байгаа юм.

Хоёрт нь, би Нямдорж дарга, Содномцэрэн гишүүдийн саналыг дэмжиж байна. Үнэхээр төсвийн хүрээний мэдэгдэлд бариулах ёстой, хуулиа  сахих ёстой гээд. Гэхдээ зөвхөн энэ Байнгын хороон дээр яг тийм байдлаар явах юм бол  нөгөө л яг хуучин зуршлаараа УИХ-ын дэргэдэх хэдэн байгууллага, төрийн хэдэн байгууллага нь тэгээд дуугүй даруухан байдгаараа л  хохироод л үлдэнэ шүү.  Цаад талд чинь өчнөөн эдийн засгийн олон байгууллагууд бүх Байнгын хороод дээр адилхан юмнуудаа  яриад л явж байгаа шүү дээ. Энэ хэдэн байгууллагыг л цалингаа нэмж болохгүй, би одоо өөрийнхөө, шадар сайдын багц, ерөнхий сайдын багцыг харахад нэмэгдэж байгаа зүйл нь зөвхөн цалингийн нэмэгдэл л байна. Томилолтын зардал, сонин хэвлэлийн гээд бусад бүх зардлууд нь өнгөрсөн оныхоо түвшинд байгаа юм.  Тэгээд ийм байдлаар энэ Байнгын хороон дээр ороод, Эдийн засгийн байнгын хороонд тэгж очих юм бол  Улсын Их Хурлын дэргэдэх хэдэн байгууллага, тэгээд төрийн байгууллагууд нь хоцроод л нөгөө нэг  байх байдаг хэвээрээ үлдэнэ гэдгийг ойлгох хэрэгтэй. Тэгэхгүй бол бид нар дандаа ингэж төрийн албан хаагчдаа дандаа  ад үздэг, түүнийг цөөлөх ёстой, үүнийг ингэх ёстой гээд. Өнөөдөр энэ төрийн алба чинь бизнесийнхээ эдийн засгийнхаа энэ өсөлтийг дааж чадахгүй байна шүү, яг үнэндээ. Дандаа хоцорч сэтгэж байна, хүн хүч нь хүрэхгүй байна.  Би бодохдоо Эдийн засгийн хөгжлийн яамтай болмоор байгаа юм. Сангийн яам зүгээр нэг хэдэн төгрөгний төсөв боддог тэр яам чинь өнгөрчихөөд байна шүү дээ, өөр юм харж,  өөр илүү түвшинд ажиллах ёстой болчихоод байгаа юм. Ийм юмыг бодолцож асуудалд хандаасай гэж би хүсч байна. Түүнээс биш Засгийн газар дээр хасаад, танасан юм бол бараг байхгүй, явдгаараа явж байгаа.

**Ч.Содномцэрэн**: Сая Лувсанжав дарга хэлсэн шүү дээ. 2008 оныхыг Тамгын газар төлөвлөөд өгсөн,  150 хэдэн сая төгрөг төлөвлөөд өгсөн, Сангийн яам хасаад хаясан гэж. Ирэх жилийн  76 гишүүний тэмдэг цүнх гээд янз бүрийн юм байдаг юм байна л даа.

**Д.Лүндээжанцан**: Тэгэхээр чинь үүнийг сонсож байгаа хүмүүс шинэ гишүүдэд 250-260 сая төгрөгөөр энгэрийн тэмдэг авч өгөх гэж байгаа юм  гээд л ингээд эхэлдэг юм. Сая гаруй төгрөгний үнэтэй цүнх гэж хаана байх вэ? ер нь бол  нүүдэл суудлын зардал, гол нь Их Хурлын хуульд сонгогдоогүй гарч байгаа гишүүд нэг жилийн  дундаж цалингийн хэмжээний тэтгэмж авна гээд хуульд байгаа. Тэр нь цалин нэмэгдсэн үед чинь  хэд нь дахин сонгогдох юм байгаа, хэд нь яах юм бэ гэдгийг дундачлаад л хийж байгаа юм.  Нэг ийм юм байгаа.

Түрүүн тэр Авлигатай тэмцэх газрынхнаас Нямдорж дарга асуугаад байсан. Ингээд  тэрбум 100 сая нь гүйцэтгэх ажлын зардал гээд манай Тусгай хяналтын дэд хороогоор ороод төсвийн хүрээний мэдэгдэлд суугаад ороод ирсэн л асуудал байна. Гүйцэтгэх ажлын зардал гэдэг юм, манай хууль нь тийм юм байна.

**Ц.Нямдорж**: Статистикийн дарга ирсэн байх ёстой, танайх улсын хэмжээнд нийт орон тоо чинь хэдэн хүн байна вэ?

Үндэсний статистикийн газрын Төрийн захиргааны удирдлагын газрын дарга, ерөнхий менежер Бажийхүү:

**Ц.Нямдорж**: Улсын хэмжээнд аймаг, нийслэлийн статистикийн албатуудыг оруулаад танайх чинь төвлөрсөн санхүүжилттэй шүү дээ. Тийм ээ.

**Бажийхүү:** Тийм

**Ц.Нямдорж**: Тэгээд нийт хичнээн ажилтан байдаг юм бэ? танайд, улсын хэмжээнд.

**Бажийхүү:** Нийт улсын хэмжээнд  219 ажилтан байгаа, одоо өнөөдрийн байдлаар.

**Ц.Нямдорж**: Улсын хэмжээнд үү?

**Бажийхүү:** Одоо аймаг, дүүрэг, нийслэлийн статистикийн хэлтсүүдээ оруулаад шүү дээ.  Төв газраас цалинжуулж байгаа  219 хүн байгаа.

**Э.Бат-Үүл**: Горимын санал. Ингэчихлээ шүү дээ. Ганзориг сайд бол түрүүн нэлээн чухал үндэслэл ярьчихлаа. Өөрөөр хэлбэл төсвийн  нэмэгдэж бид нар дээр асуудал болгоод оруулж ирж байгаа энэ  зарлагыг инфляцийн учир шалтгаантай, үнэхээр энэ өнгөрсөн хугацаанд их олон хуулиуд батлагдаад хуулиар санхүүжүүлэх үүрэг өгсөн их олон юмнууд гараад ирсэн байж байгаа. Ийм учир шалтгаантай юмнуудыг нь бид авья.  Яг Нямдорж даргын хэлдгээр. Түүнээс биш бүсийн захирагчийн алба гээд бүр хаа хамаагүй юм орж ирээд байна шүү дээ, түүнийг нь болъё гэдгээр л явчихбал яасан юм бэ?

**Д.Дондог**: Асуултанд хариулт яваад дуусгах гээд ядаад байна. Дараа нь та нар санал хэлэхдээ тэр зарчмынхаа саналуудыг, санал хураалгах зарчмаа хэлье. Одоо ер нь хариулт өгч дуусч байна гэж ойлгож болох уу? Бямбадорж дарга тэндээс гараа өргөөд байна. Үндсэн хуулийн цэцийн дарга Бямбадорж.

**Ж.Бямбадорж**: Эрхэм гишүүдийн энэ оройн амгаланг эрье. Үндсэн хуулийн цэцийн төсөвтэй холбоотой асуулт гарсан байна.  760 орчим сая төгрөгөөр үндсэн хуулийн цэцийн нийт төсөв орж ирж байгаа юм. Үүнээс  260 сая орчим нь  манай урсгал төсөв. Урьд өмнө ерөөсөө байсан төсөв дээрээ бид нэмсэн, хассан юм байхгүй. Энэ нь  жаахан нэмэгдэж байгаа нь цалингийн нэмэгдэл энэ юм л орж ирж байгаа.  500 сая төгрөгөөр цэцийн байр баръя гэдэг асуудлыг Засгийн газарт тавьж, 1 тэрбум төгрөгийн төсөвтэй барилга баръя гэж оруулаад энэ жилдээ  500 сая гэж Засгийн газраас орсон юм билээ.

Цэцийн байрны тухай асуудал бол Үндсэн хуулийн шүүхийн бие даасан байдлыг хангах талаар аль ч ардчилсан оронд байдаг нэг гол үзүүлэлт энэ мөн.  2003 онд Үндсэн хуулийн цэц Төрийн ордноос гарсан цагаас эхэлж Засгийн газар, Улсын Их Хуралд  тусгайлан байртай болгох асуудлыг байнга тавьж байсан юм билээ.  Хуучин нойтон бага шиг хэмжээний байруудыг  үзэж, заримдаа ч хот хүрээ янз бүрийн Засгийн газарт үүрэг өгөгдөөд энэ ерөөсөө байхгүй болох нь батлагдсан байгаа юм.  Цэц 9 гишүүнтэй, орон тооны даргатайгаа 4 бусад нь орон тооны бус байдаг боловч бүгдээрээ яг төрийн албан хаагчийн хэмжээнд өөрийн өрөө тасалгаатай, өөрийн ямар л төрийн албан хаагч ажиллах ёстой вэ тийм л хэлбэрээр ажилладаг юм. Ер нь аль ч орны дээд шүүх, аль ч орны үндсэн хуулийн шүүх бол 7-9 хүнтэй л байгаа. Ганц нэг орны жишээ нь Украйн мэтийн орнууд бол  18 шүүгчтэй, бусад нь бол ийм л цөөхөн байдаг. Тэглээ гээд аль нэгэн газрын хармаанд хаяанд байдаггүй ээ. Бүгд л тусгай байртай бий. Манай Их Хурлын гишүүд хэрвээ явж үзсэн бол хамгийн наад зах нь Солонгос, Орос гээд үндсэн хуулийн бие даасан шүүхтэй газруудыг харахад үнэндээ энэ бие даасан байдлаа хангадаг юм.

Ер нь шүүх засаглалыг бэхжүүлэх талаар Монголын төрөөс арга хэмжээ авч байгаа юм билээ. Монгол Улсын дээд шүүх хүртэл одоо  өөрийн байртай боловч дэлхийн банкны шугамаар тусгайлсан дээд шүүхийн байр, тусламжаар бариулах асуудал яригдаад одоо бариулах байдал нь байж л байгаа.  Тэгээд энэ эдийн засаг сэргэж байгаа ийм үед бас манай тэр зардал бол маш бага зардлаар баригдах гэдэг нь тогтоогдож байгаа юм. Бид хэрвээ Улсын төсөвт энэ асуудлыг суулгачихвал тусалъя гэсэн бас орны шүүх байгаа юм. ОХУ-ын Үндсэн хуулийн шүүх, Солонгосын Үндсэн хуулийн шүүх, Туркийн Үндсэн хуулийн шүүх бол дотоод тоног төхөөрөмж, бусад юман дээр нь зохих хэмжээний туслалцаа үзүүлье гэдгээ амлачихаад байгаа юм. Тэгээд ийм үед  Монголын төр, Улсын Их Хурал анхаарч үзээд, энэ байр барилгыг бариулах эхлэл тавьчих юм бол бас бололцоотой ийм үе гарч байгаа юм байна гэж ойлгож үүнийг Засгийн газар бас хүлээж авсанд бид бас л талархалтай байгаа.  Ийм л асуудлыг би та бүхэнд хэлэх гэсэн юм. Илүү дутуу юм надад алга. Харьцуулбал харьцуулалт байна. Жишээ нь төрийн ордны хамгаалалтын хашааны зардал сонин дээр бичсэн нь үнэн бол  ийм л мөнгө байгаа шүү дээ, хоёр талын хашааны мөнгөөр л баригдах барилга шүү дээ.

**Д.Дондог**: Ганзориг сайдын тайлбарыг сонсоё. Тэгээд үндсэндээ асуулт хариултаа тасалъя.

**Ч.Ганзориг**:  Би Төрийн байгуулалтын байнгын хороон дээр яригдаж байгаа учраас орон тоо захиргаатай холбоотой 2-З тоог хэлье гэж бодоод байгаа юм.

Нэгдүгээрт, энэ  2008 оны төсөв, цалингийн зардал их өндөр гараад байгаа нь бол хуучин энэ цалингийн зардалд оруулж тооцож байгаагүй.  Тийм орон тоонуудыг энэ жил цалин орон тоог зөв гаргахын тулд оруулаад тооцсон зүйлүүд байгаа юм. Энэ юу байна вэ гэхээр жишээлбэл их, дээд сургуулийн багш нар  6000 орчим, өрхийн эмнэлгийн ажилтнууд  2500  орчим, төрийн өмчтэй агентлагиуд байгаа. Эд нарын оруулаад хасчихсан юм явж байгаа.

Цаана нь  36 байгууллагын  452 орон тоо шинээр гарчихсан, цэцэрлэг, ясли сургууль гээд явж байгаа. Дээр нь  Их Хурал, Засгийн газрын тогтоол шийдвэрүүдтэй төсвийн байгууллагууд дээр 3538 орон тоо явж байгаа. Ийм л зүйлүүдээс болж цалингийн тоо өссөн харагдаж байгаа юм. Тэгэхдээ энэ бол дандаа тогтоол шийдвэрүүд. Одоо бол ингээд яригдаж байгаа юм бол механикаар ингээд  2000 гаруйг нь 50 хувь гээд хасъя гэдэг л ийм л зүйл яригдаж байгаа. Тэгээд би энэ тоог хэлье гэж бодож байна.

**Д.Дондог**: Баярлалаа. Ингээд асуулт асууж хариулт өгөх асуудал үндсэндээ дууслаа. Одоо гишүүд саналаа гаргана. Саналаа гаргахдаа түрүүнийхээ саналуудыг зарим нь гаргаад. Идэвхтэн гишүүн саналаа хэлье.

**Д.Идэвхтэн**: Төрийн байгуулалтын байнгын хороон дээр  гишүүдийн гаргасан саналуудаар шууд санал хураах боломжгүй байна. Ерөнхий агуулга, хэлэлцүүлгийн байдлыг харах юм бол гишүүд бол зардлаа хэмнэвэл яасан юм бэ? хямдруулбал яасан юм бэ?, урсгал зардал болсон тэр бензин шатахуун, гэрэл дулаан, цахилгааны инфляци, үнийн өсөлттэй холбогдсон тэр хэсгийг нь л нэмж өгье, бусдаар бодитой бус ч гэдэг юм уу, эсхүл байраа  томруулсан, орон тоогоо нэмсэн тэр хэсгүүдийг нь гаргахгүй байвал яасан юм бэ гэсэн ийм саналууд ерөнхийдөө гараад байна, нэг талдаа.

Нөгөө талдаа энэ чинь Төсвийн байнгын хороо, МАХН-ын бүлэг, Ардчилсан намын зөвлөл дээр ажлын хэсгүүд гарчихсан хоорондоо ярьж байгаа. Ерөнхий бодлогын юмнуудаа тэр ажлын хэсэг дээр яригдаад, зангидагдаад байгаа юм. Тэгэхээр  түүний тохиролцоо, яриа хэлэлцээг харж байж, Байнгын хороо хуралдах, эсхүл энэ дээр гарсан саналыг санал хураалгахгүйгээр тийш нь өгчихөөд, тэнд зангидуулчихаад, эргэж  Байнгын хороо хуралдаж, санал хурааж, эцсийн шийдвэр гаргах ийм хувилбараар ажиллах шаардлагатай байна. Тэгэхгүй бол өнөөдөр шууд гишүүд өөрсдөө санал гаргаад түүнийг нь хураагаад Байнгын хорооны санал гээд  өгөх нь бол арай эртэдсэн хэлбэр байна гэж ингэж хэлмээр байна.

Ер нь асуудалд хандахдаа  үндэслэл багатай ч гэдэг юм уу? эсхүл  илүү сайн ажилласан зардлаа өсгөчихсөн, ер нь гайгүй асуудалд бодитой хандсан, одоо байгаа хэмжээндээ ажиллая гэсэн нь бол харьцангуй бага, ийм саналууд орж ирсэн байгаа юм.  Жишээлбэл Ерөнхийлөгчийн Тамгын газрын  зардлын өсөлт өнгөрсөн оны гүйцэтгэлээс одоо энэ оны гүйцэтгэлээсээ  14 хувь байх жишээтэй, энэ байж болох хувилбар. Их Хурлын Тамгын газрын Ерөнхий нарийн бичгийн даргын мэдэлд байдаг тэр багцынх бол  16 хувь өссөн байх жишээтэй, энэ бол байж болмоор санагдаж байгаа юм. Засгийн газрын Хэрэг эрхлэх газар бол нэг хувь ч хүрэхгүй өсөлт төлөвлөж  орж ирсэн байгаа юм. Энэ үнэхээр бодитой ингэж төлөвлөсөн юм уу? энэ чинь цалингийн нэмэгдлийг бодох юм бол үүнээс арай илүү өсөх ёстой л доо. Ингэж багасгаж төлөвлөсөн нь бол  нэг бодлын орон тоогоо хямдруулаад цөөрүүлээд, нэг хүнд ногдох цалингаа өсгөсөн ийм сайн үзэгдэл байж болно л доо. Хэрэв ийм бол үүнийг дэмжмээр байгаа юм.

Үндсэн хуулийн цэцийн  төсөв бол  220-иод орчим дахин өссөн байгаа юм. Түүнийгээ бол Бямбадорж дарга тайлбарлаж байна.  500 сая нь бол хөрөнгө оруулалтын юм байгаа, шинэ байр барих эхлэлийн юм байгаа гээд. Бусад нь бол  260 нь урсгал зардлаа, урьдын ийм байдаг зүйлээ гэж. Гэхдээ урсгал зардал нь өмнөх жилийнхээсээ  44 хувиар өсч байгаа юм. Тэгэхээр Ерөнхийлөгчийн Тамгын газар, Их Хурлын Тамгын газар, Хэрэг эрхлэх газрынх болохоор  10 хэдэн хувь өсдөг, Үндсэн хуулийнх өсөхөөрөө  44 хувь өсдөг үүнийгээ одоо хэвийн өсөлт гэж ярьж байна. Шинэ байранд орчихоод нөгөө гэрэл дулаан цахилгаанд очиж байгаа юм уу? энэ мэтчилэнгээр эргэж харах юм байгаа юм.

Үндэсний аюулгүй байдлын зөвлөл гэхэд  74 хувь өсч байгаа юм.

**Ц.Нямдорж**: Яаж тэгж өсч байгаа юм бэ?

**Д.Идэвхтэн**: Үндэсний аудитын газар бол   аймгийн Засаг дарга нарыг 69 унацгаа та нар хямдхан амьдар, их үрэлгэн байнаа гэж  дүгнэлт гаргадаг байгууллага шүү дээ. Өөрийнхөө төсвийг энэ жилээсээ 67.7 хувиар өсгөчихөөд орж ирж байна.  Төрийн захиргааны албаны зөвлөлийнхөн бол  64 хувь өссөн байгаа юм. Ерөнхий сайдынх болохоор  5.7 хувь, Шадар сайдынх  42 хувь, Улсын мэргэжлийн хяналтын газрынх 70 хувь өсч байгаа юм. Ингэхээр эндээс харах юм бол эсхүл хэн эрх мэдлээр далайлгасан нь, эсхүл их сайн хөөцөлдсөн нь төсвөө ингэж  60-70 хувиар өсгөөд,  ер нь гайгүй даруухан шиг байя, бас  төрийн албыг хэтэрхий нүсэр болгохоо байя, цалингий нь нэмэгдүүлье, бусад урсгал зардлуудаа  инфляцийн түвшинд байлгая гэж бодсон нь  10-20 хэдэн хувиар нэмэгдүүлж болоод байгаа юм.

Тэгэхээр ер нь бол энэ дээр ярих зүйл их байна. Тэгэхээр Төрийн байгуулалтын байнгын хорооноос  гишүүн болгоны гаргасан саналаар юм уу, эсхүл Төсвийн ерөнхийлөн захирагчийн оруулж ирсэн санал болгоноор санал хураах биш, ерөнхий зарчмаар, цалингийн өсөлтийг нь хүлээн зөвшөөрье.  Байгууллагын урсгал зардал дотроос дулаан цахилгаан, бензин шатахуун, бичиг хэргийн зардлуудыг нь инфляцийн  түвшингийн дунджаар өсгөе, бусад үндэслэл багатайгаар орон тоогоо нэмэгдүүлсэн, нэмэгдүүлнэ гэж бодож өндөр зардал тавьсан тэр хэсгийг нь  хямдруулъя, хасъя. Харин үүний оронд түүнээс суллагдаж байгаа хөрөнгийг материал баялаг бүтээхэд өөрөөр хэлбэл хөрөнгө оруулалт болгоход зарцуулъя, эсхүл нийгмийн арга хэмжээнд зарцуулъя гэсэн ийм ерөнхий томъёоллоор санал хураалгаж, энэ дээр тогтчихоод энэ саналаа  тэр ажлын хэсэгт, Төсвийн байнгын хороонд өгчихмөөр байна. Тэгээд тэнд бид нарын саналыг юу гэж хүлээж авав гэдгээс шалтгаалаад дахиад Төрийн байгуулалтын байнгын хороо нэг цуглараад  эцэслэн шийд гаргамаар байна. Тэгэхгүй бол гишүүн болгоны гаргасан саналаар санал хураалгах нь арай эрт байна гэж үзэж байна.

**Ц.Нямдорж**:  Би хоёр гурван зүйл зарчмын чанартай юм ярих гэсэн юм. Энэ Их Хурлын дэргэдэх байгууллагуудын байдлыг дордуулах гээд ч юм уу? эсхүл хэн нэгэнтэй, ямар нэгэн тооцоо бодох гээд ч юм уу  би асуудал яриад байгаа юм бишээ. Энэ өнгөрсөн хэдэн жилд дандаа төрийн захиргааны байгууллагын бүтцийн өөрчлөлтийн асуудлыг бид ярьсан. Тэгэхдээ цомхон чадварлаг, орчин үед нийцсэн ийм  цомхон бүтэцтэй болно гэсэн.  Нэг гараараа ийм юм ярьчихаад, нөгөө гараараа орон тоо нэмэх асуудал оруулж ирээд байхаар нь би ойлгохгүй байгаа юм.  Би мэддэг юмаа л ярья.

Би  270 юм уу, 300 сая төгрөгт багтаж хуулийн яаманд  5 жил ажилласан.  Би  2005 онд ажлаа өгсөн.  Түүнээс хойш хоёрхон жилийн хугацаа өнгөрч байна. Одоо энэ Хуулийн яамны зардал 900 сая төгрөг хүрсэн байна, З дахин нэмэгдсэн байна.  Ажилчдынх нь зардал З дахин нэмэгдээгүй шүү. Үндсэн хуулийн цэцийн өнгөрсөн жилийн төсвийн гүйцэтгэл  192 сая төгрөг байна. Энэ жил 760 сая төгрөгт хүргэж байна.  Авлигатай тэмцэх байгууллага гээд байгуулагдаж амжаагүй байгууллагын зардал Үндэсний статистикийн газрын зардлаас  200 сая төгрөгөөр илүү гарч ирж байна.  Ийм л юм хийж байна шүү дээ. Энэ чинь засаг захиргаатай эзэнтэй мөнгө юм байгаа биз дээ. Хэн дуртай нь баруун, солгойгүйгээр цацаж байдаг мөнгө биш юм байгаа биз дээ. Оруулаад ирж байгаа орон тооных нь нэмэлтийг  харахаар хөгийн юмнууд сонсогдож байга юм. 7 бүсэд захирагчийн алба байгуулна гэж байна. Тэр захирагчийн алба юу хийх юм бэ? төсвийг нь Засаг даргад хуваарилж өгнө мөн биз. Засаг захиргаа, нутаг дэвсгэрийн нэгжийн хувьд иргэдийн Хурал нь төсвөө батална. Засаг дарга нь зарцуулна. Тэнд захирагчийн алба юу ч хийж чадахгүй, үгэнд нь ч орохгүй. Яагаад гэвэл Үндсэн хуулийн зохион байгуулалт биш тэр.  Үүнийг хийхийн тулд  6 дахин шадар сайдын багцыг нэмэгдүүлж байна.  Төсөвт ингэж л үрэлгэн хандаж байгаа юм. Үндсэн хуулийн цэцийг ордноос хэн яагаад нүүлгэснийг би мэднэ. Одоо ямар нөхцөлд ажиллаж байгааг бас мэднэ. Ордонгийн асуудал яригддаггүй байсан юм, анх удаа чихэнд дуулдаж байнаа.  Хаана юугаа бичээд байсныг би мэдэхгүй юм байна. Намайг Их Хурлын дарга байхад л Үндсэн хуулийн цэц ордон бариад өг гэсэн бичиг л надад л лав ирүүлээгүй. Би хоёр жил Их Хурлын дарга хийсэн шүү. Ингэж барин тавин өөр юм ярьж хэрэггүй шүү дээ.

Тийм учраас маш тодорхой санал бол хуулиа бариад төсвийн хүрээний мэдэгдэлд багтааж энэ төсвийг хийнэ гэдэг нэг зарчмын санал хураалт Байнгын хорооны хурал дээр явуулна.

Хоёрдугаарт нь, Төсвийн хүрээний мэдэгдэл дээр нэмж болох юм бол саяны Идэвхтэн даргын ярьдаг  үнийн өсөлтийн зардал, дээрээс нь нэмээд энэ төрийн захиргааны албан хаагчдын цалин нэмж байгаа нэмэгдэл хоёрыг л хийж өгье. Тэгээд бусад илүү гарсан бүх зардлыг нь хасъя.  Илүү гараад хэмнэгдэж байгаа зардлыг одоо энэ Улаанбаатар хотын утааны асуудал гээд бид нар уйлаад байнаа, хогийн асуудал гэж яриад байнаа, Туул бохирдлоо гэж яриад байнаа, энэ юманд заръя.  Тэр  1480 орон тоон дээр ойлголцлоо гэж яриад байгаа юм. Би түүнийг бас их дутуу ойлгож байгаа хүн. Орон тоо нэмье гээд оруулж ирэхэд нь нэмж өгөөд байх юм бол яваад нэмэгдээд л байдаг, ажлын үр дүн гардаггүй.  Хайчилж бариад л ажил хийлгээд байх юм бол илүү л байдаг.  Би 70-аадхан орон тоотой байж байхдаа  10 хэдэн хууль оруулж ирээд батлуулаад гарч л байсан. Намайг тэндээс явснаас хойш энд Хуулийн яамнаас бараг хууль орж ирээгүй шүү. Зардлыг нь нэмээд байхаар ажил сайжраад олон юм орж ирээд шийдэгдээд байдаг юм бол оруулж ирэх нь яасан юм бэ? ийм л юм болдог. Тийм учраас энэ элдэв юмаа  ер нь жаахан цадигтай л баймаар байна.

Тэгээд ерөнхий бол урсгал зардлын нэмэлтийг 15, 20 гэсэн хязгаар яваад байнаа, тэр Засгийн газрын Хэрэг эрхлэх газрын, Ерөнхийлөгчийн Тамгын газрынх гээд эндээ бариад,  түрүүн ярьдаг 2-З зарчим дээр санал хураалгаад Төсвийн хороон дээр очиж яг үүнийг тэр чигээр нь хамгаалах хэрэгтэй. Төсвийн хороо энэ асуудлыг эрхбиш энэ  улсын төсөв мөнгө ярьдаг газар хамжааргатай авч үзэх болов уу гэж би найдаж байна.  Тэр 15, 2О дотроо тэгээд цалингийнхаа нэмэгдэл дотор Их Хурлын дэргэдэх байгууллагуудын асуудал шийдэгдээд явчихнаа. Их Хурлын дэргэдэх байгууллагууд уржнан жил асуудлаа  яриад ажлын хэсэг байгуулагдаад, Дэмбэрэл даргатай, асуудлыг нь шийдээд өгсөн, нэг биш удаа шийдэж өгсөн. Хаячихсан гэж бас хэлж болохгүй.

Энд тавигдаж байгаа шаардлага бол Их Хурлын дэргэдэх байгууллага, төрийн захиргааны байгууллага, аймаг, нийслэлийн түвшинд бүгдэд нь адилхан мөрдөгдөх зарчим. Хэн нэгийг сугалж төсвийг нь танах тухай асуудал би ярихгүй байна, ердөө л зарчим. Төсвийн хүрээний мэдэгдэлдээ багтаагаад л асуудлаа ярья. Хуулийн хоцрогдлын тухай Батболд сайд яриад эхлэх юм. Төсвийн байгууллагын удирдлага санхүүжилтийн хууль чинь болохгүй байгаа шүү. Энэ хуулиа хурдан оруулж ирээд батлуул гэж  2005 оноос хойш би Засгийн газарт, хоёр Засгийн  газар дамжуулан би ярьсан, оруулж ирээгүй шүү дээ. Үнэхээр хууль чинь болохгүй байсан юм бол тэр хуулиа оруулж ирээд Элбэгдорж нь ч байна уу?  бусад нь ч байна уу? дараагийн сайд нар нь ч байна уу?  сайд нар нь оруулж  ирээд асуудлаа шийдвэрлүүлэх ёстой байсан. Яг үнэндээ бол бид нар энэ эдийн засгийн тооцооны чадавхийг эдийн засгийн өсөлтөөсөө хоцорчихоод байгаа юм.

Хууль хүчинтэй байгаа тохиолдолд  байгаа хуулиар л асуудлыг шийдэх хэрэгтэй. Төсвийн хүрээний мэдэгдлээс хэтрүүлсэн зардлыг  цаашаа явуулж болохгүй ээ. Үүний хариуцлага гэж байдаг бол  төсвийн хүрээний мэдэгдлийг дутуу оруулж ирсэн Засгийн газар асуудлаа ярьцгаадаг юм байгаа биз. Ийм л зарчим байна. Энэ зарчим дээр тогтохгүйгээр цаашаа энэ төсөв явахгүй нь байна шүү, үүнийг тэр ажлын хэсэг дээрээ Ардчилсан нам, Хувьсгалт намын зөвлөлийнхөн ярих хэрэгтэй. Төсвийн байнгын хороон дээр уяж ярих хэрэгтэй. Цаашдаа ингэж хэн дуртай нь далдуур гүйж байгаад төсвөө хэд дахин нэмүүлдэг цадиггүй явдлыг таслан зогсоох хэрэгтэй. Энэ явж явж арын хаалганы ажил болж хувирч байна, танил талын ажил болж хувирч байна. Хэн хөөцөлддөг сүүхэйтэй, заримдаа дарамталж чаддаг нь төсвөө хэд  дахин нэмүүлдэг, хэн ном журмынхаа дагуу ажиллаж болж байна гэж үзэж байгаа нь тэгсхийгээд багтаад ажилладаг. Ингэж болохгүй. Ер нь сүүлийн үед энэ төрд дандаа ийм шантааж орж ирж байгаа. Байнгын дарамт шахалтын дор төрийн ажлыг явуулж, үзэл бодлоо тулгадаг, муу арга хэрэглэж байж шийдвэр гаргуулдаг ийм балиар юмнаас энэ төр холдох ёстой юм гэдгийг би энэ үгийн далимд хэлье.

**Р.Раш**: Баярлала.  Энэ төсвийг буцааж болохгүй л дээ. Тэгэхдээ хүмүүс нэлээн шүүмжлэлийг гаргалаа. Үүний үндсэн дээр дахин нэг тооцоо юмыг нь хянаад  тэгээд  Байнгын хороо авч үзээд гар өргөж шийдэж шилжүүлэх нь зөв гэж ингэж ойлгож байна. Тэгэхдээ  тэр  төрийн байгууллагуудын төсвийн ажиллагсдын орон тоог нэлээнээр хассан тийм сураг дуулдаад байгаа юм. Тэр сампингаар хассан юм биш байгаадаа. Ихэнх нь эдийн засагчид байгаа гэж би ойлгоод байна. Яг  амьдрал дээр ажил яаж явж байна вэ гэдгийг бас эрэгцүүлж цаана наана ярихгүй бол зүгээр л тохиролцож гар өргөхийн тулд ингэж байгаа бол би буруушааж байна, нэгд.

Хоёрдугаарт нь,  Төсвийн хүрээний мэдэгдэл тэр хууль, тэр хүрээндээ байна, тонгочих ёстой гэдгийг бол тэгэлгүй яах вэ? түүнийхээ хугацааг бид нар цаашид бодмоор юм  байнаа. Оны эхэнд аваачиж газар хөлдүү шахуу байхад  төсвийн хүрээний мэдэгдэл гэж багцалж хаячихаад, дараагаар газар хөлдөхөөр зэрэг  нөгөөх чинь эвдэрсэн байна гэж ингэж орилолдоод байдаг ийм юмаа бид нар наанатай цаанатай бодож цаг хугацааны хувьд эргэж харахгүй бол болохгүй юм байна гэж ингэж ойлгож байна.

Гуравдугаарт нь,  ер нь тэгээд үргүй зардалтай тэмцэх гэдэг талаар зөв өө. Үнэхээр гоожиж байгаа юмыг бид нар хааж хумихын төлөө байлгүй яах вэ? энэ яах аргагүй мөн. Үнэхээр үргүй зардал ноёлж байгаа. Ер нь манай улсын зардлын миний баримжаагаар бол ЗО орчим  хувь нь би үргүй зардал явдаг гэж би ингэж ойлгож явдаг. Байгууллага дээр тиймэрхүү л байдаг юм.  Улсын хэмжээнд тийм л байгаа байх. 2О-ЗО хувийн   юман дээр үргүй зардал ингэж гоожиж байдаг. Үүнтэй тэмцэнэ гэдэг нь зөв. Тэгэхдээ  нөгөө талаар бас орлого олохын тулд зарлага гардаг шүү дээ. Зүгээр хийсээд орж ирдэг орлого гэж  Эрдэнэтийн орлого өнөөдөртөө тиймэрхүү л байгаа байх, дэлхийн үнийн өсөлтөөс давж. Ер нь бол хийсээд орж ирдэг орлого гэж байхгүй шүү дээ. Тодорхой хэмжээний зардал зарж байж л энэ орлого чинь ордог. Энэ философид баригдахгүй бол ерөөсөө  л тайраад байна гэдэг ухагдахуунаар явах юм бол энэ сахилга чинь ч бэхжихгүй, энэ эмх замбараагүй юм  чинь ч явахгүй, энэ төрийн механизм чинь ч үйлчлэхгүй. Ийм учраас тодорхой хэмжээний зардлаа зарна гэдгийг тэр дахин тооцоо хийхдээ  нэлээн сайн үндэслэлтэйгээр анхаарахгүй бол ерөөсөө л эд нар чинь тайрахгүй бол  гар өргөхгүй юм байна гээд ингээд айгаад нөгөөдүүлээ аваачаад хяргаад хяргаад унана гэх юм бол болохгүй шүү дээ бас.

Багцаа ярихад түрүүнд ярилаа, би багцаа ярихад 15-20 орчим хувьд бол зардал өсөх байхаа. Яагаад гэвэл нүүрсний үнээр дамжуулаад энэ юм чинь тэгж өссөн. Тэр хэмжээнд бол урсгал зардал өссөн байх учиртай, улсын зардал өссөн байх учиртай. Ингээд үргүй зардлыг нь хасаад тэр зайлшгүй зардлаа, цалинг бол зайлшгүй нэмнэ шүү дээ. Орон тоон дээр би дахиад хэлье, тэнд нэлээн анхаарахгүй бол тэгээд би энэ өөдөөс харсан улсуудад долигнож ярьж байгаа юм биш шүү. Яг өнөөдөр бол орон тоогоор зүтгүүлж ажил явж байгаа юм зөндөө бий шүү, яг хэрэг дээрээ бол. Тэгээд нөгөөдүүлийг нь нэг л их  шударга хүн болоод төрийн хүнд суртлаас гарна, ерөөсөө цөөхөн орон тоотой ажиллана гээд машиндаад хаячих юм бол буруу, тэгээд мухар хуруугаар чинь яах юм бэ?

**Д.Дондог**: Ерөнхий саналууд гарчихлаа. Нэгбүрчилсэн саналууд тэртэй тэргүй тухайн үед нь ярья. Бат-Үүл гишүүн

**Э.Бат-Үүл:** Ийм л горимын санал байна.  Яг үнэндээ бол бид нар асуудал хэлэлцэхэд их төвөгтэй байдалд орчихоод байна Төрийн байгуулалтын байнгын хороо бол. Яагаад гэвэл энд субъективный их юм ороод ирсэн байна, тэгээд бид нар яг энэ асуудлыг шийдэхэд их төвөгтэй болчихоод байна. Тэр тусмаа би зарлагыг таная гэж байгаа байр суурин дээр их  анхааралтай хандах ёстой. Уг нь манай Сангийн яамны нөхдүүд ч хэлээд байгаа.  Мэдээж  орлого бол дандаа объективный байдаг, өөрөөр хэлбэл зэсийн үнэ унахад л орлогыг бид нар танах уу? нэмэх үү гэж бид нар ярих эрх байдаггүй. Тэр бол тэртэй тэргүй бид нараас шалтгаалахгүйгээр л будаа болдог зүйл.

Гэтэл зарлага бол субъективный. Одоо ингээд бүх зэсийн үнэ унаад л бүх уул уурхайн  үнэ унаад л будаа болсны дараа бид нар зарлагаа таная гэхээр нэгэнт хүн ардад өгчихсөн, эсхүл нэгэнт санхүүжүүлсэн зарлагаа танана гэдэг бол улс төр болоод хувирчихдаг.  Тийм учраас анхнаасаа зарлагад хянамгай хандах ёстой гэдгийг Их Хурал бариад байх шиг байгаа юм. Энэ бол их зөв чиглэл гэж би ойлгоод байгаа юм.

Дондог даргаа, тэр Нямдорж даргын яриад байгаа чинь бол  ерөнхийдөө төсвийн талаар хэлэлцэн тохирч байгаа МАХН-ын бүлэг, зөвлөлийн хооронд явагдаж байгаа ерөнхий тохиролцоо шүү дээ, зарчмын. Гэтэл Байнгын хороо өөрөө бас ажлын хэсэг байгуулдаг шүү дээ. Байнгын хороо чинь ийм шуурхай үед  Дондог даргаа, шууд ажлын хэсэг байгуулаад, ажлын хэсэг нь үүнийг үүнийг  болох юм байна, үүнийг үүнийг болохгүй юм байна гээд Байнгын хороонд оруулаад ирдэг. Тийм маягаар шийдэж болохгүй юу? тэгэхгүй бол наадах чинь нээрээ их төвөгтэй болох гээд байна.

**Д.Дондог**: Сая яагаад Байнгын хороон дээр ажлын хэсэг гараагүй вэ гэвэл ерөөсөө энэ хугацаа чинь шахсан. Өнгөрсөн долоо хоногт хэлэлцэх эсэх нь шийдээд, тэгээд шууд энэ долоо хоногт анхны хэлэлцүүлэг болчихож байгаа учраас би ирсэн хэдхэн саналыг нь  ажлын хэсэгт нэг өгөөд танилцуулчихаж байгаа юм. Тэгэхдээ би энэ саналуудыг ангилаад байж байгаа. Өөрөөр хэлбэл Байнгын хороотой холбогдолтой саналуудынхаа асуудлыг энд ярина. Бусад Байнгын хороотой холбоотой саналыг ийм санал гарсан байна гэдгийг хэлээд протоколоор хүргүүлнэ. Тэгээд сая горимын хэдэн санал гаргасан, Нямдорж, Идэвхтэн, Раш гишүүдийн гаргаж байна. Энэ хэд дээрээ эхлээд санал хураалт явуулъя. Та нар нарийн юмаа бодно биз, хасах, танах нэмэх юмаа бодоод  тэгээд тэр зарчмын саналуудаасаа  гадна тусгайлсан саналуудаа хураах уу? үгүй юу гэдэг дээр эцэст нь цөөхөн санал байна, түүнийг ярья. Одхүү гишүүн.

**Д.Одхүү:** Би  маш товчхон хэдэн юм хэлье. Ийм зарчмаар түрүүний хоёр төсөв хийгдсэн шүү дээ. Яг яс юман дээр ярихаар энэ улс төрийн том хүчнүүд гэдэг юм уу даа, хоёр ажлын хэсгүүд чинь яадаг юм бэ гэхээр хэдэн томчилж ярьчихаад гол үндсэн юмнуудаа тохирчихоод, бусдыг нь өөрийнхөө үзэмжээр хаячихаад л яваад байгаа шүү дээ. Хичнээн гишүүдээс түрүүний хоёр жилүүдэд гарсан  үнэтэй үнэхээр хэрэгтэй саналуудыг тэр ажлын хэсэгтэй тохиролцоогүй гэдэг нэрээр арчаад л хаячихаж байгаа юм. Бид том улс төрөө бодоод дуугүй байгаад байгаа болохоос биш одоо энэ жилийн төсөв дээр тэгмээргүй байнаа.

Өөрөөр хэлбэл энэ Байнгын хороо гэж бас өөрийн гэсэн, тэр ажлын хэсэгт хүргүүлэх манай үүнийг хөндөж болохгүй шүү гэсэн зарчмын юмаа хүргүүлэхгүй бол  манай ажлын хэсэгт байгаа улсууд сайн ажиллаж болно. Тэгэхдээ манай Байнгын хорооны болон манай Байнгын хороогоор дамжаад энэ төрийн Улсын Их Хурлын дэргэдэх болон Төрийн байгуулалтын байнгын хорооны хянаж  байгаа байгууллагууд дээр энэ Байнгын хорооны үүрэх хариуцлагын хүрээнд байж байгаа зарчмын шаардлагуудыг хүргүүлэхгүй бол болохгүй ээ. Үүнийг заавал хиймээр байна, нэгдүгээрт нь, Дондог даргаа.

Тийм учраас наад бүлэглэсэн асуудлаа бүлэглээд Бат-Үүл гишүүний хэлдэг шиг, Нямдорж гишүүн бараг санал нэгдэх байх гэж бодож байна. Манай Байнгын хороонд чинь олон хүн хэрэггүй шүү дээ, 2-З хүн сууж байгаад манай энэ нь зарчмын юм, энэ нь зарчмын бус юм гээд санал хураалгадагсанж уу? аваад. Үүнийг бол хоёр намын тэр зөвлөлдөх хэсгүүд бол үүнийг хасахгүй шүү, үүнийг хөндөхгүй гэж тавьж өгөхгүй бол энэ Байнгын хорооны өөрийнх нь үйл ажиллагааны хүрээнд явж байгаа зарчмын  саналууд хасагдаж байгаа  олон юм бий.

Хоёрдугаарт нь, урсгал зардлыг танахаас өөр аргагүй, тэнд дотор байж байгаа бүрэлдэхүүн хэсгийг нь нарийн сайн хянах нь зөв.  Бас нэг юмыг битгий мартаасай гэж би гишүүдээс гуйна. Ерөнхий том дүнгий нь харчихаад өөр өссөн байна, танайх ингэсэн байна гэхээсээ илүү  танай урсгал зардал өнөөдөр идэж байгаа мөнгө чинь ямар байна? идэж байгаа мөнгө чинь ерөнхийдөө инфляцийнхаа түвшингээр хэдэн хувь байдаг, цалингийн болон батлагдсан хуулийн хүрээн дэх юмнуудыг нь  яг тооцоод зөвшөөрье. Үлдсэнийг нь уучлаарай, тэгээд дуусчихаж болмооргүй байна. Бүтцийг нь хараач ээ гэж байгаа юм. Хөрөнгө оруулалт энэ юунд чинь шаардлагатай. Хэдийгээр Их Хурлын дэргэдэх байгууллага гэж байгаа боловч, хэдийгээр мэргэжлийн хяналтын алба гэж байгаа боловч хөрөнгө оруулалт гэдэг чинь  100 сайн эмч байж болно, 100 сайн эмч бол их сайн. Тэгэхдээ  100 сайн эмч бол ханиадыг л сайн эмчилнэ, мэс заслын тоног төхөөрөмжгүй бол мэс заслын эмч хүнийг аварч чадахгүй гэдэг шиг, хөрөнгө оруулалт гэдэг чинь өнөөдөр орчин үеийн тоног төхөөрөмж гэдэг юм чинь 100 битгий хэл 1000 хүнийг ч орлохуйц тийм тоног төхөөрөмжийн юм байдаг учраас хөрөнгө оруулалтынх нь бүтцийг Сангийн яам аа, Ганзориг сайд аа хараарай. Хөрөнгө оруулалтыг аль болох зөв чиглэлтэй, тэр салбарыг үнэхээр дэмжсэн, орон тоог хэмнэсэн, ажлын чанарын хувьд өсөлт гаргасан тийм юм байвал түүнийг мөнгөөр битгий хараарай, дэмжээрэй гэж байгаа юм.

Хайр найргүй хасах юм бол элдэв шалдав юмнуудыг нэмсэн, өөр элдэв шалдав хүний орон тоо нэмээд урсгал болоод элдэв янзын зардлуудыг нэмсэн юмнуудыг хайр найргүй хас. Хөрөнгө оруулалтыг дунд нь оруулж битгий хэлмэгдүүлээрэй гэж гуйх гэсэн юм, зарчмын санал шүү.

**Ч.Содномцэрэн**: Тэгэхээр энэ төсөв дээр  танах, нэмэх асуудал би бол гол чухал асуудал биш гэж бодож байна. Энэ асуудал бол чухал биш. Хамгийн гол нь бид төсөв хэлэлцэхдээ тэр түрүүний миний хэлээд байсан төсвийн хүрээний мэдэгдлээ барих уу? үгүй юу? хэрвээ барина гэх юм бол энэ асуудал бол тэр тоонуудыг тэр хэмжээнд нь болгох асуудал гарч ирж байгаа юм. Тийм учраас эхний ээлжинд бол Төсвийн хүрээний мэдэгдлийн хүрээнд  энэ асуудлыг хэлэлцэх эсэхээр  санал хураачихмаар байна. Тэгэх  юм бол түрүүчийн гишүүдийн гаргаад байгаа саналын дагуу ажлын хэсэгт саналуудыг нь өгөөд тэнд багцлаад тэгээд Байнгын хороонд орж ирээд шийдүүлж бас болж байгаа юм. Нэг дөт зам гэх юм уу даа.

Түүнээс бид нар нэмэх гээд, хасах гээд байгаадаа хамгийн гол нь биш. Энэ чинь бол төсвийн хүрээний мэдэгдлээ зөрчсөн байнаа, тэгэхээр энэ зөрчсөн төслийг баталчих юм бол Улсын Их Хурал өөрөө хуулиа зөрчих гээд байнаа. Улсын Их Хурал нэгэнт баталсан, зөвшөөрсөн төсвийн хүрээний мэдэгдлийг өөрчлөхгүй байх зарчмыг баримтална гээд заасан байгаа шүү дээ. Тэгэхээр зэрэг тийм хэмжээнд л хэлэлцэх үү? үгүй юу гэдгээ л шийдчихмээр байгаа юм.

**Д.Дондог**: Ойлголоо. Хугацаа бага байна. Маргааш Төсвийн байнгын хороо бүх Байнгын хороодын саналыг нэгтгэн хуралдаж нөгөөдөр чуулганаар төсөв хэлэлцэнэ. Тэгэхээр өнөөдөр хэрвээ энэ саяны саналуудыг ажлын хэсэг гаргаж ажиллуулъя гэвэл өнөөдөр байгуулж болно. Энэ хурдан байгуулах хугацаа байгаа. Тэгэх юм бол маргааш өглөө гэхэд бэлэн болгоод дахин өглөө цуглаж хуралдаад тэгээд цэгцэрсэн саналуудаараа санал хураагаад явж болж байна. Эсхүл хэдэн зарчмаараа санал хураагаад үлдсэн саналаа дараа нь ярих асуудал байна.

**Ц.Нямдорж**: Одоо зарчмаараа санал хураалгаад энэ зарчмаа бас хатуу хадгалах хэрэгтэй. Тэр төсвийн хүрээний мэдэгдэлдээ багтана, нэгд. Хоёрдугаарт, тэр урсгал зардал элдэв юмыг нь  15-20 хувьд баръя, нэмэх талыг нь. Цалингийн нэмэлтийг хийе гэдэг ийм л юмнууд хийсэн байгаа. Одоо Их Хурлын юм уу Засгийн газрын шийдвэрээ шинээр байгуулагдсан төсөвгүй байгууллага нэг ч байхгүй ээ. Худлаа тайлбарууд хийгдээд байнаа. Хамгийн сүүлд Улсын Их Хурлын шийдвэрээр байгуулагдсан байгууллага Авлигатай тэмцэх газар. Орон тоогий нь батлаад өгчихсөн. Энэ хийж байгаа төсөв, орж ирж байгаа төсөв бол  өнөөдрийг хүртэл байгаа орон тоон дээр байсан зардал дээр  2007 оны гүйцэтгэлийг нь гаргаж байгаад түүнийг дагуулж нэмсэн төсөв. Энд баримжаагүй юм байхгүй ээ.  Тэгэхээр зарчим дээрээ Их Хурал өөрөө Байнгын хороодын түвшинд, удирдлагын түвшинд гишүүд нэг ойлголцож аваад цаашаа явахгүй бол үүнийг чинь хэн дээр нь юуг нэмээд, хэнээс нь юу хасна гэж тэгш бус хандах юм бэ?  ийм л асуудал гарч байнаа даа.

Тэгэхээр энэ зарчмыг эхэлж тогтож авчихаад цаашаа явахгүй бол төсвийн хэлэлцүүлэг явахгүй нь байна шүү. Тэр  1480 орон тоон дээр жичид нь асуудал ярьдаг юм байгаа биз, тэр бол жичдээ асуудал. Хоёр, гурван зарчим дээр бол гарцаагүй тогтож авах хэрэгтэй. Нэг нь тэр мэдэгдэл, нөгөө дэх нь урсгал зардал  15-20 хувь, дээр нь цалингийн өсөлтийг нэмнэ, тэгээд  2007 оны түвшинд орон тоо төсвөө барина гэдэг л ийм З зарчим дээр тогтож авахгүй бол энэ хэлэлцүүлэг цаашаа маш их хүндэрнэ шүү. Ингэж болохгүй шүү дээ. Мөнгө олдсон хэрээр нь зараад бай гэсэн хууль байхгүй. Тэнд орвол харин бид нарын яриад байгаа мөнгө олж ядаад байгаа эх үүсвэртэй  2.3 тэрбум төгрөгийн асуудал гарч ирчихээд байгаа шүү дээ, зөвхөн Үндсэн чиглэлийн санал хураалтаар. Триллион төгрөгийн асуудал гарч ирчихээд байгаа, тэнд дотор жишээ нь юу байж байна вэ гэхээр эмч нарын  5 жилийн нэмэгдлийн асуудал байгаа.  1995 оноос өмнө тэтгэвэрт гарсан цэргийнхний нэг удаагийн тусламжийн асуудал байж байгаа. Нэмэлт  хөрөнгө оруулалт Улаанбаатарын асуудал байж байгаа ийм юмнуудыг чинь шийдвэрлэхийн тулд одоо энд ороод ирсэн хэрэггүй зардлуудаас танаж байж тийшээ шилжүүлэх хэрэгтэй. Бид нарын хармаанд байгаа мөнгөний хэмжээ бол 2 триллион  500 тэрбум төгрөг л байгаа.  Засгийн газраас орж ирснээр бол. Энэ дотор л бид нар эргэлдэнэ. Энэ  2 триллион  500 тэрбум төгрөг дотор жаахан ажил хийж, зохистой асуудал шийдвэрлэнэ гэвэл энэ ороод ирсэн хэрэггүй зардлуудыг танаад, түүнээс мөнгө илүүчлээд тэр хөрөнгө оруулалтыг нь нийгмийн асуудал шийдэх ийм л арга үлдсэн. Түүнээс одоо энэ шинэ мөнгө бид нар бүтээхгүй шүү дээ. УИХ, Засгийн газар  ямар мөнгө үйлдвэрлэдэг газар биш шүү дээ. Хармаанд байгаа мөнгөө тоолж байгаад түүнийгээ хуваарилж, зардаг л газар биз дээ. Тэгэхээр хамгийн зөв асуудал бол зарчмаа л эхлээд тогтчих. Энэ зарчмаа Төсвийн байнгын хороонд ойлгуулъя. Шаардлагатай бол Ардчилсан нам зөвлөл дээрээ ярь, МАХН-ын бүлэг бүлэг дээрээ ярья. Тэгээд саяны гурван асуудлаар яг зарчмаа л тогтчих.

**Д.Дондог**: Саналууд гарчихлаа, одоо ерөнхий саналууд гарлаа. Нэгбүрчилсэн саналуудыг тусад нь ярина. Тэгэхээр Төсвийн хүрээний мэдэгдэлд бариулж батална гэж санал хураалт зарчмаар явагдвал  энэ төсөв дээр нэлээн том өөрчлөлтүүд орно, зөндөө юм хөдөлнө, хасагдана гэж бодож байна.  Идэвхтэн, Нямдорж гишүүд хэдэн зарчмын саналууд бичиж ирүүлсэн байна, бусад нь саналаа үгээр хэлээд байна, ижилхэн утга агуулгатай байна. Би энэ саналуудыг сонсгоод явья. Санал хураалт хийлгэнэ. Тэгээд дэмжиж байгаа тохиолдолд манай Байнгын хороо ч ялгаагүй, бусад Байнгын хороо  ч ялгаагүй, тэр үлдэж байгаа зүйл дээр нь өөрчлөлтүүдээ богино хугацаанд хийж хэлэлцье гэсэн ийм л юм болох гэж байна.  Одоо би санал хураалт хийгээд явья.

Нэгдүгээр гаргаж байгаа гол зарчим бол Төсвийн хүрээний мэдэгдэлд багтааж энэ жилийн төсвөө баталъя. Урьд нь баталсан тоо байна. Эндээ багтаая гэсэн санал байна. Үүнийг дэмжиж байгаа гишүүд  гараа өргөнө үү.

Хоёрдугаар санал бол  бүх байгууллагын төсвийн зарлагыг  2007 оны хүлээгдэж байгаа гүйцэтгэлээс 15-20 хувиар хэтрүүлэхгүй байя гэсэн байна.

Дараа нь урсгал зардлын бараа үйлчилгээний зардлыг  15-20 хувиас хэтрүүлэхгүй байя гэж байна. Орон тоо нэмэхгүй байх, зөвхөн 1480 гэсэн нэгдсэн ийм санал дээрээ ярья гэсэн байна. Төрийн байгууллагын албан хаагчдын цалинг нэмэгдүүлэхэд төсөвт заасныг дэмжье гэсэн байна. Төрийн байгууллагуудын бараа үйлчилгээний энэ ижилхэн санал байна. Тэгээд дараагаар нь гарсан хэмнэлтийн зардлаасаа  хэмнэсэн мөнгөө дэд бүтэц, нийгмийн хөрөнгө оруулалт зэрэг асуудлуудад хуваарилъя гэсэн  хэдэн горимын санал байна. Ганзориг сайд тэндээс   санал хэлье гээд байна. Бас жаахан ярилцъя.

**Ч.Ганзориг**: Зарчмын саналууд дээр би ганц нэг зүйлийг хэлье.  Хүлээгдэж байгаа гүйцэтгэлээсээ  15-20 хувь гэчихээд, дараа нь төсвийн хүрээний мэдэгдлээс хоёр өөр тоо гарна.

Хоёрдугаарт, төсвийн хүрээний мэдэгдлийг өнөөдөр шууд баримтална гэвэл  550 орчим тэрбум төгрөгөөр одоогийн оруулж ирсэн төсвөөс доогуур байгаа. Тэгэхээр үүнийг ярихын тулд бид эхлээд төсвийн хүрээний  мэдэгдлээ барина гэдэг зарчмын санал хураахын өмнө  бид цалин, урсгал зардал, бусад зардлуудаа яах вэ гэдгээ тус тусад нь авч  үзэж байж, дараад энэ хэмжээг гаргаж ирнэ гэж бодож байна.

**Ц.Нямдорж**: эхлээд цалингийн нэмэлтийг зөвшөөрье. Дараа нь урсгал зардлын  15-20 гэдгийг зөвшөөрье.

**Д.Дондог**: Би саяны саналуудаар санал хураалт явуулъя. Тэгэхдээ нэгбүрчлэн санал хураалгах үед нь бас тайлбар байвал Сангийн яам гишүүд саналаа хэлье.

Эхлээд Төрийн байгууллагуудын албан хаагчдын цалинг нэмэгдүүлэхийг дэмжье гэж байна.

**Э.Бат-Үүл**: Дондог даргаа ийм л юм болчихоод байна. Төсвийн хүрээний мэдэгдлийн хүрээнд шийдвэр гаргая гээд бид нар сая олонхи болчихсон.

**Д.Дондог**: Түүний дүнг танилцуулаагүй, хураалтыг чинь харсан. Тэгэхдээ  тайлбар хийсэн.

**Э.Бат-Үүл:** Ганзориг сайд сая хэлээд ийм ийм болно шүү гээд анхааруулчихлаа. Тэгэхээр миний хэлж байгаагаар бол би хэлээд байна шүү дээ. Байнгын хорооны ажлын хэсэг ямар үүрэгтэй байдаг вэ гэвэл саналын томъёоллыг цэгцэлж оруулж ирдэг, Байнгын хороонд.   Байнгын хороо ийм ажлын хэсэг байгуулдаг заавал. Саналын томъёоллыг цэгцэлж оруулж ирдэг. Тэгэхгүй бол одоо бид нар энэ дээр пижигнэх гээд байна шүү дээ.

**Д.Дондог**: Одоо бол хэдэн зарчмаар нь л хураая гэж байна. Жишээ нь, Төрийн албан хаагчдын цалинг нэмэгдүүлэх төсөвт заасныг нэмэгдүүлье гэснийг дэмжье гэж байна. Энэ бол зарчим шүү дээ. Хэдээр дэмжих барихыг  ажлын хэсэг гараад л тооцоод ороод ирнэ биз, ингэж хурааж болж байна уу? Дэмжиж байнаа гишүүд гараа өргөнө үү. Төсөвт тооцож оруулж ирсэн цалингийн нэмэгдлийг дэмжье.

1ОО хувийн саналаар дэмжсэн байна.

**Ч.Содномцэрэн**: Даргаа наад санал дээр чинь нэгдэж оръё. Түрүүн санал гаргасан шүү дээ.

**Д.Дондог**: Содномцэрэн гишүүний нэрийг нэмээрэй.

Төрийн байгууллагуудын бараа үйлчилгээний зардлыг 15-20 хувиар хэтрүүлэхгүй байя гэж байна.

**Ц.Нямдорж**: Ерөнхийдөө бол тийм баримжаалаад тусга гэсэн үг шүү дээ.

**Д.Дондог**: Ерөнхий зарчмыг энэ хэмжээнд бариулъя гээд тэгээд  ажлын хэсэг гараад тооцоо хийж үзье. Дэмжиж байгаа гишүүд гараа өргөнө үү. Дандаа зарчим шүү, энд тоо баримт хэлж байгаа бол дандаа зарчим шүү. Тэгж ойлгоод дэмжээрэй.

10-аас 8. Олонхи болж байна.

Төсвийн байгууллагын зарлагыг  2007 оны хүлээгдэж байгаа гүйцэтгэлээс  15-20 хувиар хэтрүүлэхгүй байна. Сая үндсэндээ хураачихлаа, давхар тэгж ойлгоорой.  Дээр нь орон тоон дээр  1480 гэсэн тоог  ажлын хэсэг гаргаж ирээд ярьсан байна. Энэ дээрээ л ярья. Үлдсэн хэсэг нь бол үндсэндээ хасагдсанаар тооцъё гэсэн ийм зарчмын санал байна. Өөрөөр хэлбэл  3000 гаруй орон тоо байгаа шүү дээ.

**Ц.Нямдорж**: Түүнийг энд ярьж хэрэггүй, тэр ажлын хэсэг дээрээ яриад, төсөв дээрээ яриг. Зарчим дээрээ хураая.

**Д.Дондог**: Харин тэгээд зарчим дээрээ хураалгах гээд байна. Зарчмыг нь дэмжиж байгаа гишүүд гараа өргөнө үү.

10-аас  6 дэмжсэн байна.  Эндээс хэрвээ хэмнэлт юм гардаг бол түрүүний хэлдгээр нийгмийн асуудал, хөрөнгө оруулалтанд нэмж тусгана.

**Э.Бат-Үүл**: Энэ бол  уг нь миний харж байгаагаар их чухал зүйл байсан.  Яасан бэ гэхээр хэмнэгдсэн зардал, нэмэгдэж олсон орлогыг урамшуулал хэлбэрээр олгодог байя гэдэгт шилжье гэсэн биз дээ. Түүнийг л бид нар авах уу? үгүй юу гэж яриад байна. Одоо байгаагаар бол дараа оны гүйцэтгэлд тусгаад өгөхөөр хийсэн байгаа биз дээ. Дараа оны төсөвт суулгаад тэгээд эргүүлж Сангийн сайд өгөхөөр хийсэн байж байгаа шүү дээ. Тэгэхээр одоо наадахыг чинь хасах юм  бол бид нар төсвийн хэмнэлт орлого дээр урамшуулал өгдөг явдлыг болиулах. . . тэгнэ биз дээ.

**Б.Батжаргал**: Дөнгөж сая хураадаг санал дээр бас эргээд Ганзориг сайдын хэлсний дагуу нэг бол сууриа төсвийн хүрээний мэдэгдэл гэж авья, нэг бол хүлээгдэж байгаа гүйцэтгэл гэж авья. Тэгэхгүй болохоор эхний санал нь төсвийн хүрээний түвшинд барина гээд, дараа нь хүлээгдэж байгаа гүйцэтгэл гэхээр энэ хоёр бол үнэхээр хоёр өөр тоо байгаа.

**Д.Дондог**: Төсвийн хүрээг би албан ёсоор хурааж дүнг би танилцуулаагүй байна. Сая бол  хүлээгдэж байгаа гүйцэтгэлээс гэдгээр  15-20 хувь гэдгээр орчихоод явж байна, дэмжигдээд. Нөгөө дэхийг нь хураах үед  саналаа хэлье.

**Ц.Нямдорж**: хүлээгдэж байгаа гүйцэтгэлээс 15-20

**Д.Дондог**: Төсвийн хүрээний мэдэгдлийг яах юм бэ? хүлээгдэж байгаа гүйцэтгэлээр явах уу?

**Ц.Нямдорж**: хүлээгдэж байгаа гүйцэтгэлээр гэдгээр явах нь зөв юм шиг байна. Яагаад гэвэл одоо дахиад төсвийн тодотгол бид нар ярьж байгаа шүү дээ. Энэ жил үнэ өссөн нь үнэн. Тэгэхээр хүлээгдэж байгаа гүйцэтгэл гэдэг чинь ухаандаа  800-тай байсан бензиний зардал  1000-тай болж тооцогдоно доо, хүлээгдэж байгаа гүйцэтгэлээр. 1000-аас цаашаа  явна гэсэн үг болж таарна. Ийм байдлаар тэр хүлээгдэж байгаа гүйцэтгэл нь амьдралд илүү бодитой тоо шүү дээ. Түүнээсээ л явчих хэрэгтэй.

**Б.Батжаргал**: Хүлээгдэж байгаа гүйцэтгэл гэдэг энэ тоог бид  9 сарын үед тооцож байсан. Ингэхэд өргөн хэрэглээний барааны ялангуяа хүнсний бүтээгдэхүүний үнэ тэр үед өснө гэсэн тооцоолол байгаагүй байсан учраас одоо энэ багананд тавигдсан хүлээгдэж байгаа гэдэг гүйцэтгэлээ барьсанд орвол төсвийн хүрээгээ барьсан нь хамаагүй илүү бодитой юм гэж хэлмээр байна.

**Д.Дондог:** Сая зарчмын саналуудаар хураачихлаа. Одоо ажлын хэсэг байгуулж таарах гэж байна. Өнөөдөр ингээд горимын жижиг жижиг саналуудыг хураах шаардлагагүй боллоо. Одоо тэгэхээр ажлын хэсэг байгуулъя. Хэнд ямар саналтай байна вэ?

**Ц.Нямдорж**: Их Хурлын даргад би хүсэлт тавих гэж байна. Их Хурлын дарга даргын зөвлөлөө хуралдуулаад энэ Байнгын хороон дээр яригдсан зарчмуудаа даргын зөвлөл дээр яримаар байна. Тэгж байж үүнийгээ нэг нэгдсэн ойлголттой явахгүй бол цаашаа бэрхшээл гарна шүү.

**Д.Дондог**: тэр бол ойлгомжтой. Бүгд ижил байхгүй бол ганц манай Байнгын хороо яах юм бол түрүүний Батболд сайдын хэлдгээр нэг хэдэн төрийн байгууллага нь хязгаарлагдаад бусад нь асуудал нь шийдэгдээд явчих асуудал гарна. Тийм учраас нэг ижил зарчмаар явья. Ажлын хэсэгт ямар улс ормоор байна вэ? өөрсдийн саналаар орох хүн байна уу?  Бат-Үүл гишүүн, Раш гишүүн, Зоригт гишүүн нар оръё.

Энэ гурван гишүүнийг дэмжиж байгаа гишүүд гараа өргөнө үү.

10-аас 8 гишүүн.  Бат-Үүл гишүүн ахалъя.  Бат-Үүл гишүүн ээ. Энд байгаа саналуудыг би өөрт чинь бүгдийг нь өгнө, танилцуулгыг өгнө. Тэр 60, 70, 40-50 хувьтай байгаа юмнуудыг бас судалж үзнэ биз. Гишүүдийн гаргаж байгаа саналыг ангилж үзнэ биз.

**Д.Лүндээжанцан**: Маргааш  10 цагаас манай Байнгын хороо хуралдана.  Төрийн байгуулалтын байнгын хороо Ерөнхий сайдын асуудал орж ирэх учраас өглөө хуралдана.   Өглөө  9 цаг 30 минутаас хуралдана.

**Д.Дондог**: Өглөө  10 цагаас Төрийн байгуулалтын байнгын хороо хуралдана гээд тооцъя. Гишүүд цагтаа ирээрэй.

Хуралдаанд оролцсон хүмүүст баярлалаа.

***Хуралдаан  18 цаг 10 минутад өндөрлөв.***

Соронзон хальснаас буулгасан:

Хуралдааны нарийн бичгийн дарга                                           Д.ЦЭНДСҮРЭН